**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ**

**12 ДУГААР САРЫН 03-НЫ ӨДӨР /ПҮРЭВ ГАРАГ/-ИЙН НЭГДСЭН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудасны дугаар** |
| 1. | Хуралдааны товч тэмдэглэл: | 1-8 |
| 2. | Хуралдааны дэлгэрэнгүй тэмдэглэл: | 9-79 |
| 1.Гаалийн албан татвараас чөлөөлөх тухай хуулийн төсөл /анхны хэлэлцүүлэг/ | 9-17 |
|  | 2.Нэмэгдсэн өртгийн албан татвараас чөлөөлөх тухай хуулийн төсөл /анхны хэлэлцүүлэг/ | 17-32 |
|  | 3.Монгол Улсын Засгийн газар, Японы олон улсын хамтын ажиллагааны байгууллага хоорондын “КОВИД-19 цар тахлын эсрэг хариу арга хэмжээний яаралтай тусламжийн зээл”-ийн Зээлийн хэлэлцээрийг соёрхон батлах тухай хуулийн төсөл /соёрхон батлах/ | 32-52 |
|  | 4.“Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах талаар чиглэл өгөх тухай” Улсын Их Хурлын тогтоолын төсөл | 52-75 |
|  | 5.Монгол Улсын Их Хурлын Сонгуулийн тухай хуульд өөрчлөлт оруулах тухай болон Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай хуульд нэмэлт, өөрчлөлт оруулах тухай хуулийн төслүүд /анхны хэлэлцүүлэг/ | 75-78 |
|  | 6.“Хүний эрхийн дэд хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төсөл | 78-79 |

***Монгол Улсын Их Хурлын 2020 оны намрын ээлжит чуулганы***

***12 дугаар сарын 03-ны өдөр /Пүрэв гараг/-ийн нэгдсэн***

***хуралдааны товч тэмдэглэл***

Улсын Их Хурлын дарга Г.Занданшатар ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газрын хуралдаанаас Гамшгаас хамгаалах тухай хуулийн дагуу бүх нийтийн бэлэн байдлын зэрэгт шилжүүлэх хугацааг сунгасан тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Улсын Их Хурлын чуулганы нэгдсэн хуралдааныг цахим хэлбэрт шилжүүлж, Улсын Их Хурлын дарга Г.Занданшатар, Улсын Их Хурлын дэд дарга Т.Аюурсайхан, С.Одонтуяа, Улсын Их Хурал дахь Монгол Ардын намын бүлгийн дарга Д.Тогтохсүрэн, Ардчилсан намын бүлгийн дарга Д.Ганбат, Байгаль орчин, хүнс, хөдөө аж ахуйн байнгын хорооны дарга Х.Болорчулуун, Төсвийн байнгын хорооны дарга Б.Жавхлан, Төрийн байгуулалтын байнгын хорооны дарга Л.Энх-Амгалан, Улсын Их Хурлын гишүүн Н.Алтанхуяг, С.Чинзориг, Ц.Туваан, Б.Энх-Амгалан нар “Их хуралдай” танхимаас, бусад гишүүд байгаа газраасаа MyParliament программ болон онлайн хэлэлцүүлгийн программыг ашиглан чуулганы нэгдсэн хуралдаанд цахимаар оролцов.*

*Хуралдаанд оролцвол зохих 74 гишүүнээс 52 гишүүн цахим хуралдааны программын ирцэд бүртгүүлж, 70.2 хувийн ирцтэйгээр хуралдаан 10 цаг 05 минутад Төрийн ордны “Их хуралдай” танхимд эхлэв.*

*Чөлөөтэй: Д.Өнөрболор, У.Хүрэлсүх;*

*Эмнэлгийн чөлөөтэй: Н.Учрал;*

*Тасалсан: Ц.Анандбазар.*

***Нэг.Гаалийн албан татвараас чөлөөлөх тухай хуулийн төсөл*** */Засгийн газар 2020.11.20-ны өдөр өргөн мэдүүлсэн,* ***анхны хэлэлцүүлэг****/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Ч.Хүрэлбаатар цахимаар, Хүнс, хөдөө аж ахуй, хөнгөн үйлдвэрийн сайд З.Мэндсайхан, Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын дарга Ц.Болорчулуун, мөн яамны Газар тариалангийн бодлогын хэрэгжилтийг зохицуулах газрын дарга В.Үнэнбат, Хуулийн хэлтсийн дарга Э.Цолмонжаргал нар “Их хуралдай” танхимаас оролцов.

Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн газрын Зөвлөхүүдийн албаны зөвлөх Ц.Баянмөнх нар байлцав.

Төслийг анхны хэлэлцүүлэгт бэлтгэсэн талаар Төсвийн байнгын хорооноос гаргасан санал, дүгнэлтийг Улсын Их Хурлын гишүүн Б.Жавхлан “Их хуралдай” танхимаас танилцуулав.

Байнгын хорооны санал, дүгнэлттэй холбогдуулан “Их хуралдай” танхимаас Улсын Их Хурлын гишүүн С.Чинзориг, Б.Пүрэвдорж, Ж.Бат-Эрдэнэ, цахимаар Улсын Их Хурлын гишүүн О.Цогтгэрэл, Г.Мөнхцэцэг нарын тавьсан асуултад Төсвийн байнгын хорооны дарга Б.Жавхлан, Хүнс, хөдөө аж ахуй, хөнгөн үйлдвэрийн сайд З.Мэндсайхан нар “Их хуралдай” танхимаас хариулж, тайлбар хийв.

*Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу Гаалийн албан татвараас чөлөөлөх тухай хуулийн төслийн талаар Төсвийн байнгын хорооноос гаргасан зарчмын зөрүүтэй саналын томьёоллоор санал хураалтыг MyParliament программ болон онлайн хэлэлцүүлгийн программыг ашиглан цахим хэлбэрээр явуулав.*

**Төсвийн байнгын хорооны дэмжсэн санал:**

**Г.Занданшатар:** 1.Улсын Их Хурлын гишүүн Ж.Батжаргалын гаргасан, Төслийн 1 дүгээр зүйлийн “өвс, бүх төрлийн малын тэжээл,” гэснийг “мал, амьтны бүх төрлийн тэжээл, өвс,” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 37

Татгалзсан: 26

Бүгд: 63

58.7 хувийн саналаар дэмжигдлээ.

2.Төслийн 2 дугаар зүйлийн “өвс, бүх төрлийн малын тэжээл,” гэснийг “мал, амьтны бүх төрлийн тэжээл, өвс” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 44

Татгалзсан: 19

Бүгд: 63

69.8 хувийн саналаар дэмжигдлээ.

3.Төслийн 3 дугаар зүйлийн “5 дугаар сарын 01” гэснийг “7 дугаар сарын 01” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 43

Татгалзсан: 20

Бүгд: 63

68.3 хувийн саналаар дэмжигдлээ.

Зарчмын зөрүүтэй саналын томьёоллоор санал хурааж дууслаа.

Гаалийн албан татвараас чөлөөлөх тухай хуулийн төслийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүлэв.

*Уг асуудлыг 10 цаг 40 минутад хэлэлцэж дуусав.*

***Хоёр.Нэмэгдсэн өртгийн албан татвараас чөлөөлөх тухай хуулийн төсөл*** */Засгийн газар 2020.11.20-ны өдөр өргөн мэдүүлсэн,* ***анхны хэлэлцүүлэг/***

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Ч.Хүрэлбаатар цахимаар, Хүнс, хөдөө аж ахуй, хөнгөн үйлдвэрийн сайд З.Мэндсайхан, Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын дарга Ц.Болорчулуун, мөн яамны Газар тариалангийн бодлогын хэрэгжилтийг зохицуулах газрын дарга В.Үнэнбат, Хуулийн хэлтсийн дарга Э.Цолмонжаргал нар “Их хуралдай” танхимаас оролцов.

Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн газрын Зөвлөхүүдийн албаны зөвлөх Ц.Баянмөнх нар байлцав.

Төслийг анхны хэлэлцүүлэгт бэлтгэсэн талаар Төсвийн байнгын хорооноос гаргасан санал, дүгнэлтийг Улсын Их Хурлын гишүүн Х.Булгантуяа “Их хуралдай” танхимаас танилцуулав.

Байнгын хорооны санал, дүгнэлттэй холбогдуулан “Их хуралдай” танхимаас Улсын Их Хурлын гишүүн Б.Энх-Амгалан, Н.Алтанхуяг, Н.Ганибал, Ж.Бат-Эрдэнэ, Х.Болорчулуун, Ц.Туваан, Ж.Батсуурь, цахимаар Улсын Их Хурлын гишүүн Т.Аубакир, Ж.Батжаргал, О.Цогтгэрэл нарын тавьсан асуултад Сангийн сайд Ч.Хүрэлбаатар цахимаар, Төсвийн байнгын хорооны дарга Б.Жавхлан, Хүнс, хөдөө аж ахуй, хөнгөн үйлдвэрийн сайд З.Мэндсайхан нар “Их хуралдай” танхимаас хариулж, тайлбар хийв.

*Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу Нэмэгдсэн өртгийн албан татвараас чөлөөлөх тухай хуулийн төслийн талаар Төсвийн байнгын хорооноос гаргасан зарчмын зөрүүтэй саналын томьёоллоор санал хураалтыг MyParliament программ болон онлайн хэлэлцүүлгийн программыг ашиглан цахим хэлбэрээр явуулав.*

**Төсвийн байнгын хорооны дэмжсэн санал:**

**Г.Занданшатар:** 1.Улсын Их Хурлын гишүүн Ж.Батжаргалын гаргасан, Төслийн 1 дүгээр зүйлийн “боловсруулсан ургамлын тос,” гэсний дараа “дотоодод борлуулсан мал, амьтны бүх төрлийн тэжээл, өвс,” гэж нэмэх гэсэн саналыг дэмжье гэсэн санал хураалт явуулъя.

Зөвшөөрсөн: 42

Татгалзсан: 24

Бүгд: 66

63.6 хувийн саналаар дэмжигдлээ.

2.Төслийн 1 дүгээр зүйлийн “бүх төрлийн малын тэжээл,” гэснийг “мал, амьтны бүх төрлийн тэжээл,” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 45

Татгалзсан: 21

Бүгд: 66

68.2 хувийн саналаар дэмжигдлээ.

Дээрх саналтай холбогдуулан “Их хуралдай” танхимаас Улсын Их Хурлын гишүүн Н.Ганибал, цахимаар Улсын Их Хурлын гишүүн Ш.Адьшаа нар үг хэлэв.

3.Төслийн 2 дугаар зүйлийн “бүх төрлийн малын тэжээл,” гэснийг “мал, амьтны бүх төрлийн тэжээл,” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 48

Татгалзсан: 20

Бүгд: 68

70.6 хувийн саналаар дэмжигдлээ.

4.Төслийн 3 дугаар зүйлийн “5 дугаар сарын 01” гэснийг “7 дугаар сарын 01” гэж өөрчлөх гэсэн саналыг дэмжье гэсэн санал хураалт явуулъя.

Зөвшөөрсөн: 49

Татгалзсан: 19

Бүгд: 68

72.1 хувийн саналаар дэмжигдлээ.

Зарчмын зөрүүтэй саналын томьёоллоор санал хурааж дууслаа.

Улсын Их Хурлын дарга Г.Занданшатар Нэмэгдсэн өртгийн албан татвараас чөлөөлөх тухай хуулийн төслийг гүйцээн боловсруулах чиглэл өгч, эцсийн хэлэлцүүлэгт бэлтгүүлэхээр Төсвийн байнгын хороонд шилжүүлэв.

*Уг асуудлыг 11 цаг 41 минутад хэлэлцэж дуусав.*

***Гурав.Монгол Улсын Засгийн газар, Японы олон улсын хамтын ажиллагааны байгууллага хоорондын “КОВИД-19 цар тахлын эсрэг хариу арга хэмжээний яаралтай тусламжийн зээл”-ийн Зээлийн хэлэлцээрийг соёрхон батлах тухай хуулийн төсөл*** */Засгийн газар 2020.11.23-ны өдөр өргөн мэдүүлсэн,* ***соёрхон батлах****/*

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Ч.Хүрэлбаатар цахимаар оролцов.

Хуралдаанд Улсын Их Хурлын Тамгын газрын Тэргүүн дэд дарга Н.Цогтсайхан, Хууль, эрх зүйн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн газрын Зөвлөхүүдийн албаны зөвлөх Ж.Чимгээ, Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн, референт Б.Гандиймаа нар байлцав.

Хууль санаачлагчийн илтгэлийг Сангийн сайд Ч.Хүрэлбаатар цахимаар, төслийн талаар Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Б.Энх-Амгалан “Их хуралдай” танхимаас танилцуулав.

Хууль санаачлагчийн илтгэл болон Байнгын хорооны санал, дүгнэлттэй холбогдуулан “Их хуралдай” танхимаас Улсын Их Хурлын гишүүн Ж.Ганбаатар, Б.Жавхлан, Х.Болорчулуун, Н.Алтанхуяг, Ц.Туваан, цахимаар Улсын Их Хурлын гишүүн Т.Доржханд, О.Цогтгэрэл, С.Ганбаатар, Ц.Цэрэнпунцаг, Б.Баярсайхан, Ц.Даваасүрэн, Ж.Сүхбаатар нарын тавьсан асуултад Сангийн сайд Ч.Хүрэлбаатар цахимаар хариулж, тайлбар хийв.

Улсын Их Хурлын гишүүн Н.Алтанхуяг “Их хуралдай” танхимаас, Улсын Их Хурлын гишүүн Н.Энхболд, Ч.Ундрам, Д.Цогтбаатар, Г.Дамдинням нар цахимаар үг хэлэв.

**Г.Занданшатар:** Байнгын хорооны саналаар Монгол Улсын Засгийн газар, Японы олон улсын хамтын ажиллагааны байгууллага хоорондын “КОВИД-19 цар тахлын эсрэг хариу арга хэмжээний яаралтай тусламжийн зээл”-ийн Зээлийн хэлэлцээрийг соёрхон батлах тухайхуулийнтөслийг баталъя гэсэн санал хураалт явуулъя.

Зөвшөөрсөн: 44

Татгалзсан: 25

Бүгд: 69

63.8 хувийн саналаар хууль батлагдлаа.

Улсын Их Хурлын дарга Г.Занданшатар Монгол Улсын Засгийн газар, Японы олон улсын хамтын ажиллагааны байгууллага хоорондын “КОВИД-19 цар тахлын эсрэг хариу арга хэмжээний яаралтай тусламжийн зээл”-ийн Зээлийн хэлэлцээрийг соёрхон батлах тухайхуулийн эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа. /13:04/

*Уг асуудлыг 13 цаг 05 минутад хэлэлцэж дуусав.*

*Үдээс өмнөх хуралдаан 3 цаг үргэлжилж, 74 гишүүнээс 69 гишүүн оролцож, 93.2 хувийн ирцтэйгээр 13 цаг 05 минутад завсарлав.*

*Үдээс хойших хуралдаан 14 цаг 05 минутад эхлэв.*

*Чөлөөтэй: Ж.Мөнхбат, Л.Оюун-Эрдэнэ, Д.Өнөрболор, У.Хүрэлсүх;*

*Эмнэлгийн чөлөөтэй: Н.Учрал;*

*Тасалсан: Ц.Анандбазар, Х.Болорчулуун, Н.Ганибал, Ц.Сэргэлэн, Д.Цогтбаатар, Б.Чойжилсүрэн.*

***Дөрөв.“Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах талаар чиглэл өгөх тухай” Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн газрын Зөвлөхүүдийн албаны зөвлөх Ж.Чимгээ, Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Лхагвасүрэн, референт Б.Гандиймаа нар байлцав.

Тогтоолын төслийн талаар Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн Л.Энх-Амгалан “Их хуралдай” танхимаас танилцуулав.

Байнгын хорооны санал, дүгнэлттэй холбогдуулан “Их хуралдай” танхимаас Улсын Их Хурлын гишүүн Б.Пүрэвдорж, Ц.Туваан, цахимаар Улсын Их Хурлын гишүүн С.Чинзориг, Ц.Даваасүрэн, Ж.Чинбүрэн, Т.Доржханд, О.Цогтгэрэл, С.Ганбаатар, Ж.Батжаргал нарын тавьсан асуултад Төрийн байгуулалтын байнгын хорооны дарга Л.Энх-Амгалан “Их хуралдай” танхимаас хариулж, тайлбар хийв.

Төсөлтэй холбогдуулан Улсын Их Хурлын гишүүн Х.Булгантуяа, Л.Энх-Амгалан, М.Оюунчимэг нар “Их хуралдай” танхимаас, Улсын Их Хурлын гишүүн Н.Энхболд, Б.Бат-Эрдэнэ, П.Анужин, Г.Тэмүүлэн нар цахимаар үг хэлэв.

**Г.Занданшатар:** “Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах талаар чиглэл өгөх тухай” Улсын Их Хурлын тогтоолын төслийг баталъя гэсэн санал хураалт явуулъя.

Зөвшөөрсөн: 39

Татгалзсан: 18

Бүгд: 57

63.4 хувийн саналаар тогтоол батлагдлаа.

*Уг асуудлыг 15 цаг 30 минутад хэлэлцэж дуусав.*

***Тав.Монгол Улсын Их Хурлын Сонгуулийн тухай хуульд өөрчлөлт оруулах тухай болон Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай хуульд нэмэлт, өөрчлөлт оруулах тухай хуулийн төслүүд*** */анхны хэлэлцүүлэг/*

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн газрын Зөвлөхүүдийн албаны зөвлөх Ц.Баянмөнх нар байлцав.

Төслийг анхны хэлэлцүүлэгт бэлтгэсэн талаар Төрийн байгуулалтын байнгын хорооноос гаргасан санал, дүгнэлтийг Улсын Их Хурлын гишүүн Г.Ганболд цахимаар танилцуулав.

Байнгын хорооны санал, дүгнэлттэй холбогдуулан цахимаар Улсын Их Хурлын гишүүн С.Ганбаатарын тавьсан асуултад Төрийн байгуулалтын байнгын хорооны дарга Л.Энх-Амгалан “Их хуралдай” танхимаас хариулж, тайлбар хийв.

**Г.Занданшатар:** Монгол Улсын Их Хурлын Сонгуулийн тухай хуульд өөрчлөлт оруулах тухай болон Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай хуульд нэмэлт, өөрчлөлт оруулах тухай хуулийн төслүүдийг өмнөх санал хураалттай нэгтгэн явуулах горимын саналыг дэмжье гэсэн санал хураалт явуулъя.

Зөвшөөрсөн: 37

Татгалзсан: 23

Бүгд: 60

61.7 хувийн саналаар горимын санал дэмжигдлээ.

Улсын Их Хурлын дарга Г.Занданшатар Монгол Улсын Их Хурлын Сонгуулийн тухай хуульд өөрчлөлт оруулах тухай болон Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай хуульд нэмэлт, өөрчлөлт оруулах тухай хуулийн төслүүдийг эцэслэн батлах бэлтгэл хангуулах чиглэл өгч, төслийг эцсийн хэлэлцүүлэгт бэлтгүүлэхээр Төрийн байгуулалтын байнгын хороонд шилжүүлэв.

*Уг асуудлыг 15 цаг 41 минутад хэлэлцэж дуусав.*

***Зургаа.“Хүний эрхийн дэд хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар, мөн газрын Зөвлөхүүдийн албаны зөвлөх Ц.Баянмөнх, Байнгын хорооны асуудал хариуцсан хэлтсийн Хууль зүйн байнгын хороо хариуцсан ахлах зөвлөх М.Үнэнбат, референт Л.Мөнхчимэг нар байлцав.

Тогтоолын төслийн талаар Хууль зүйн байнгын хорооноос гаргасан санал, дүгнэлтийг Улсын Их Хурлын гишүүн Ц.Мөнхцэцэг цахимаар танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүдээс асуулт, санал гараагүй болно.

**Г.Занданшатар:** “Хүний эрхийн дэд хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төслийг баталъя гэсэн санал хураалт явуулъя.

Зөвшөөрсөн: 39

Татгалзсан: 21

Бүгд: 60

65.0 хувийн саналаар тогтоол батлагдлаа.

Улсын Их Хурлын дарга Г.Занданшатар “Хүний эрхийн дэд хорооны бүрэлдэхүүнд өөрчлөлт оруулах тухай” Улсын Их Хурлын тогтоолын эцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд тогтоолын эцсийн найруулгатай танилцлаа. /15:46/

Улсын Их Хурлын дарга Г.Занданшатар Улсын Их Хуралд шинээр өргөн мэдүүлсэн хууль, тогтоолын төслүүдийг танилцуулав.

Чуулганы нэгдсэн хуралдааны зохион байгуулалтыг Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн Инновац, цахим бодлогын байнгын хороо хариуцсан ахлах зөвлөх П.Батбаатар, Хуралдаан зохион байгуулах хэлтсийн референт Б.Туул, шинжээч М.Номиндулам, Э.Сувд-Эрдэнэ нар болон техник хангамжийн зохион байгуулалтыг Мэдээллийн технологийн хэлтсийн дарга Ж.Элбэгзаяа, мөн хэлтсийн ахлах референт Ч.Тунгалаг, шинжээч У.Энхжин нар хариуцан ажиллав.

*Хуралдаан 4 цаг 42 минут үргэлжилж, 74 гишүүнээс 69 гишүүн хүрэлцэн ирж, 93.2 хувийн ирцтэйгээр 15 цаг 47 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2020 ОНЫ НАМРЫН ЭЭЛЖИТ ЧУУЛГАНЫ**

**12 ДУГААР САРЫН 03-НЫ ӨДӨР /ПҮРЭВ ГАРАГ/-ИЙН НЭГДСЭН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Г.Занданшатар:** Улсын Их Хурлын гишүүдийн амгаланг айлтгая.

Дэлхийн эрүүл мэндийн байгууллага, Засгийн газар, Улсын онцгой комисс, мэргэжлийн байгууллагуудаас КОВИД-19 цар тахлын онцгой нөхцөл байдалтай холбогдуулан гарсан гаргасан зөвлөмж, шийдвэр болон онцгой нөхцөлд хэрэглэх хуралдааны дэгийн дагуу Улсын Их Хурлын гишүүд цахим хуралдааны MyParliament болон zoom программыг ашиглан ирцээ бүрдүүлж, нэгдсэн хуралдаанд оролцож байна.

Чуулганд 52 гишүүн бүртгүүлж, 72.5 хувийн ирцтэй байна. Ингээд Улсын Их Хурлын чуулганы нэгдсэн хуралдаан нээснийг мэдэгдье.

2020 оны намрын ээлжит чуулганы 12 дугаар сарын 3-ны өдрийн нэгдсэн хуралдаан нээгдэж байна. Чуулганы танхимд 10 метрийн зайд ганцаараа байгаа учраас маскаа авчихъя.

Чуулганы нэгдсэн хуралдаанаар хэлэлцэх асуудлыг танилцуулъя.

1.Гаалийн албан татвараас чөлөөлөх тухай хуулийн төсөл

2.Нэмэгдсэн өртгийн албан татвараас чөлөөлөх тухай хуулийн төсөл

3.Монгол Улсын Засгийн газар, Японы олон улсын хамтын ажиллагааны байгууллага хоорондын “КОВИД-19 цар тахлын эсрэг хариу арга хэмжээний яаралтай тусламжийн зээл”-ийн Зээлийн хэлэлцээрийг соёрхон батлах тухай хуулийн төсөл

4.Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх нөлөөллийг бууруулах талаар чиглэл өгөх тухай Улсын Их Хурлын тогтоолын төсөл

5.Улсын Их Хурлын сонгуулийн тухай хуульд өөрчлөлт оруулах тухай, Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай хуульд нэмэлт, өөрчлөлт оруулах тухай хуулийн төслүүд

6.Хүний эрхийн дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслүүдийг хэлэлцэнэ.

Хэлэлцэх асуудал

**Нэг.Гаалийн албан татвараас чөлөөлөх тухай хуулийн төслийн анхны хэлэлцүүлгийг явуулна.**

Төслийн анхны хэлэлцүүлгийг явуулсан талаарх Төсвийн байнгын хорооны санал, дүгнэлтийг Улсын Их Хурлын гишүүн, Төсвийн байнгын хорооны дарга Болдын Жавхлан танилцуулна.

**Б.Жавхлан:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2020 оны 11 дүгээр сарын 20-ны өдөр Улсын Их Хуралд өргөн мэдүүлсэн Гаалийн албан татвараас чөлөөлөх тухай хуулийн төслийн хэлэлцэх эсэх асуудлыг Улсын Их Хурлын чуулганы 2020 оны 11 дүгээр сарын 27-ны өдрийн нэгдсэн хуралдаанаар хэлэлцэж, анхны хэлэлцүүлэгт бэлтгүүлэхээр Төсвийн байнгын хороонд шилжүүлсэн билээ.

Төсвийн байнгын хороо 2020 оны 12 дугаар сарын 1-ний өдрийн хуралдаанаараа хуулийн төслийн анхны хэлэлцүүлгийг явуулж дараах санал, дүгнэлтийг гарган та бүхэнд танилцуулж байна.

Байнгын хорооны хуралдаанаар хуулийн төслийг хэлэлцэх үед Улсын Их Хурлын гишүүн Ж.Батжаргал төслийн 1, 2 дугаар зүйлийн “бүх төрлийн малын тэжээл” гэснийг “мал, амьтны бүх төрлийн тэжээл” гэж өөрчлөх санал гаргасныг хуралдаанд оролцсон гишүүдийн 62.5 хувь, төслийн 3 дугаар зүйлийн хуулийн хэрэгжиж дуусах хугацааг “2021 оны 5 дугаар сарын 1-нийг хүртэл” гэснийг “2021 оны 7 дугаар сарын 1-нийг хүртэл” гэж өөрчлөх санал гаргасныг хуралдаанд оролцсон гишүүдийн 68.8 хувийн саналаар тус тус дэмжсэн болно.

Зарчмын зөрүүтэй саналын томьёоллыг та бүхэнд хүргүүлсэн болно.

Улсын Их Хурлын эрхэм гишүүд ээ,

Гаалийн албан татвараас чөлөөлөх тухай хуулийн төслийн анхны хэлэлцүүлгийг явуулсан талаарх Төсвийн байнгын хорооны санал, дүгнэлт, зарчмын зөрүүтэй санал, томьёоллыг хэлэлцэн шийдвэрлэж өгөхийг та бүхнээс хүсье. Анхаарал тавьсанд баярлалаа.

**Г.Занданшатар:** Ажлын хэсгийн гишүүдийг танилцуулъя.

Хүнс, хөдөө аж ахуй, хөнгөн үйлдвэрийн сайд Загджавын Мэндсайхан, Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын дарга Цэнд-Гомбын Болорчулуун, Хүнс, хөдөө аж ахуй, хөнгөн үйлдвэрийн яамны Газар тариалангийн бодлогын хэрэгжилтийг зохицуулах газрын дарга Ванягийн Үнэнбат, Хүнс, хөдөө аж ахуй, хөнгөн үйлдвэрийн яамны Хуулийн хэлтсийн дарга Энхбаатарын Цолмонжаргал.

Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд байна уу? Танхимд Пүрэвдорж гишүнээр тасаллаа. Цахимаар холбогдож байгаа гишүүд асуулт асуух нэрс өгөхдөө zoom программын бүгдэд харагдах чат хэсэгт асуулт асууна гэж бичиж дараалалд орно. Оператор асуулт асуух гишүүдийн дарааллыг авчирч өгнө. Эрхэм гишүүн Содномын Чинзориг асуулт асууна.

**С.Чинзориг:** Хуулийн төслийг дэмжиж байгаа юм. Гэхдээ бас хэдэн санал байна Мэндсайхан сайд аа. Нэгдүгээрт, өвөлжилт нийт нутгаар хүндэрч байна. Ялангуяа Өвөрхангай аймаг маш хүнд өвөлжих нь ээ. Бид нар намраас хойш яриад байгаа. Одоогийн байдлаар манай Өвөрхангай аймгийн удирдлагуудын гаргаж өгсөн судалгаараар 1700 өрхийн 1 сая мал 15 аймгийн 133 суманд өвөлжиж байна. Эдгээр өвөлжиж байгаа малчдад эмнэлгийн үйлчилгээ хүргэх, түлшний дэмжлэг үзүүлэх, өвс тэжээлийн дэмжлэг үзүүлэх гээд ийм маш хүнд нөхцөлтэй байна. Энэ дээр танай яам анхаарч Онцгой комисстой ярьж, алсын оторт явж байгаа малчдад дэмжлэг үзүүлэх тал дээр тодорхой арга хэмжээ авч дэмжлэг үзүүлж ажилламаар байна.

Хоёр дахь асуудал нь энэ хууль гарснаараа өвс тэжээлийн үнэ одоогийн байгаа түвшиндөө хадгалагдах уу, яах вэ? Судалгаа үзэхэд өнгөрсөн оны мөн үетэй харьцуулаад, энэ оны хавар 3 сарын байдалтай харьцуулаад үзэхэд өвсний үнэ 50 хувиар нэмэгдсэн байна, тэжээл, хорголжин хэвэгний үнэ 60 гаруй хувиар нэмэгдсэн байна. Тэгэхээр одоо энэ хууль батлагдсанаараа энэ үнэ чинь буурах юм уу, одоогийн байгаа энэ нэмэгдсэн байгаа энэ түвшин дээрээ хадгалагдах уу гэдэг асуудал байна.

Гурав дахь асуудал нь, ер нь цаашдаа өвс, тэжээлийг тухайн компаниуд нь өөрсдөө үнээ тогтоож худалдан борлуулах юм уу, эсүл гэрээт байгууллагуудаар дамжуулан олгох уу? Үнийг нь хэт өсгөхгүй байх дээр анхаармаар байх юм. Би байнга л яриад байгаа, өвөлжилт хүндэрч байгаа зургаан аймгаас авна, 40 мянган тонн, экспорт нэмэгдүүлэх тоог 40 мянгаар нэмэгдүүлсэн гээд байгаа. Энэний чинь явц харахаар бас сайнгүй байна.

**Г.Занданшатар:** Чинзориг гишүүнд нэмэлт 1 минут, тодруулъя.

**С.Чинзориг:** Өвөрхангай аймгаас энэ 40 мянган тонн махнаас 6.5 мянган тонн авах ийм квот өгсөн юм шиг байна. Нийтдээ манай аймагт 4 компани мах авахаар гэрээ хийсэн байна. Эртээд чуулган дээр асуухад та бол энэ 40 мянган тонн махны биелэлт 40 хувьтай байгаа юм шиг, 16 мянган тонн мах бэлдсэн юм ярьж байсан. Бусад аймгуудад тийм өндөр байгаа ю уу? Манай Өвөрхангай аймаг дээр бол 9-хөн хувьтай байна. Одоогийн байдлаар толгойн тоогоор 29 мянган мал авсан байна. Махаар нь тооцоод үзвэл 522 тонн мах авсан байна л даа. Ингээд үзэх юм бол энэ чинь 9-хөн хувьтай л байгаад байгаа юм. Тэгэхээр одоо энийгээ бас жаахан эрчимжүүлэх, цаг хүндэрсэн үед нь мал авах, энэ 40 мянган тонныг энэ зургаан аймгаасаа 100 хувь авах, малчдын орлогыг нь дэмжих ийм арга хэмжээг жаахан эрчимжүүлмээр байна. Ийм хэдэн саналууд байна. Цаашдаа анхаарч ажиллаач ээ гэдгийг хүсэж байна.

**Г.Занданшатар:** Мэндсайхан сайд.

**З.Мэндсайхан:** Чинзориг гишүүний асуултад хариулъя. Отрын малчдад отор өвөлжилттэй холбоотой асуудлынх нь хувьд гаргах бодлогын шийдвэрүүдээ бид нар тухай бүрд нь аваад явж байгаа. Уржигдар Шарад сайд болон Хэрэг эрхлэхийн даргатай хамт аймгийн бүх Засаг дарга нартай онлайн уулзалт хийсэн. Энүүгээр өвөлжилтийн бэлтгэл ажил болон отроор явж байгаа малчдад аймаг, орон нутгууд эрүүл мэндийн үйлчилгээг хэрхэн үзүүлэх, хөөж туухгүй байх, бэлчээр хуваарилалт дээр гарч байгаа асуудал болон бусад чиглэлээр үүрэг чиглэлүүдийг өгсөн байгаа.

Энэ импортын татварыг бууруулснаар үнэ буурах гэхээсээ илүүтэй бид нар одоо нийлүүлэлт дээрээ хомсдол үүсчхээд байна л даа. Үүнийг дагаад үнэ өсөөд байна. Тэгээд, бид нар нийлүүлэлтийг нэмэгдүүлэх, орон нутагт хүртээмжийг бий болгох, дотоодын үйлдвэрүүдийн үнийг тогтвортой түвшинд барих чиглэлээр л энийг оруулж ирж байгаа юм. Яг энийг гаргаснаараа төдөөр буурна гэж хэлэхэд хэцүү л дээ. Яагаад гэхээр энэ жил дотоодын зах зээл дээр буудайн өсөлттэй байсан. Энийг дагаад тэжээлийн үнэ, эрэлт нь өсөнгүүт тэжээлийн үнэ өсчихсөн байдалтай байгаа. Тэгэхээр бид нар нийлүүлэлт, эрэлтийн зарчмаар зах зээлийнх нь зарчмаар нийлүүлэлтийг нь нэмэгдүүлж өгье. Энийг дагаад үнэ тогтвортой буюу буух зарчим дээр очно гэж үзэж байгаа юм.

Зургаан аймгийн тусгайлан гаргасан мах бэлтгэлийн ажлын явц 16.5 мянган тонн гэдэг бол манай дээр ирсэн. Гэрээ байгуулж байгаа, ажиллаж байгаа компаниудын бэлтгэсэн тоо хэмжээ. Энэ дээр сая бүх нийтийн бэлэн байдал зарласантай холбоотой 20-н хэдэн хоног дотоодын хөл хөдөлгөөнийг бүгдийг хорьсныг та мэдэж байгаа. Ингээд энэ мах бэлтгэлийн ажил түр хугацаанд зогссон байгаа. Сая хэсэгчлээд аймгуудыг өндөржүүлсэн бэлэн байдалд оруулсан байгаа. Энд бол Өвөрхангай аймаг орсон. Энийг дагаад сум дундын дотоод хөдөлгөөн, аймаг хоорондын дотоод хөдөлгөөн нээгдсэн учраас мах бэлтгэлийн ажил эргээд одоо сэргээд явж байгаа.

**Г.Занданшатар:** Эрхэм гишүүн Бөхчулууны Пүрэвдорж

**Б.Пүрэвдорж:** Энэ хуулийг дэмжиж байгаа. Ер нь Засгийн газраас тодорхой хэмжээгээр энэ иргэдийн орлогод нөлөөлөх бараа бүтээгдэхүүний үнийг чөлөөлснөөр иргэд өөрсдийнхөө орлогыг хэмнэх ийм боломж бүрдэж байгаа зардлаа хэмнэх бүр боломж бүрдэж байгаа юм. Энэнээс илүүтэйгээр миний өргөн барьсан гурван хууль байгаа. Энийг хэлэлцээд өгөөч ээ. Энэ нь илүү үр дүнтэй гэж би үзээд байгаа юм. Өөрөөр хэлбэл, НӨАТ-ын тухай хууль байгаа. Энэ НӨАТ-ын тухай хууль, хүн болгон нөат ын татвар төлж байгаа. Худалдан авалт хийх болгондоо л 10 хувийн НӨАТ төлж байгаа. Тийм учраас энэ НӨАТ-ын татварыг 5 хувь болгох юм бол илүү иргэдэд хэрэгтэй тийм зүйл болно гэж үзэж байгаа юм. Тийм учраас энэ хуулийг хэлэлцвэл илүү КОВИД-ын ард түмэндээ хэрэгтэй хууль болно гэж. Тийм учраас хэлэлцээд өгөөч.

Хоёрдугаарт нь, Жавхлан дарга аа, энэ хуу энэ хуулийн чинь дагуу бас төсвийн бас тодорхой хэмжээний цоорхой гарч ирж байгаа. Тэгээд дээрээс нь бас хугацааг нь уртасгаад, энэ чинь 30, 40 тэрбум биш бараг 50-иад тэрбум болчхож байгаа юм. Тэгэхээр энийг буцаагаад төсвийн цоорхойг нөхөх тийм хоёр хууль би бас өргөн барьчихсан байж байгаа. Нэг дэх нь бол, шатахуун холиод байдаг хуурамч шатахуун хийдэг, кросин нафта зэрэг бүтээгдэхүүнд онцгой дотор тавих юм бол жилдээ 45 тэрбум төгрөг олох боломж байна. Ингэсний дагуу төсөвт бас тодорхой хэмжээний орлого олох ийм боломжийг бүрдүүлэх юм. Хүмүүсийн автомашиныг ч гэсэн хамгаалах ийм боломжтой болж байгаа юм. Энэ хуулийг хэлэлцээд энэ цоорхойгоо нөхөөч ээ.

**Г.Занданшатар:** Пүрэвдорж гишүүнд 1 минут.

**Б.Пүрэвдорж:** Хоёрдугаарт нь, тамхинд онцгой татвар ногдуулах хуулийн төслийг бас өргөн барьсан байгаа. Манай Монгол Улсын нэртэй боловч Хятадын бараг бүгдийг нь эзэмшдэг “Монгол тамхи Со” гэж компани хамгийн муу тамхи үйлдвэрлэчихээд, хамгийн бага татвар төлөөд явж байна. Энэ компани ойролцоогоор 20 тэрбум төгрөгийг жилдээ татварын онцгой эрх авсныхаа хүрээнд авдаг. Монголчуудын хамаг эрүүл мэнд, бүх юмаар хохироочхоод энэ мөнгөө зөөдөг ийм л юм байгаад байгаа юм. Тийм учраас энэ хуулийн төслийг бас хэлэлцээд энэ төсөвт гарч байгаа цоорхойнуудаар нөхөөд нөхөөд яваач ээ гэсэн ийм л хүсэлт байна. Бас асуулт байна.

**Г.Занданшатар:** Төсвийн байнгын хорооны дарга Болдын Жавхлан гишүүн хариулъя.

**Б.Жавхлан:** Гишүүдийнхээ өглөөний мэндийг эрье. Пүрэвдорж гишүүний өргөн барьсан хуулиуд хэлэлцэх асуудлын жагсаалтад байгаа. Удахгүй ойрын хугацаанд хэлэлцэнэ. Тэгээд хэлэлцэх үедээ илүү тодорхой яриад явъя. Ер нь сонирхолтой санагдсан. Төсвийн орлого талдаа ч бас нэмэртэй байж болохоор ийм хуулийн төслүүд байгаа.

**Г.Занданшатар:** Эрхэм гишүүн Одонгийн Цогтгэрэл цахимаар холбогдоно.

**О.Цогтгэрэл:** Бүгдэд нь өдрийн мэнд хүргэе. Гааль, НӨАТ-аас чөлөөлөх энэ хуулийг миний хувьд гаалийн хэсгийг нь дэмжээд НӨАТ-ыг н дэмжихгүй байгаа юм. Тэр тусмаа улаан буудай дээр. Яагаад гэвэл товчхоноор хэлбэл, манайх бол ерөнхийдөө цаасан дээр тариа тарьдаг, бодит байдал дээр тариа байдаггүй, гурил байдаггүй энэ буруу тогтолцоог өөгшүүлсэн, дэмжсэн тэр тогтолцооны гажгаа далдалсан нэг ийм л хуулийн төсөл орж ирж байна л даа. Жил бүхэн бид нар үндсэндээ жилийнхээ хэрэгцээний хүнсний ногоо, улаан буудайг авлаа гэдэг, авна гэдэг. Бараг тийм хэмжээний хаврын тариалалт хийдэг, баахан газар сэндийчсэн тоо орж ирдэг. Тэгээд төгсгөлд нь жилийн эцэст болохоор нөгөө улаан буудай байдаггүй.

Сүүлийн таван жилийн тоог харахад л үндсэндээ нэг жилийн 100 мянгатай ороод 500 мянган тонн улаан буудай импортоор авч байна л даа. Жил бүхнийхээ улаан буудайн ургацын 30 хувийг дандаа гаднаас авдаг. Гэтэл сүүлийн 5 жилд 150 орчим тэрбум төгрөгийг улаан буудайн татаасанд өгсөн. Одоо дээд сан нь 240 тэрбум төгрөгийн авлагатай. Ерөөсөө энэний цаана ингээд асар том одоо авлигын гэдэг юм уу, энэ газар тариаланг дэмжих сан гэдэг зүйл бараг хэдэн жилийн өмнөөс коронавирустчихсэн. Ингээд яг бодит байдал дээр асуудал тулаад, хоол хүнсний асуудал гараад ирэхэд нөгөө улаан буудай маань байхгүй. Тэгэхээр энийг яг энэ асуудлыг жаахан эрүүлээр харж, энэ тогтолцооных нь гажгийн үр дүнг ингэж улам цаашаа өөгшүүлж дэмжиж явах биш, энэн дээр тийм шийдвэртэй, дараа дараагийн зах зээлийн механизмд орсон арга хэмжээнүүдийг авахгүй л юм бол энэ өөрөө үндсэндээ цаасан дээр тариа тарьдаг тогтолцоог дэмжсэн нэг ийм л байна.

Гаалийн татварыг бол хөнгөлөхөд зүгээр байх. Харин НӨАТ дээр би дараагийн асуудал дээр бас хэлнэ. НӨАТ дээр бас үнэхээр энэ зорилгодоо хүрэхээргүй асуудал бол цаана нь байдаг.

**Г.Занданшатар:** Хэн хариулах вэ? Цогтгэрэл ч үндсэндээ санал хэллээ дээ, тийм ээ. Мэндсайхан сайд асуултад хариулъя.

**З.Мэндсайхан:** Цогтгэрэл гишүүний асуултад хариулъя. Ургац алдсанд бол олон янзын шалтгаан байгаа байх. Тэгэхдээ таны хэлж байгаа энэ тариалан эрхлэх Хөдөө аж ахуй дэмжих сангийн асуудалтай холбоотой асуудал дээр асуудал байгаа юу гэвэл байгаа. Ер нь энэ сангийн үйл ажиллагааг өөрчилж байгаа. Энэ дээр яамдаас санал авахаар би гаргачихсан байгаа. Энэ бол Засгийн газрын тусгай сангийн хуулиар яваад байдаг. Энэндээ ингээд ямар нэгэн хариуцлага байхгүй, өр төлбөр нэмэгдээд, таны хэлж байгаа 240 тэрбум ингээд жилээс жилд хуримтлагдаад байдаг. Тариаланчид хавар дэмжлэг аваад явчихдаг, эргээд энийгээ буцаан төлөх тал дээрээ хариуцлагагүй ханддаг. Ингээд хуримтлагдсан өр, авлага үүсээд явдаг ийм асуудал байгаа. Тэгэхээр энийг аж ахуйн тооцоотой болгож, энийг бие даалгана. Сангийн үйл ажиллагааг ингээд ер нь нийгэмд үүргээ биелүүлсэн гэж үзэж байгаа юм.

**Г.Занданшатар:** Одоо эрхэм гишүүн Гомпилдоогийн Мөнхцэцэг

**Г.Мөнхцэцэг:** Өглөөний мэнд хүргэе, та бүхэнд. Энэ хуулийн төслийг бол эхнээс нь эхлүүлээд бас дэмжиж байгаа юм. Ер нь бас зайлшгүй шаардлагатай байна. Яг цаг үеэ даваад ингээд ийм арга хэмжээнүүдийг авч хэрэгжүүлэх нь бас чухал байгаад байгаа учраас зөв зүйтэй гэж ингэж хэлэлцэх эсэхээс нь авхуулаад бас дэмжээд ингээд үгээ хэлээд явсан. Тэгэхээр би нэг зүйлийн асуултад ерөөсөө тодорхой хариулт авч чадахгүй байгаад байгаа юм, Хөдөө аж ахуйн яамнаас. Энэ бол дотоодын нөөц бололцоо чинь хэр байгаа юм бэ гэдэг дээр. Бид нар гаднаас ингэж энэ төрлийн бүтээгдэхүүнүүдийг бас авах шаардлага байгаа. Гэхдээ дотоодын нөөц бололцоогоо хэр судалсан юм бэ гэдгийг надад тодорхой хариулт өгөөч ээ гээд түрүүн хойш яриад байгаа юм л даа. Энэ дээр дотоодынхоо нөөц бололцоог хэлээд өгөөч гэж ийм одоо асуулт байна.

Дээр нь, мэдээж корона-гаас илүүтэйгээр бас өвөлжилтийн байдал ялангуяа говийн бүсэд хүндрэх төлөв рүүгээ орчихсон байж байгаа. Отроор явж байгаа малчдын зовлон их байна. Ялангуяа энэ хорио сэрээтэй байгаа бүсэд оторлож байгаа малчид маань өдөр болгон асуулт асууж, санал бодлоо бид нар солилцож байгаа. Юу вэ гэхээр отрын бэлчээрт байгаа энэ малаа яах гэж байгаа юм бэ? Бид нар аймгаас аймаг дамжаад явах гэхээр ерөөсөө нөгөө хорионд орчхоод ингээд хөдөлж чадахгүй байна, энд ер нь бодитойгоор бараг мал бол эхнээсээ ингээд үхээд эхэллээ. Ямар ч өвс тэжээл байхгүй, их хүндрэлтэй байна гээд өдөр болгон зовлонгоо хуваалцаж байгаа.

Энэ дээр Хөдөө аж ахуйн яам маань юун түрүүнд ямар арга хэмжээ авч хэрэгжүүлэх гэж байна вэ? Дотоод нөөц бололцоогоо хэр судалсан юм бэ гэдгээ энд хэлээд өгөөч.

**Г.Занданшатар:** Мөнхцэцэг гишүүн ээ, тодруулж 1 минут асуух уу?

**Г.Мөнхцэцэг:** Миний тодруулж асуух гээд байгаа зүйл маань дотоод нөөц бололцоогоо хэр судалсан юм бэ? Гаднаас авах нь бол байж болно, сангаа бүрдүүлж бас болно. Дотоод нөөц бололцоо чинь ер нь хэр байгаа юм бэ гэдэг тал дээр түрүүчээсээ хариулт авах гээд асуусан юм. Энэ дээр сайд маань яг дорвитойхон хариулт өгөөдхөөч ээ гэж ингэж хүсэж байгаа юм.

**Г.Занданшатар:** Мэндсайхан сайд. Дотоод нөөц бололцоо аль зэрэг байгаа юм бэ гэсэн.

**З.Мэндсайхан:** Мөнхцэцэг гишүүний асуултад хариуъя. Дотоод нөөц бололцоо, бид нар энэ жилийн нийт ургасан ургацынхаа 408 мянган тонн будаа хурааж авсан байгаа. Гурилын үйлдвэрт 238 мянган тонн нийлүүлэгдсэн байгаа. Бусад нь бол тэжээл, спиртийн үйлдвэр гээд нийлүүлэгдсэн байгаа. Гурилын үйлдвэрт 68 мянган тонн дутагдаж байгаа, улаан буудай. Энийг дагаад тэжээлд бол дотоодын үйлдвэр нийтдээ 60 орчим мянган тонныг үйлдвэрлэнэ гэж үзэх юм бол бид нар дотоодын зах зээл дээр импортоор авах тэжээлийн хэрэгцээ 80 орчим мянган тонн байгаа. Эд нарыг бүгдийг нь тооцож үзсэний үндсэн дээр энэ хуулийн төслийг өргөн барьсан байгаа.

**Г.Занданшатар:** Одоо эрхэм гишүүн Жадамбын Бат-Эрдэнэ.

**Ж.Бат-Эрдэнэ:** Бид нар хүндрэл тохиолдохоор л, ухасхийгээд л янз янзын арга хэмжээнүүд авдаг болоод л байна л даа. Би түрүүний хурал дээрээ бас хэлж байсан. Энхийн цагтаа, эрүүл байх цагтаа энэ үйлдвэрлэлүүдээ хөгжүүлэх, энэ тэжээлийн үйлдвэрлэлээ нэмэгдүүлэх цогц арга хэмжээ авах тал дээр л нэлээн юм хэлээд байгаа юм л даа. Тэгэхээр Хөдөө аж ахуйн сайдаас дахиад л асууя. Энэ нөхцөл байдал чинь хүндрээд байгаа, жилээс жилд энэ байгаль, дэлхий маань бас гандаж байх шиг байна, ургац тариалалт маань их багасаж байх шиг байна. Цааш цаашдаа ер нь ямаршуу бодлого ингээд авах юм бэ? Зөвхөн ганц ийм огцом арга хэмжээнүүд авчхаад гээд яагаад байх юм уу?

Төлөвлөлттэй, олон жилийн хугацаанд үйлдвэрлэлүүдээ босгох, энэ тэжээлийн үйлдвэрлэлээ босгох, хөдөө аж ахуйгаа босгох ямар арга хэмжээнүүд авах юм бэ? Энэ тал дээр бүр тогтож, нэг сайхан асуулт хариултыг өгөөдхөөч гэж хэлмээр байна. Энэ тэжээлийн хэв хэвэгний чинь үнэ ерөөсөө өсөөд бүр талийгаад алга болчихлоо. 25 мянга гэж байгаа сураг байна. Тэгэхээр энэ тэжээлийн үйлдвэрүүдийн хүрэлцээ хэр байна вэ? Хэдэн үйлдвэр Монгол Улсын хэмжээнд байна аа? Энийгээ цаашдаа яаж дэмжих юм бэ? Хөдөө аж ахуйн үйлдвэрлэлийн энэ мал аж ахуйн хамгийн гол асуудал энэ хэвэг тэжээлтэй холбоотой асуудал шүү дээ. Тэгэхээр энэ дээрээ ямар бодлого цаашаа барих юм бэ гэдэг дээр нэг тодорхой хариулт хэлж өгөөч ээ.

Байнгын хорооны даргаас бас асуулт асууя. Яг энэ бодлогоо цаашдаа ер нь хэр авч явах юм бэ? Одоо бол яахав, Хөдөө аж ахуйн яам хамгийн түрүүнд оруулаад ирлээ. Энэ гоц одоо нөхцөл байдалдаа зохицуулаад хамгийн түрүүний алхмууд нь Хөдөө аж ахуйн яамнаас ингээд гараад ирж байх шиг байна. Сайн байна. Дараа дараагийнх нь бодлогууд жижиг дунд үйлдвэрлэлээ хөгжүүлэх, нөгөө аж ахуй, үйлдвэрлэл, аж ахуйн нэгжүүдээ дэмжих ийм бодлогын суурь болсон бодлогууд яг энэнтэйгээ хэр орж ирэх юм бэ? Суурь шүү, суурь болсон бодлогыг баримаар байна.

**Г.Занданшатар:** Мэндсайхан сайд асуултад хариулна.

**З.Мэндсайхан:** Бат-Эрдэнэ гишүүний асуултад хариулъя. Ер нь бид нар сүүлийн арваад жил дотоодоосоо дотоодын улаан буудайгаар 100 хангадаг гэдэг ийм ойлголттой л явж ирсэн байна л даа. Энэ дээр, бодит байдал дээр би ажил аваад үзсэн, сүүлийн тав, зургаан жил бол огт хангаагүй юм байна лээ. Дандаа алдагдалтай ингээд яваад ирсэн. Нэг шалтгаан бол ингээд хөөгөөд үзэх юм бол зөндөө л юм гарч ирэх юм байна. Гэхдээ ер нь нийтлэгээр нь аваад үзэх юм бол бид нар энэ газар тариалангаа төсвөөр дэмжихгүй бол энэ асуудал цаашдаа мал аж ахуйтайгаа харшилдаж эхлэх юм байна гэдэг ойлголтыг өгч байгаа юм.

Бид нар хөрс бордоондоо эхэлж анхаарч, энэ усжуулалтын асуудлыг бүрэн шийдэж байж цаашаа газар тариалангаа хөгжүүлэхгүй бол одоо ингээд мал аж бэлчээрийн мал аж ахуйд мал малын тоо өсөөд ирдэг, нөгөө талд нь тэжээлийн дутагдал үүсэж байна. Ингэхээр улаан буудай тариалаад гурилын үйлдвэрт тушаах уу, пресслээслээд малчдад өгөх үү гэдэг бол тариаланчдын хувьд сонголт хийхэд их амархан болчхож байгаа юм. 1 га-гаас улаан буудай хураагаад боогоод зарахад 1 сая 500 мянга болчхож байгаа байхгүй юу. 1 га-гаас хурааж авсан улаан буудай л 700 мянга л болж байга юм, гурилын үйлдвэрт өгдөг. Тэгэхээр бид нар энэ хоёр бодлогоо салгаж, ялангуяа тэжээлийн үйлдвэрүүд, ногоон таримлуудыг бид нар цааш нь тарихгүй бол газар тариалан, мал аж ахуй хоёр чинь зөрчилдөж эхэлж байна гэдэг нь эндээс харагдаж байгаа юм.

Энэ дээр ирэх жилээс бид нар бол ерөөсөө тэжээлийн ургамал, ногоон тэжээлийн таримал, тэжээлийн үйлдвэрүүдийг дэмжихгүй бол энэ асуудал цаашаа явахгүй ээ. Энэ бэлчээрийн аж ахуй бол яг газар тариалангийн салбараа татаж ангаахад бэлэн болж байна. Хүнсний нөөц бүрдүүлэлт, аюулгүй байдал дээр нөлөөлөөд эхэлж байгаа юм. Иймэрхүү байдалтай байна. Дөрвөн тэжээлийн аж ахуйн нэгж байна.

**Г.Занданшатар:** Жадамбын Бат-Эрдэнэ гишүүн 1 минут тодруулна.

**Ж.Бат-Эрдэнэ:** Сая та хэллээ шүү. Таныг ирэхэд ерөнхийдөө тэжээлийн үйлдвэрлэлээ ингээд хангадаг гэсэн нэг тийм тоо байсан гэж байна. Одоо яг цаашаа энэ бодлогоо бариад явна шүү. Хангаж чадахгүй байгаа шүү. Маш дутмаг байгаа шүү, тэжээлийн үйлдвэрлэл. Цаашаа тэжээлийн үйлдвэрлэлгүйгээр, ногоон тарималаар бид нар энэ мал аж ахуй гэсэн ойлголт бол байхгүй ээ. Тийм болохоор наад яг бодлого дээрээ яг таны зорьж байгаа, хэлж байгаа зүйлээ сайхан тусгаад, тэгээд энэ Хөдөө аж ахуйн байнгын хороотойгоо нэгдээд хамтдаа цаашаа яваарай гэж танд хэлье. Баярлалаа.

**Г.Занданшатар:** Гишүүд асуулт асууж хариулт авч дууслаа.

Одоо Байнгын хорооноос гаргасан зарчмын зөрүүтэй саналын томьёоллоор санал хураана. Санал хураалтдаа гишүүд бэлдээрэй. Ер нь уржигдар буюу хоёр дахь өдөр бүх аймгийн иргэдийн Төлөөлөгчдийн Хурлын даргатай цар тахлын болон өвөлжилтийн нөхцөл байдлын талаар Засаг захиргаа нутаг дэвсгэрийн нэгжийн тухай хуулийн талаар санал асууж, цахим хурал хийсэн. Олон аймгуудад цаг агаарын байдал хүндэрч, цасан бүрхүүл тогтож, өвөлжилт, хаваржилт хүндрэх төлөв байдалтай болсон. Энэ дээр хөдөөгийн малчид иргэддээ цахимаар уулзалт хийхэд болон аймгийн иргэдийн Төлөөлөгчдийн Хурлын дарга нартай хийсэн уулзалтуудын үеэр нэг л асуудлыг гол тавьж байна.

Сүхбаатар аймагт өвс 6 мянган төгрөг байсан бол одоо малчдын гар дээр 15 таван мянга, баруун аймгуудад 16, 17 мянган төгрөгт хүрч очиж байна. Хорголжин тэжээл 48 мянган төгрөг, хэвэг 22 мянган төгрөг хүрч байна. Тэгээд нэг талаасаа ингээд гаалийн болон нэмэгдсэн өртгийн албан татварын чөлөөлөлт хийгээд байхад ийм чиглэл гараад байхад үндэслэлгүйгээр ингэж үнийг малчдын ган, зудын өвөлжилтийн нөхцөл байдлын, цар тахлын нөхцөл байдлыг далимдуулж үнэ хөөрөгдөж байгаа асуудалтай Шударга бус өрсөлдөөнийг зохицуулах газар, Хүнс, хөдөө аж ахуйн яам хатуу тэмцэж, анхаарч зохицуулах хэрэгтэй. Зуд болохоор чоно таргалдаг байсан бол энэ цаг зуурын бэрхшээлийг далимдуулж монголчууд ингэж үнэ хөөргөж болохгүй. Энэ дээр онцгой анхаарал хандуулах шаардлагатай гэдгийг энд дашрамд хэлье. Шударга өрсөлдөөнийг зохицуулах газар, үнийн хяналтын газрууд, Хүнс, хөдөө аж ахуйн хөнгөн үйлдвэрийн яамд, холбогдох албан тушаалтнуудад анхааруулж байна.

Ингээд санал хураалт явуулъя.

Байнгын хорооноос гаргасан зарчмын зөрүүтэй гурван санал байгаа. Үндсэндээ найруулгын санал юм байна лээ. Манай Жигжидийн Батжаргал гишүүний гаргасан саналууд байгаа.

Төсвийн байнгын хороо дэмжсэн санал

1.Төслийн 1 дүгээр зүйлийн “өвс, бүх төрлийн малын тэжээл” гэснийг мал, амьтны бүх төрлийн тэжээл, өвс” гэж өөрчлөх. Санал гаргасан Улсын Их Хурлын гишүүн Жигжидийн Батжаргал. Өвс ийм олон төрөлтэй байгаа юу гээд л асуугаад байгаа юм. Дандаа MyParliament-аар санал хураалт яваад байгаа шүү дээ. Энийгээ анзаарахгүй байж таарахгүй, гишүүд хариуцлагатай байна шүү.

Санал хураалтад 63 гишүүн оролцож 37 гишүүн дэмжиж, 58.7 хувийн саналаар энэ санал дэмжигдлээ.

2.Төслийн 2 дугаар зүйлийн”өвс, бүх төрлийн малын тэжээл” гэснийг мал, амьтны бүх төрлийн тэжээл, өвс” гэж өөрчлөх. Санал гаргасан Улсын Их Хурлын гишүүн Жигжидийн Батжаргал.

Санал хураалт

Мал амьтны бүх төрлийн тэжээл, өвс үү, бүх төрлийн малын тэжээл үү гэдэг чинь бас найруулгын шинж чанартай юм. Агуулгыг нь тэгэхдээ энийг Хөдөө аж ахуй яам тайлбарласан байна лээ.

Санал хураалтад 63 гишүүн оролцож 44 гишүүн дэмжиж, 69.8 хувийн саналаар санал дэмжигдлээ.

3.Төслийн 3 дугаар зүйлийн “5 дугаар сарын 1” гэснийг “7 дугаар сарын 1” гэж өөрчлөх. Санал гаргасан Улсын Их Хурлын гишүүн Жигжидийн Батжаргал.

Пүрэвдорж гэж үг хэлнэ. Дэмжсэн, дэмжээгүй үг хэлнэ.

**Б.Пүрэвдорж:** Их Хурлын гишүүд ингээд дураараа орж ирээд л энэ төсвийн орлого талдаа нөлөөлөхүйц ийм юмыг санал гаргаад байгаа юм л даа. Одоо энэ чинь хоёр сараар нэмэгдүүлчих дээр дахиад 10-н хэдэн тэрбум төгрөгийн нэмэгдэл гараад ирж байгаа юм. Уул нь 39 тэрбум төгрөгийн хөнгөлөлт үзүүлнэ гэсэн чинь одоо ингээд 10 гаруй тэрбум төгрөг байна. Өөрөөр хэлбэл, 42 сая тонн нүүрс экспортолно гэж өндөр зардал орлого тавьж байгаад л тэгээд л бүх зардлуудаа тавьж байгаа шүү дээ. Тэгээд, дахиад дээрээс нь ингээд л нэг гишүүн орж ирээд л төсвийн орлого талдаа энэ асуудал дээр чинь ингээд л юу бүх орлогыг чинь багасгаад байхлаар энэ яах юм бэ? Ийм Их Хурлын гишүүд ямар ч Засгийн газрын болон бусад эрх бүхий байгууллагуудын дүгнэлтгүйгээр энэ асуудалд дураараа ханддаг. Энэ орлогоос чинь тодорхой хэмжээний иргэдийн нийгмийн болон эдийн засгийн бүх асуудлуудад зардал гарна шүү дээ.

Тийм учраас энэ тийм найруулгын шинжтэй байна гэж бас ярихаа болих хэрэгтэй. Яагаад гэвэл хугацаа сунгачхаар бараа бүтээгдэхүүн орж ирээд тэндээсээ төсөвт орох орлого чинь тасарна гэсэн үг шүү дээ.

Санал хураалт явуулна. Гишүүд анхааралтай байгаарай.

Санал хураалтад 63 гишүүн оролцож, 43 гишүүн дэмжиж 68.3 хувийн саналаар санал дэмжигдлээ. Зарчмын зөрүүтэй саналын томьёоллоор санал хураалт явуулж дууслаа.

Гаалийн албан татвараас чөлөөлөх тухай хуулийн төслийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүлж байна.

Дараагийн асуудалд орно.

**Хоёр.Нэмэгдсэн өртгийн албан татвараас чөлөөлөх тухай хуулийн төслийн анхны хэлэлцүүлгийг явуулна.**

Төслийн анхны хэлэлцүүлгийг явуулсан талаарх төсвийн байнгын хорооны санал, дүгнэлтийг Улсын Их Хурлын гишүүн Хүрэлбаатарын Булгантуяа танилцуулна. Индэрт урьж байна.

**Х.Булгантуяа:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2020 оны 11 дүгээр сарын 20-ны өдөр Улсын Их Хуралд өргөн мэдүүлсэн Нэмэгдсэн өртгийн албан татвараас чөлөөлөх тухай хуулийн төслийн хэлэлцэх эсэх асуудлыг Улсын Их Хурлын чуулганы 2020 оны 11 дүгээр сарын 27-ны өдрийн нэгдсэн хуралдаанаар хэлэлцэж, анхны хэлэлцүүлэгт бэлтгүүлэхээр Төсвийн байнгын хороонд шилжүүлсэн билээ. Төсвийн байнгын хороо 2020 оны 12 дугаар сарын 1-ний өдрийн хуралдаанаараа хуулийн төслийн анхны хэлэлцүүлгийг явуулж дараах санал дүгнэлтийг гарган та бүхэнд танилцуулж байна.

Байнгын хорооны хуралдаанаар хуулийн төслийг хэлэлцэх үед Улсын Их Хурлын гишүүн Ж.Батжаргал төслийн 1, 2 дугаар зүйлийн “бүх төрлийн малын тэжээл” гэснийг “мал, амьтны бүх төрлийн тэжээл” гэж өөрчлөх санал гаргасныг хуралдаанд оролцсон гишүүдийн 62.5 хувь, төслийн 1 дүгээр зүйлийн “боловсруулсан ургамлын тос” гэсний дараа “дотоодод борлуулсан мал, амьтны бүх төрлийн тэжээл, өвс” гэж нэмэх санал гаргасныг хуралдаанд оролцсон гишүүдийн 62.5 хувь, мөн төслийн 3 дугаар зүйлийн хуулийн хэрэгжиж дуусах хугацааг “2021 оны 5 дугаар сарын 1-нийг хүртэл” гэснийг “2021 оны 7 дугаар сарын 1-нийг хүртэл” гэж өөрчлөх саналыг гаргасныг хуралдаанд оролцсон гишүүдийн 68.8 хувийн саналаар тус тус дэмжсэн болно.

Зарчмын зөрүүтэй саналын томьёоллыг та бүхэнд хүргүүлсэн болно.

Улсын Их Хурлын эрхэм гишүүд ээ,

Нэмэгдсэн өртгийн албан татвараас чөлөөлөх тухай хуулийн төслийн анхны хэлэлцүүлгийг явуулсан талаарх Төсвийн байнгын хорооны санал, дүгнэлт, зарчмын зөрүүтэй саналын томьёоллыг хэлэлцэн шийдвэрлэж өгөхийг та бүхнээс хүсье. Анхаарал хандуулсанд баярлалаа.

**Г.Занданшатар:** Ажлын хэсгийн гишүүд түрүүчийнхтэй мөн адил Хүнс, хөдөө аж ахуй үйлдвэрийн сайд Мэндсайханаар ахлуулсан ажлын хэсэг оролцож байна. Яамны газрын дарга Болорчулуун, Үнэнбат, Цолмонжаргал нар оролцож байгаа.

Ингээд Байнгын хорооны санал дүгнэлттэй холбогдуулан асуулт асуух Улсын Их Хурлын гишүүд байна. Батзориг гишүүнээр тасаллаа. Батсуурь гишүүнээр тасаллаа. Эрхэм гишүүн Бямбасүрэнгийн Энх-Амгалан асуулт асууя.

**Б.Энх-Амгалан:** Гаалийн албан татвараас чөлөөлөх тухай хуулийн төслийг бол дэмжиж байна. Энэ жил хэд хэдэн аймгуудад зуншлага их муу байсан. Энэнээс болоод мал тарга тэвээрэг авч чадаагүй. Жаахан хөрсний гарц сайтай сумдууддаа нүүж очиж буусан. Одоо тэгээд хүйт хүйтрээд ирэхээр аягүй бол энэ туурайн зуд үүсэх ийм нөхцөл байдал үүсэж байна. Тэгээд яахав, Дорнодоос, Сэлэнгээс одоо өвс татаж байна л даа. Тэгээд газар дээрээ өвсний үнэ нэмэгдээд байдаг. Тэгэхээр энэ бол бас хөрш зэргэлдээ орнуудаас, энэ бүсүүдээс өвс тэжээл бэлтгэх нь бол зайлшгүй шаардлагатай.

Ялангуяа хорголжин тэжээл, ногоон тэжээл бэлтгэх нь зайлшгүй шаардлагатай. Энэ үеэр бас бид нар ярьж байсан. Улсын нөөцөд мах бэлтгээч ээ, малын хорогдол их болох нь ээ. Тийм учраас бас малчид маань малаа борлуулах ийм хүсэл сонирхол байна гэж. Мөн энэ мал борлуулах ажил дээр нь бас бусад аймгуудад малыг хямд үнээр борлуулах ийм сонирхол малчдад байна. Өвлийг өнтэй тавих, ямар ч гэсэн хохирол багатай давах үүднээс хийж байгаа алхмууд нь энэ гэж. Тэгэхээр энийг бол гаалийн албан татвараас чөлөөлөх нь зүйтэй. Харин энэ халдваргүйжүүлэлт ариутгал, энэ КОВИД-ын нөхцөл байдалд хэлээр яаж оруулах вэ гэдгээ маш сайн тооцох хэрэгтэй. Ялангуяа энэ Горный Алтай.

**Г.Занданшатар:** Энх-Амгалан гишүүн ээ, Гаалийн албан татварыг хэлэлцэж дууссан. Одоо Нэмэгдсэн өртгийн албан татварын хууль хэлэлцэж байгаа шүү.

**Б.Энх-Амгалан:** Тийм, Нэмэгдсэн өртгийн албан албан татвартай адилхан яг энэ дээр ингэж явуулах нь бас зөв зүйтэй юм байгаа юм. Тэгэхээр энэ бүх зүйл дээр яг цаг үеэ олсон, Хөдөө аж ахуйн ийм асуудал оруулж ирж байна, энийг бас дэмжиж байна гэж хэлж байна. Баярлалаа.

**Г.Занданшатар:** Түрүүчийнхтэй холбогдуулж Мэндсайхан сайд хил гаалиар орж ирж байгаа өвс, тэжээлийн байдал, тоо баримт энэ тэрийг бас мэдээлчихвэл. Мал мах бэлтгэлийн асуудал бас ирсэн. Мал мах, түүхий эдийн үнэ их унаад байна гэж. Хорио цээрийн дэглэмээс шалтгаалаад ямааны арьсны үнэ их уналаа гэж ярьж байна.

**З.Мэндсайхан:** Энх-Амгалан гишүүний асуултад хариулъя. Импортоор мал, малын гаралтай энэ өвс, тэжээл, улаан буудай оруулж ирэх хүндрэлтэй асуудал бол тээврийн асуудал байгаа. Одоо бид нар бүх нийтийн бэлэн байдал зарлаад ерөнхийдөө баруун бүсийн хил, гааль бүгд хаагдчихсан байгаа. Орж ирж байгаа нь манай энэ Сүхбаатар өртөө буюу төмөр замаар хойноос орж ирж байгаа, урдаас Замын-Үүдээр орж ирж байна. Тэгэхдээ Замын-Үүд мөн КОВИД-ын нөхцөл байдалтай холбоотойгоор Хятадын талтай ойлголцох асуудлууд гарч ирээд махны экспорт тодорхой хэмжээгээр бас зогсчихсон байна. Энэ асуудлуудыг Гадаад хэргийн яам нь ойрын хугацаанд шийдвэрлэнэ гэж итгэж байгаа.

Ер нь бол хойд талаас орж ирэх тээврээ бид нар вагон ашиглаад төмөр замаар хийх нь өөрөө халдваргүйжүүлэлт, энэ КОВИД-ын нөхцөл байдалд бол болох юм гэдгийг Зам, тээврийн яамныхантай ярьж ойлголцсон байгаа. Тэгэхээр тээвэр бол төмөр замаар орж ирнэ. Тэрэнтэй холбоотой ачаа тээвэр, таталт болон тэрний халдваргүйжилтийн асуудлаар Зам, тээврийн яам шийдээд явна гэдэг энэ чиглэлээ өгсөн байх.

Мах бэлтгэлтэй холбоотойгоор энэ жил өвөлжилт хүндрээд байгаа зургаан аймгуудад эрсдэлийн үнэлгээ хийсэн байгаа. Энд Говь-Алтай аймаг орсон байгаа. Говь-Алтай аймаг, саяын зургаагаас нийтдээ 5.2 сая малыг эдийн засгийн эргэлтэд оруулах хүсэлтээ ирүүлсэн. Энэний дагуу яам бол тооцож үзээд 5.2 сая мал буюу 40 мянган тонн богийн махыг дулааны аргаар боловсруулж экспортод гаргах энэ квотыг аж ахуйн нэгжүүдэд өгсөн. Саяын энэ бүх нийтийн бэлэн байдалтай холбоотойгоор мах бэлтгэлийн ажил түр хугацаанд зогссон байгаа. Одоо ингээд өндөржүүлсэн байдал руу шилжээд ирэхээр аймаг хоорондын хөдөлгөөн, дотоод хөдөлгөөн нээгдээд ирэхээр энэ мах бэлтгэлийн асуудал маань жигдрээд явна.

Яагаад гэхээр яг мах бэлтгэлийн ид улирлын үе нь одоо таарч байгаа учраас энэ дээр бид нар дэмжлэг үзүүлж ажиллана. Цаашдаа бид нар экспортод гаргах хугацаа нь ондоо багтаж гаргадаг байсан бол энэ 40 мянга дээр он дамжуулаад ирэх оны 4 сарын 1 гэхэд гаргаж дуусгахыг аж ахуйн нэгждээ журамд өөрчлөлт оруулж дэмжлэг үзүүлж байгаа. Баярлалаа.

**Г.Занданшатар:** Одоо Телепханы Аубакир гишүүн zoom-ээр холбогдоно.

**Т.Аубакир:** Баярлалаа. Нэг санал, нэг асуулт байна. Он гараад Оросын Холбооны Улс экспортоо хаах хаана гэсэн мэдээлэл байгаа. Тийм учраас бид нар энд одоо мунгинаад суугаад байхгүй гааль, НӨАТ-аас нь чөлөөлөөд даруйхан оруулж ирэх нь зөв байх аа гэсэн ийм саналтай байна. Нэг асуулт нь, Мэндсайхан сайд аа, Баян-Өлгий аймгийн цаад Улаанбайшингийн боомтын цаана хүнсний бүтээгдэхүүнүүд ирээд бөөгнөрчихсөн байгаа. Яагаад гэхээр өнгөрсөн сарын 23-нд хил нээнэ гэсэнтэй холбоотой бизнес эрхлэгчид маань Москвагаас, Казахстанаас, Оросын гүнээс хүнсний бүтээгдэхүүнүүд татаад авчраад, энэ бөөгнөрөл үүсчихээд байгаа юм.

Шатахуун өнгөрсөн хугацаанд сая 23-наас хойш нийтдээ 2000 тонн орчим шатахуун бол ороод ирчихсэн байж байгаа. Хүнс цаана байгаад байдаг, хүнс орж ирдэггүй. Одоо ингээд дөнгөж өвөл эхэлж байна. Хүнсний болоод малын тэжээлийн үнэ өсөөд эхэлчихсэн байна. 18 мянган төгрөг байсан малын хэвэг одоо 46 мянган төгрөг болчихсон байх жишээтэй. Цагаан будааны үнэ өсөөд эхэлчихсэн байж байдаг. Тийм учраас энэ хил дээр гацсан зүйлүүдээ та Онцгой комиссын гишүүний хувьд бас нэг даруйхан оруулж ирэхгүй бол, дотооддоо ингээд хомсдол үүсээд үнэ өсөөд байх нь бас шалтгаан болоод байна. Тийм учраас энэ асуудлыг та зохицуулаач гэж ийм санал, нэг асуулт байна. Баярлалаа.

**Г.Занданшатар:** Мэндсайхан сайд Аубакир гишүүний асуултад хариулъя.

**З.Мэндсайхан:** Аубакир гишүүний асуултад хариулъя. Ер нь Баян-Өлгий аймаг аймгийн цаана гэлтгүй Увс болон одоо гол баруун аймгийн импорт чинь Баян-Өлгий, Увс хоёроор л орж ирж байна л даа. Тэгэхээр энэ дээр саяын КОВИД-ын нөхцөл байдалтай холбоотойгоор хил гааль хаагдчихсан байгаа. Тэгэхээр энэ дээр Улсын онцгой комисс дээр манайх энэ асуудлыг бүгдийг нь ярьж байгаа. Ялангуяа тэр Баян-Өлгий аймгийн цаана гацаад байгаа хүнсний асуудал, Увс аймгаар Боршоо боомтоор орж ирэх ёстой байсан гурил, тэжээлийн асуудал гээд энэ асуудлууд бүгд яригдаж байгаа.

Гэхдээ одоо бүх нийтийн бэлэн байдал, зарим аймаг дээр хэсэгчилсэн байдлаар яваад, энэ КОВИД-ын нөхцөл байдал бас амаргүй байгаа учраас энэ тал дээр Улсын онцгой комисс дээр зүгээр бид нар саналаа хүргэчихсэн байж байна. Энэ хугацаа 12 сарын 11-нээр дуусгавар болоход одоо КОВИД-ын нөхцөл байдлаас хамаараад энэ нь бас шийдэгдээд явах болов уу гэсэн таамагтай байна.

**Г.Занданшатар:** Эрхэм гишүүн Норовын Алтанхуяг асуулт асууна.

**Н.Алтанхуяг:** Хоёр асуулт байна. Эхнийх нь, энэ чинь 80 аж ахуйн нэгжийн тухай яриад байгаа шүү дээ. Тэгээд тэр нь урьдчилаад тодордогч нь ч бас яадаг юм. Энэ 80 аж ахуйн нэгжид нэмээд бас 100 тэрбум төгрөг өгөх тухай эртээд яриадахна лээ. Энийгээ нэг тодруулаад хэлээдхээч, зээл. Хоёр дахь нь ЖДҮ-тэй холбоотой над дээр их олон асуулт ирсэн юм. Тэрний нэгийг нь асууя. Энэ зээл хойшилж байгаатай холбогдоод энд бас асуудал үүсэж байгаа юм байна. 64 аж ахуйн нэгжид 9.1 тэрбум төгрөг хуваарилагдсан гэж байна, хамгийн эцсийн шатанд.

Одоо 48 аж ахуйн нэгжид 5.6 тэрбум төгрөг хуваарилагдах ёстой, тэгээд мөнгөгүй болчхоод суугаад байна. Энийг та бас сайд, янз бүрийн хүмүүст нь хэлээд шийдэж өгвөл яасан юм бэ, энийг шийдэх юм бол энэ КОВИД ярьж байгаа үед 350 ажлын байр хадгалагдаж үлдэх юм гэж ЖДҮ эрхлэгчид надад хандаж асуугаад байгаа юм. Энэ дээр та тодорхой хариулт өгөхөөсөө гадна энэнийг шийд л дээ. 5.6 тэрбум төгрөг одоо юу юм бэ? Өчнөөн төчнөөнөөр л үрж байхад энийг, хэдэн жижиг компани. Дандаа том компанийн тухай ярих юм, бид нар нөгөө хэдэн жижиг компанидаа зориулаад та энийг нэг шийдчихээч. Яаж шийдэх арга замыг нь Их Хурал дээр нэг хэлээдхээч.

**Г.Занданшатар:** Загджавын Мэндсайхан сайд асуултад хариулна.

**З.Мэндсайхан:** Алтанхуяг гишүүний асуултад хариулъя. 80 аж ахуйн нэгжүүдийг бол гурил, тэжээлийн үйлдвэрлэлийн салбарлалт оролцож байгаа үйлдвэрүүдээ л хэлж байгаа юм л даа. Тэгээд энийг бол нэг тусгайлаад 80 аж ахуйн нэгжийг сонгож аваад, тэр нь хөнгөлөлт үзүүлэх гээд байгаа асуудал бол биш. Энэ үйлдвэрлэгчдийн бүтээгдэхүүнд НӨАТ, гааль дээр хөнгөлөлт үзүүлснээр тухайн бүтээгдэхүүний өртөг шингэсэн НӨАТ, гаалиас чөлөөлж хэрэглэгчдэд очих ачааллыг бууруулах, үнийн өсөлтөөс урьдчилан сэргийлье гэдэг ийм л арга хэмжээ.

100 тэрбум төгрөгийг бол бид нар улаан буудайн импорт дээр аж ахуйн нэгжүүд буюу гурил үйлдвэрлэгч нарыг дэмжиж Хөгжлийн банкнаас олгож байгаа хөнгөлөлттэй зээлийн эх үүсвэр. Энэ дээр хэн нэгэн компани нь аваад ингээд байх юм байхгүй. Алтантариа ч гэдэг юм уу, Милл хаус ч гэдэг юм уу, Улаанбаатар гурил гэдэг юм уу. Энэ гурилын үйлдвэрүүд чинь квотоо аваад тэр авсан хэмжээгээрээ зээлээ авч оруулж ирж гурил, тэжээлээ л үйлдвэрлэх асуудал. 100 тэрбум, хүү 11.2. 9.1-ээр Хөгжлийн банкнаас гарсан, арилжааны банкны хүү 2-3 хувь нэмэгдэх байх. Тэгэхээр 12.1-тэй л болох болох гэсэн ийм тооцоолол байгаа.

Жижиг, дунд үйлдвэрлэл дээр сонгон шалгаруулалт явсан байна. Өнгөрсөн долоо хоногт явсан. 64 аж ахуйн нэгж дээр 9.1 тэрбум төгрөг хуваарилсан. Цаана нь бас яг тантай адил над дээр ийм хүсэлт ирчихсэн байгаа. 48 аж ахуйн нэгжийн 5.6 тэрбум төгрөг гэж. Жижиг, дунд дээр бол 15.6 тэрбум төгрөг байгаа. Энэнээс, 9.1 тэрбум төгрөг нь тэнцээд хуваарилагдсан байна гэж би ойлгож байгаа. Энэ 48 аж ахуйн нэгж над руу бас яг тантай ярьж байгаа хүсэлтийг өнөө өглөө над руу явуулсан байна лээ. Би энийг судлаадахъя. Надад байгаа хамгийн сүүлийн мэдээллээр бол 16 тэрбум төгрөг бол байх ёстой. Тэгэхээр би энэ 5.6 тэрбум төгрөгийг энэ 48 аж ахуйн нэгж яагаад шалгараагүй юм, эсхүл шалгарчихаад эх үүсвэргүй байна уу гэдгийг нь, сая тав дахь болсон шалгаруулалтад өчигдөр ажилласан байх ёстой. Тэгэхээр би өнөөдөр мэдээллийг аваад танд эргүүлээд хариу өгье.

**Г.Занданшатар:** Улсын Их Хурлын гишүүдэд бараг бүгдэд нь энэ талаар мессеж ирсэн. Мэндсайхан сайд ч гэсэн өөрөө сайн мэдэж байгаа. Тэр 48 аж ахуйн нэгжийн асуудал гээд. Тэрнийг нэг мөр шийдвэрлэх талаас Төсвийн байнгын хороо Жавхлан дарга дэмжлэг үзүүлээд, энэ асуудлыг нэг шийдээд энэ долоо хоногт эргэж мэдэгдье.

Одоо эрхэм гишүүн Жигжидийн Батжаргал.

**Ж.Батжаргал:** Та бүгдийнхээ энэ өдрийн амар амгаланг айлтгая. Энэ хуулийн төслийг дэмжиж байгаа. Бас зарчмын зөрүүтэй саналын томьёолол гаргасан. Зарим нь манай гишүүд бас зарчмын зөрөөтэй саналын томьёолол дээр ойлголтын зөрүү байх шиг байна. Би ямарваа нэгэн байдлаар дур зоргоороо, төсвийн орлого хэсэг дээр бас дарамт болохоор ийм асуудал санаачлаагүй ээ. Яг бидний ярьж байгаа энэ асуудлыг Монгол Улсын Засгийн газар 11 сарын 18-ны өдөр хэлэлцээд 183 дугаар тогтоол гаргаад, тэр тогтоолын 5 дахь заалтаар мал, амьтны тэжээл, тэгээд 7 сарын 1 хүртэл гааль, НӨАТ-аас чөлөөлж болох тухай судалгаа тооцооллыг нь боловсруулж оруулж ир гэдгийг Хөдөө аж ахуйн сайд, Сангийн сайд хоёртоо чиглэл өгсөн юм билээ.

Яг үүнийг баримталж энэ хуулийн төслүүд дээр 7 сарын 1 болгож ингэж оруулсан. Хүнс, хөдөө аж ахуй, хөнгөн үйлдвэрийн яам тооцоогоо хийгээд 40 гаруй тэрбум төгрөгийн асуудал байна гэж ярьсан юм билээ. Сангийн яам хянаад 39 тэрбум байна гэсэн. Энэ нь зөвхөн малын өвс тэжээл биш ээ. Саяын энэ НӨАТ, гааль дээр чөлөөлөгдөх гээд байгаа бараа бүтээгдэхүүнүүдийн нийт татварын хэмжээг ярьсан асуудал юм билээ. Тийм учраас 7 сарын 1 болгож өөрчилснөөр Төсвийн орлого тал дээр ямарваа нэгэн ачаалал, хүндрэл ирэхгүй гэдгийг зориуд би хэлмээр байна.

Хоёрдугаарт, ерөөсөө малын тэжээл, энэ өвснийхөө асуудлыг дотоодынхоо нөөцөөр хангана гэсэн тооцоололтой явдаг байсан. Тийм учраас гадаадаас ийм хэмжээний тэжээл оруулж ирээд, тэндээс гааль, НӨАТ аваад төсвийн орлогоо ингэж нэмэгдүүлнэ гэж тооцож төсөвт бас тийм орлогын эх үүсвэр тусгаагүй гэж ойлгож байгаа. Тийм учраас тусгаагүй орлогын эх үүсвэрийг чөлөөлснөөрөө төсөв дээр ямарваа нэгэн ачаалал ирэхгүй гэж ингэж ойлгож байна.

Санал гаргасан хүний хувьд нэг зүйлийг зориуд протоколд тусгуулж үлдээе гэж ингэж ойлгож байгаа. Тэр нь амьтан гэдгийг гахай, тахианы аж ахуй гэж ойлгож.

**Г.Занданшатар:** Жигжидийн Батжаргал эрхэм гишүүнд 1 минут нэмж өгье.

**Ж.Батжаргал:** …амьтан гэдгийг гахай, тахианы аж ахуйн гэж ингэж ойлгосон. ***Тийм учраас чуулганы хуралдааны тэмдэглэлд зориуд тусгуулж оруулъя, “амьтан” гэдгийг “гахай, тахианы аж ахуй” гэж***.

УЛСЫН ИХ ХУРЛЫН ГИШҮҮН Ж.БАТЖАРГАЛ

Тэгээд энэ хуулийн 2 дугаар зүйлээр Засгийн газарт тодорхой чиглэл өгөгдсөн юм билээ. НӨАТ-ын албан татвараас чөлөөлөх бараа, бүтээгдэхүүнийхээ жагсаалтыг бараа тодорхойлох, кодлох уялдуулах, системийнхээ жагсаалттай уялдуулж батлахыг Засгийн газарт эрх олгож байгаа. Тийм учраас Засгийн газрыг би яг энэ жагсаалтаа нийцүүлж гаргаарай. Тэр нь гахай, тахианы аж ахуй байх юм шүү гэдгийг хэлмээр байна. Ингээд энүүнийг би зориуд Их Хурлын чуулганы тэмдэглэлд тусгуулж оруулж байна. Баярлалаа.

**Г.Занданшатар:** Батжаргал гишүүн энэ зарчмын зөрүүтэй саналуудаар их чухал саналууд гаргасан. Үнэхээр хангайн бүсүүдэд зуншлага, өвс ногоо идэх бол тэмдэгтэй газар бол зургаан сар хүрч байж ногоо иддэг. Тэгэхээр энэ цагийн нөхцөл байдалтай уялдуулаад 7 сарын 1 хүртэл гэж сунгасан, бүх төрлийн малын тэжээлийг найруулж оруулсан гээд ийм чухал саналууд хэлсэн. Тэгээд энэнтэй холбогдуулж санал хэллээ.

Одоо эрхэм гишүүн Дашдондогийн Ганбат асуулт асууна.

**Д.Ганбат:** Энэ хууль бол мэдээж хэрэг НӨАТ, гаалиас энэ бүх юмыг чөлөөлөөд, эцсийн тэр малчдад, хэрэглэгчдэд дээрээ бас яаж очих вэ гэдэг ийм л арга хэмжээ авах гээд, нэлээд оройтоод л хийгээд байх шиг байна. Би Мэндсайхан сайдаас асууя. Тэр үнэлгээ гаргаад, нэн эрсдэлтэй аймаг, нэн эрсдэлтэй ганцхан л аймаг байгаа шүү дээ. Тэр бол Баянхонгор аймаг байгаа. Тэгээд ган, зуд, корона ийм гурван юм давхарлаад бий болчихлоо. Тэгэхээр яг манай Баянхонгор аймгийн Баянбулаг, Баян-Өндөр суманд энэ хуулийг чинь гарсны чинь дараа өвс боодол нь хэдээр, тэжээл нь килограмм нь хэд дээр очих юм бэ? Яг хэдэнд очих вэ? Яаж тооцож байна вэ, та бүхэн. Би түрүүн хэлж байсан, нэгдүгээр асуудал энэ.

Хоёр, Улсын онцгой комисс, мөн Хөдөө аж ахуйн яам очоод өвсний фондод өвс, тэжээл байгаа. Тэр нь нэлээн хэдэн жил болчихсон. Энийгээ одоо үнэгүй өгчихөж болдоггүй юм уу? Хэрэв болдоггүй юм бол зээл өгч болохгүй юу. Ер нь өвс, тэжээл энэ бүх юмаа малчдадаа, Баянхонгор аймагт зээлээр өгчихөө, малчидтай зээлийн гэрээ хийгээд. Яагаад вэ гэхээр малчдын маань түүхий эд, малаас гарч байгаа бүх юм үнэ ханш нь уначихсан шүү дээ. Энийг бол та маш сайн ойлгож байгаа байх. Энэ төр засаг, энэ олонх ч гэсэн. Үүнээс гадна бол манай Улаанбаатар хотынхон бол.

**Г.Занданшатар:** Ганбат гишүүнд 1 минут.

**Д.Ганбат:** ..махаа хямдхан идэх дуртай, тэгсэн мөртөө мал мал, малчдад туслах дургүй. 10 мянган төгрөгөөс дээш болчихоор л бөөн хэл ам болдог шүү дээ. Энэ хэдэн малчдын хүчинд л Монгол Улс хямдхан мах идэж байгаа шүү дээ. Энийгээ хүн бүр л ойлгож байгаа юм алга аа.

**Г.Занданшатар:** Мэндсайхан сайд.

**З.Мэндсайхан:** Ганбат гишүүний асуултад хариулъя. Баянхонгор аймгийн асуудлаар өчигдөр Их Хурлын даргатай хамт бүх сумдын Засаг дарга нартай онлайнаар аймгийн удирдлагуудтай нь уулзалт хийж газар дээр байгаа нөхцөл байдлууд гарч байгаа хүндрэлтэй бүгдтэй нь танилцаж үүрэг чиглэл өгсөн байгаа. Бас шийдвэрлэх асуудлуудыг сонссон.

Энэ гааль, НӨАТ-ын энэ хуулиуд гарснаар өвсний үнэ, тэжээлийн үнэ хэдээр буух вэ гэж. Гадаад зах зээл дээр жишээлбэл энэ түүхий эдүүдийн үнэ өсөөд байна л даа. Бидэнд бол дотоодоо дутагдалтай байна. Тэгэхээр гадаад зах зээл дээр энэ үнэ өсөөд байхад бид нар энэ үнийн өсөлт болон дутагдлаас сэргийлж л энэ арга хэмжээг авч байгаа юм. Хэрвээ бид нар улаан буудай үнэ гэхэд жишээ нь Оросын Холбооны Улсад 2 сараас эхлээд квот тогтоох гэж байна. Улаан буудай үнэ бол Орост бас өсөж байна. Тэгэхээр энэ нь квот тогтоох, дутагдалд орохоос урьдчилан сэргийлж бид нар түрүүлж хөдөлж байгаа л алхам. Энэ хэмжээгээрээ бид нар үнийн өсөлт болон нийлүүлэлтийн хомсдлоос сэргийлж чадна гэж харж байгаа, энэ арга хэмжээг авснаар. Түүнээс биш энийг хэрэгжүүлснээрээ тэдэн төгрөгөөр буурчихна гэдэг, ингэж би танд тооцоо гаргаж өгөхгүй. Энэ хэмжээгээр өсөх эрсдэлээс бид нар түрүүлж сэргээж энэ арга хэмжээгээ авч байна. Нийлүүлэлтийн тоо хэмжээг нэмээд үйлдвэрлэлийн тоо хэмжээг нэмээд ирэхээрээ аяндаа үнэ бол буудаг. Энэ зах зээлийнхээ зарчмаар явна.

Өвс тэжээлийг үнэгүй өгөх гэж. Улсын онцгой комисс дээр аймгууд дээр байгаа нөөц дээр өнжмөл улсуудыг үнэгүй өгье, тэгэхдээ шинэ гарсан өвстэй нь болиод ингээд өгье гэдэг энэ шийдвэрээ бол ялангуяа өнжсөн өвсийг үнэгүй өгье гэдэг шийдвэрийг Улсын онцгой комиссын дарга гаргасан байгаа. Энийгээ, уржигдар аймгуудын Засаг дарга нартай хуралдахдаа мөн чиглэл болгож хийсэн байгаа. Өчигдөр Баянхонгор аймаг дээр Их Хурлын дарга тусгайлан бас чиглэл өгсөн. Энэ дээрээ гэхдээ өнжмөл өвсөө үнэгүй тараачих биш, энэ жилийн бэлдсэн өвстэй нь холио тараах нь илүү, малчдынх өөрсдийн санал нь ч тийм юм байна лээ. Ийм байдлаар зохицуулъя гэдэг дээр өчигдөр ингээд энэ асуудлыг яригдаж шийдсэн байгаа.

**Г.Занданшатар:** Мэндсайхан сайд өвс, тэжээлийг зээлээр өгөх бололцоотой юу гэж байна.

**З.Мэндсайхан:** Өвс тэжээлийг зээлээр хийх боломж нь бол аж ахуйн нэгжүүдэд өөрсдөд нь байгаа. Малчид, аж ахуйн нэгжүүд хоорондоо тохиролцоод энэ асуудлаа шийдвэрлээд явах боломжтой. Бид бид нар үйлдвэрлэгчэддээ энэ асуудлаар санал хүргэж, бодлогын арга хэмжээ авч ажиллая.

**Г.Занданшатар:** Эрхэм гишүүн Одонгийн Цогтгэрэл, цахимаар.

**О.Цогтгэрэл:** Энэ хуулийн, НӨАТ-аас чөлөөлөх хуулийн үндсэн зорилго нь хэрэглэгчдийн гар дээрх үнийг бууруулах, нөөц өсгөх зорилготой гэж ойлгосон. Гэтэл яг энэнтэй адилхан нэг жишээ байна. Яагаад энэ зорилгодоо хүрэхгүй байх магадлалтай гэдэг. Өнгөрсөн 4 сарын 9-нд баталсан, яг энэ НӨАТ, гаалиас чөлөөлөх хууль байна л даа. 2 сарын 19-нөөс 6 сарын 30-ны хооронд, одоо энэ цаасан дээрх харагдах нь уу, үгүй юу. Яг энэ хуулийн заалтаар хөнгөлөлт, чөлөөлөлт үзүүлж байж.

Гэтэл өнгөрсөн чуулган дээр зарим гишүүд яриад байсан. НӨАТ чинь яг хэрэглэгч дээр очоод чөлөөлөгдөхгүй байгаа юм аа, үнэ буурахгүй шүү гэж. Тэгэхээр ажлын хэсгээс болохоор буурна, босоод нь чөлөөлж байгаа гэсэн үг гэсэн. Тэгэхээр 2 сарын 19-нөөс 6 сарын 30-ны хооронд ингээд чөлөөлж байсан тогтоол байсан бол одоо энэ дээр, би хоёр гурван баримт бас хүмүүсээр авхуулж үзлээ. Жишээ нь 4 сарын 3-нд худалдан авалт хийсэн иргэний баримт дээр яг саяын нэр бүхий бараанууд бүгдээрээ НӨАТ-тай байгаа юм. Яг одоо үндсэндээ 2 сард гарсан Их Хурлын тогтоол, одоо гарч байгаа тогтоолууд чинь яг энэ текст дээрээ бол үг үсэг нь яг адилхан байна. Тэгэхээр яг одоо гааль 5 хувиар хөнгөлөгдөөд, НӨАТ чинь чөлөөлөгдөхгүй, гишүүд хэлээд байсан 16.5 хувиар үнэ буурах ёстой шүү гэж. Ийм нөхцөл бололцоо бүрдэхгүй юм шиг л надад санагдаж байна. Энэ дээр энэ ажлын хэсэг бас нэг тайлбар өгөөч ээ. Яг үнэхээр яг нөхцөл байдал бол тийм байна. Одоо энэ дээр бол.

Манай НӨАТ-ын хуульд чинь ноогдуулалт чөлөөлөлт, хөнгөлөлт гээд гурван асуудал байдаг. 0 хувиар хөнгөлөх гэдэг асуудлаа бараг энэ хуульд чинь оруулж ирэх ёстой байсан юм биш үү? Яг одоо бол нөат ыг хэрэглэгчийн гар дээрээс авахаар хуулийн зохицуулалттай байгаа. Тэрийг босоод нь чөлөөлж байгаа гэж Хүрэлбаатар сайд хэлж байсан. Гэтэл 4 сард яг энэ хуулийн адилхан зүйл заалттай, хуулиар чинь чөлөөлөөгүй байгаа шүү. Энэн дээрээ тайлбар өгөөч ээ.

**Г.Занданшатар:** Мэндсайхан сайд

**З.Мэндсайхан:** Цогтгэрэл гишүүний асуултад хариулъя. Өнгөрсөн 4 сард гарсан Их Хурлаас гарсан тогтоол бол үр дүнгээ өгсөн. Сая ялангуяа энэ КОВИД-ын нөхцөл байдлын үед бид нар хүнсний хангамжид харьцангуй тогтвортой байлаа. Ялангуяа энэ үр тариа болон ургамлын тосны хангамжийг бид нар тогтвортой байсан гэж үзэж байгаа. Энэ бол тухайн үед гарсан хуулийн хүрээнд нөөцлөгдсөн хүнсний бүтээгдэхүүнүүд байсан. 4 сард гарсан хуулийн өөрчлөлт нь одоогийнхоос өөр байдал нь юу вэ гэхээр зэрэг дотоодод үйлдвэрлэсэн энэ төрлийн бүтээгдэхүүний нэмэгдсэн өртгийн албан татварыг чөлөөлөөгүй, зөвхөн импортоор орж ирж байгаа бүтээгдэхүүний гааль, НӨАТ-ыг чөлөөлсөн ийм л асуудал байсан юм. Тэгэхээр одоо энэ чинь бол бид нар гол нэрийн бүтээгдэхүүнүүдийг гааль, НӨАТ-аас нь чөлөөлөөд, дотоодод мөн энэ ижил төрлийн бүтээгдэхүүнүүдийн борлуулалт үйлдвэрлэж, борлуулж байгааг нь НӨАТ-аас чөлөөлье гэдэг ийм л асуудал явж байгаа юм. Өнгөрсөн 4 сарынх бол зөвхөн гаалийн нэмэгдсэн өртгийн албан татвар байсан.

**Г.Занданшатар:** Одонгийн Цогтгэрэл гишүүн 1 минут тодруулъя.

**О.Цогтгэрэл:** Гол асуудал чинь дотоодод үйлдвэрлэсэн бараа бүтээгдэхүүндээ биш ээ. Импортоор гааль дээр төлж байгаа НӨАТ, дотоодын жижиглэн худалдаандаа төлж байгаа НӨАТ гээд, дотоод гэдэг тэрэн дээрээ асуудал нь яваад байгаа гэж ойлгоод байгаа юм. Хаврынх дээр ч гэсэн дотоодынх байсан шүү дээ. Ургамлын тосыг дотоодынхыг нь чөлөөлчихсөн байна лээ. Тэгэхээр хамгийн гол нь дотоодын гааль дээр НӨАТ-аас нь чөлөөлчихөөд, дэлгүүр дээр очихоор НӨАТ-ыг нь авчхаад байгаа юм. Тэгэхээр чинь зүгээр л НӨАТ нэг сараар хойшилж байгаагаас биш яг хэрэглэгчийн 10 хувийн татвар чинь яг хэвээрээ байгаад байна гэдгийг л би энэ иргэний 4 сарын 3-ны баримтаар л харуулаад байна л даа. Дотоодынхон, импортынх гэдэг чинь хоёр тусдаа. Дотоодын худалдаан дээр яг яг яаж байгаа вэ? Импортынхыг чөлөөлчхөөд, дотоодын дэлгүүр дээр “Номин”-гоос авахад 10 хувийг чинь нэмээд авч авчхаад байгаа юм, яг бодит хэрэгжилт дээрээ хуулийн зохицуулалт нь өөрөө тийм байгаад байна аа гэдэг асуудал байна л даа.

**Г.Занданшатар:** Тэгэхдээ энэ хуулийн заалт нь 4 сарынхтайгаа адилхан байсан. Тэгээд үйлчлэл нь одоо ярьж байгаагаас ондоо байсан гээд байна л даа. Энд нарийн техникийн асуудал. Төсвийн байнгын хорооноос тодруулаарай. Мэндсайхан сайд.

**З.Мэндсайхан:** Цогтгэрэл гишүүний асуултад хариулъя. Хаврынх дээр зөвхөн ургамлын тосон дээр энэ асуудал байсан. Сая бол бүх төрлийнх дээр гурил, будаа, тэжээл дээр бүгд дээр нь энэ асуудлууд нийтдээ хамрагдаад явж байгаа. Тэгээд НӨАТ-ын систем чинь бүгд босоо тогтолцоогоор бүгдээрээ чөлөөлөгдөөд ингээд явна гэдгийг хэлье.

**Г.Занданшатар:** Энийг Төсвийн байнгын хороо нарийвчлан судалж, 4 сарын үйлчлэл нь, хэрвээ тэгээд шаардлагатай бол эцсийн хэлэлцүүлэг дээр тодруулга хийж батлах хэрэгтэй. Дотоодын эцсийн хэрэглэгчдэд хүрэхдээ дотоодын хэрэглэгчдэд нэмэгдсэн өртгийн албан татвар нэмэгдээгүй байхаар зохицуулалт хийх шаардлагатай байдаг.

Одоо эрхэм гишүүн Жадамбын Бат-Эрдэнэ.

**Ж.Бат-Эрдэнэ:** Би энэ нэг зүйлийг л яриад байгаа юм л даа. Энэ цаг хүнд байдал хүндэрсэн нөхцөл байдал, эсхүл корона, цар тахлын үеийн нөхцөл байдал гээд л ингээд нэг удаагийн арга хэмжээ л аваад байгаа юм бид нар. Энийгээ бүр тогтмол авдаг, эдийн засгийн суурь болгоод аваад явах ийм арга хэмжээг л авч авах л хэрэгтэй, болчхоод байдаг. Өнөөдөр цаг агаарын нөхцөл байдал хүндрээд явчихлаа. Хөдөө, орон нутагт цас зуд болоод хүндрээд явчихлаа. Дорноговь аймаг, Дундговь аймаг гэхэд одоо нэлээн хэдэн жил ган зуд болоод ерөөсөө ард иргэд нь, малчид нь нүүгээд ингээд дууссан шүү дээ, бараг л. Нэг хэсэг маш хүнд байсан. Одоо энэний араас дахиад залгуулаад Баянхонгор орж ирж байх шиг байна, Өвөрхангай орж ирж байх шиг байна. Маш их олон өрх гэрүүд, малчид нүүгээд тараад, бутраад дууслаа.

Энэ нөхцөл байдал чинь өөрөө хүндрээд байна шүү дээ. Байгаа чинь өөрөө хүндрээд байна шүү дээ. Тийм болохоор энэ цогц арга хэмжээ авмаар байна. Энэ дээр нэг хариулт авмаар санагдаад байх юм. Тэгээд хүндрэхээр л нэг зүйл, бид нар ингээд нэг удаагийн арга хэмжээнүүд аваад байна. Одоо жишээ нь гааль болон НӨАТ-ыг бид нар чөлөөллөө гээд байдаг. Цаана чинь яг энэнтэйгээ нийлүүлэлт нь байхгүй байгаа юм чинь хүссэн, хүсээгүй үнэ нь өсөөд байна шүү дээ. Тийм болохоор энэ хүнийг бид нар барьж чадахгүй. Тэгэхээр үнэ өсөхгүй байх, тогтмол ийм үйл ажиллагаа нь явагдаж байдаг байх, ногоон тэжээлийн ургамлыг тариалдаг байх, үйлдвэрлэлийн дэмждэг байх ийм бодлогуудыг бүр цогцоор нь авах шаардлагатай байна.

Тийм болохоор энийг одоо Их Хурлын даргаас үүрэг даалгавар өгдөг юм уу, эсхүл Хөдөө аж ахуй, байгаль орчны байнгын хорооны дарга, Төсвийн байнгын хорооны дарга, ингээд Засгийн газартай нийлж байгаа та бүхний бодол бол ямаршуу байгаа юм бэ? Энэ дээр бүр цогц арга хэмжээ авмаар байна шүү дээ.

2022 оныхоо төсвөөс авхуулаад бодох хэрэгтэй байна. Одооноос бичиг баримтаа боловсруулж ирэх хэрэгтэй байна. Цогц арга хэмжээ авах хэрэгтэй байна. Одоо тэжээлийн ургамал бид нар тариалаад бэлтгээд эхэллээ гэхэд малчид маань тэрийг нь авах хүчин чадал алга байна. Чадал бүр алга байна шүү дээ. Тийм болохоор малчдаа яаж чадваржуулах юм бэ?

**Г.Занданшатар:** Малын гаралтай түүхий эдийн үнэ л яриад байгаа юм л даа. Мэндсайхан сайд. Цаашдаа чадваржуулах, орлогожуулах вэ.

**З.Мэндсайхан:** Бат-Эрдэнэ гишүүний асуултад хариулъя. Ер нь өвс, тэжээлийн хувьд бол бид нар энэ тэжээлийн ургамал тарималжуулалтыг цааш нь дэмжээд явахгүй бол болохгүй гэдгийг би түрүүн хэлсэн. Тэгэхээр энэ хуулийн хүрээнд бас бүх төрлийн тэжээлийн үр хөнгөлөлтөд орсон байгаа. Үүгээр бид нар ирэх жилийн тариалалт дээр энэ асуудлыг бодлогын түвшинд гаргаж тавихгүй л бол мал аж ахуйн салбар бол цаашаа газар тариалангийн салбартай зөрчилдөх юм. Энэ дээр бас Азийн хөгжлийн банкны төсөл ирэх оноос эхлээд хэрэгжиж явна. Энэ дээр бас тодорхой энэ усалгаатай тэжээлийн талаар асуудлуудыг цааш нь шийдвэрлэж явна гэсэн ийм бодолтой байгаа.

**Г.Занданшатар:** Жадамбын Бат-Эрдэнэ гишүүн тодруулна.

**Ж.Бат-Эрдэнэ:** Яг наад бодлогоо л авч явмаар байна, Мэндсайхан сайдаа. Бүр тэжээлийн ургамал тариалах бүр үрнээс нь авхуулаад, тэрнийх нь хангамжаас нь авхуулаад, тэгээд үйлдвэрлэл рүү нь орж ирээд тэгээд цаашаагаа тэрийг худалдан авдаг нийлүүлэлт, худалдан авалтынх нь харьцааг хараад, худалдан авч байгаа малчдынх нь чадварыг хэрхэн хэрэгжүүлэх, тэгэхээр малчдынхаа буцаад нөгөө малынх нь эргэлтийг сайжруулах хэрэгтэй болж байна. Тэгэхээр малынхаа одоо бид нар чинь нэг идэж байсан бол хоёр иднэ гэж байхгүй шүү дээ. Гадаад экспортоо, малынхаа экспортыг нэмэгдүүлэх шаардлагатай байна. Тэгэхээр энэ дээр би дахиад Хөдөө хөдөө аж ахуйн байнгын хороо, Төсвийн байнгын хорооноос нэг санал сонсчихъё гэж бодоод байна л даа. Цогцоор нь ийм том арга хэмжээ л бодох хэрэгтэй байна, цаашдаа.

**Г.Занданшатар:** Бат-Эрдэнэ гишүүн тодруулсан. Санал хэлсэн дээ. Мэндсайхан сайд тодруулж нэмж хариулах уу? За төсвийн байнгын хороон дарга. Энэ хэлэлцэж байгаа асуудалтай холбогдуулж Төсвийн байнгын хороо л хариулна. Танайх дүгнэлт гаргасан юм чинь.

**Б.Жавхлан:** Төсвийн байнгын хороо урьдчилж мөнгө амлана гэж юу байх вэ. Чиглэлийнх нь Байнгын хороо, чиглэлийнх нь, яам нь Засгийн газар өөрсдөө ямар бодлого оруулж ирэх юм, тэрэнд нь хөрөнгө санхүүжилт нь яаж байх юм, тэгээд тэрэн дээр нь төсвийн орлого нь яаж байх юм. Тэрнээс л шалтгаалж байдаг юм байна лээ шүү дээ.

**Г.Занданшатар:** Хаянгаагийн Болорчулуун.

**Х.Болорчулуун:** Баярлалаа. Цагаан будаа, гурвалжин будаа, шар будаа, улаан буудай, тосны ургамал, тос, малын тэжээлийг гаалийн болон нэмэгдсэн өртгийн албан татвараас чөлөөлж байна л даа. Энэ бол гаднаас импортлохыг нь Монголоосоо хангаж чадахгүй байна гэсэн үг. Шар будаа, гурвалжин бол цагаан будааг бол ойлгоно оо. Улаан буудай бол түрүүний Цогтгэрэл гишүүний хэлдгээр ер нь цаасан дээр дандаа хөөстэй тоотой явж ирсэн шүү, жил болгон. Тэгээд жил болгон 20-30 хувь, зарим жил бүр 50 хувь дутагдаж байсан улаан буудай. Одоо Оросын Холбооны Улсаас авахаар ярьж байна. Улаан буудайн нэг тонны үнэ гаднаас импорт орж ирэхэд 900, 1 сая дөхөж орж ирэх гэж байна шүү дээ. Дагаад гурилын үнэ чинь өсөх байх. Дотоодоосоо хангаж чадахгүй байна.

Энэ бол бас бодлогын алдаа гэхээсээ илүү энэ байгаль цаг ууртай холбоотой юм л даа. Энэ жилийн хувьд бол ургац хураалтыг бол гайгүй тогтоож байсан. Гэтэл яг намрын цас борооноос болж ургац буурсан. Үнэхээр улаан буудай газар тариалан гэдэг бол савандаа хийсэн хойноо авлаа гэхээс биш наана нь хамаагүй их тоо ярьж тайвшруулах хариа хийж хангана гэж хэлж болохгүй эд л дээ. Цаашдаа энийг Хөдөө аж ахуйн яам бодож ажиллаарай. Түүнээс гадна өвлийн сар эхэлчхсэн, ес эхлэхэд 19 хоног дутуу байхад тэжээлийн ургамлын импортоор орж ирэхийг хөнгөлөлтийн асуудал ярьж байна. Уг нь сарын өмнө энэ асуудал ярих ёстой байхгүй юу. Нэгэнт муудсан мал бол юу ч өгөөд тэнхэл авдаггүй байхгүй юу.

Бид цагтаа Оросын Холбооны Улсад өвс жил болгон үндсэндээ Монгол Улсаас цагийн сайханд хур бороо элбэгтэй сайханд.

**Г.Занданшатар:** Болорчулуун гишүүн 1 минут.

**Х.Болорчулуун:** …экспортолдог байсан. Одоо авна гээд сууж байна. Гаднаас өвс тэжээл авна, импортоор авна гэдэг, энэ бол гутамшиг л даа. Үнэхээр Говь-Алтай, Өвөрхангай, Баянхонгор гээд олон аймгууд ямар ч хадлан авах боломжгүй болоод зүүн аймгууд руу л одоо дайрч байна шүү дээ. Зүүн аймгаас малын тэжээлээ бэлдэж байна. Ер нь энэ хүнд байдлаас гарах ганц гарц бол ногоон тэжээл тариалах шүү. Бүр албан даалгавар өгмөөр байгаа юм, газар тариалан эрхлэгчдэд. Тэгэхээр энэ тодорхой хөнгөлөлт хүндэрсэн үед төр хөнгөлөлттэй үнээр хөнгөлөлт үзүүлж авдаг, малчдадаа олгодог, мал төрийн хамгаалалтад байх ийм хуультай шүү дээ. Энэ бол ганц гарц нь, малын тэжээл хомсдлоос гарах. Үүн дээр бол яам анхаарч ажиллах хэрэгтэй гэдгийг л хэлэх байна. Баярлалаа.

**Г.Занданшатар:** Мэндсайхан сайд.

**З.Мэндсайхан:** Ер нь ногоон тэжээл дээр цаашид бид нар ямар бодлого баримтлах вэ гэхээр ер нь газар тариалан эрхлэгчдэд үр тариан дээр өгдөг урамшууллыг л ногоон тэжээл тариалалын эрхлэгч дээр өгөх ёстой юм байгаа юм. Ингэж байж бид нар энэ хоёрыг хослуулж тариалалтыг нэмэгдүүлэхгүйгээр, үр тариагаа нэг тосон дарна, тэжээлээ ингэж тарина гэдэг бол бас хүндрэлтэй. Хүн бол бизнесийнхээ зарчмаар аль ашигтай руугаа явна. Тэгэхээр бид нар энэ дээр өгч байгаа урамшууллыг газар тариалангийн салбарт өгч байгаа, энэ үр тарианд өгч байгаа уншууллаа мөн адил одоо энэ ногоон тэжээл таримал дээр өгч явж байж бид нар энэ тариалалтыг дэмжинэ.

Нөгөө талдаа бид нар үр тарианы ногоон тэжээлийн үрийн асуудал дээр хөнгөлөлттэй үнээр дэмжих бодлого баримталж ажиллана аа, цаашдаа. Баярлалаа.

**Г.Занданшатар:** Одоо эрхэм гишүүн Туваан.

**Ц.Туваан:** Энэ арга хэмжээг бол дэмжиж байгаа. Энэ асуудал бол ингээд байн байн гарч ирээд байна. Сая Бат-Эрдэнэ гишүүний хэлсэн үнэн л дээ. Бодлогын хувьд цогцоор нь энэ асуудалд хандахгүй бол нэг гал унтраах байдалтай асуудалд хандаад байхаар ингээд дахин дахин ийм юм зөндөө орж ирэх болоод байна. Тэгэхээр цогц бодлого гэдэг юмыг боловсруулж оруулж ирээч ээ. Одоо малын тоо бол хэт өссөн шүү дээ. Одоо энэ бэлчээргүй болоод байгаа, нэг талаасаа байгаль дэлхий хавчиж байна.

Нөгөө талаас малын тоо толгой чинь маш их өндөр болчихлоо. Тэгэхээр энэ асуудлыг ярихгүй бол байгаа жаахан бэлчээр дээрээ мал нь бэлчээрийн даац хэтэрчихээд, малынх нь тоо хэтэрчихээд байгаа. Тэгэхээр энэ бол бас л хүндрэл болно. Энэ дээр нэг тийм хөдөө аж ахуйн гаралтай малчдынхаа бэлдэж өгсөн мах түүхий эдийг боловсруулдаг, цааш нь үнэ цэнэ оруулдаг энэ чиглэл рүү бодлогоо барьж ингэж ажиллахгүй бол хүндрэл дахиад л үүсээд л байна. Энэ дээр бол бэлчээрийн тухай асуудал ярьж байгаа. Одоо Зөвлөлдөх санал асуулга гээд ингээд явж байна. Дээрээс нь энэ жил маш олон гишүүд очиж үзэж танилцсан мөртөө Дарханы арьс ширний цогцолбор дээр гэхэд улсын төсөв дээр юу ч тавихгүй ингээд л өнгөрөөж байх жишээтэй. Ийм бодлогын асуудлууд нь алдагдаад байна гэж ингэж бодож байна.

Хоёр, гурван тодорхой асуулт байна. Зээл олгож байгаад малын тэжээл өмнө нь оруулж ирж байсан. Болорчулуун дарга бол бас мэдэж байгаа. Энэ оруулж ирж байсан юмны үр дүн ер нь яг юу болсон бэ? Тухайн үед мониторинг хийж тайлан гаргасан юм байна уу? Өмнө нь авч хэрэгжүүлсэн арга хэмжээний хувьд. Улсын нөөцийн газар маань одоо байгаа биз дээ? Тэгэхээр эднийхтэй ер нь яамны хувьд бол холбоотой байна уу, мэдээлэл авч байгаа юу?

**Г.Занданшатар:** Эрхэм гишүүн Цэвэгдоржийн Туваан 1 минут.

**Ц.Туваан:** Гааль, НӨАТ-аас чөлөөлөөд оруулж ирэх гээд байгаа энэ бараа, бүтээгдэхүүнүүд чинь одоо хэр зэрэг нөөцтэй байгаа вэ, Улсын нөөцийнхөө газар дээр? Яг энэ КОВИД-ын үед энэ асуудлаа л яримаар байна л даа. Тэгэхээр энэ хэмжээг мэдэж байгаа юу гэж нэг асуулт байна.

Дээрээс нь энэ өвс ороод ирчихсэн байх юм. Манайх бол өвсийг экспортод л хадаад л гаргаж байсан л улс. Тэгээд одоо өвсөн дээрээ авах судалгаа байгаа юм уу? Аль орноос өвс авах гэж судалж байгаа юм бэ? Тэр талаар одоо мэдээлэл байна уу? Ямар хэлбэртэй, хэмжээтэй орж ирэх вэ, тэгээд үнэ нь ямар байх вэ? Тэрнийг нэг тодорхой хэлж өгөөч ээ гэсэн ийм асуулт байна.

**Г.Занданшатар:** Загджавын Мэндсайхан сайд асуултад хариулна.

**Ц.Туваан:** Туваан гишүүний асуултад хариулъя. Өмнө нь яаман дээр тэжээл өөрсдөө оруулж ирээд ингээд хуваарилж байсан. Зээл авч оруулж байсан асуудал байдаг юм байна лээ л дээ. Тэгээд бид нар бол ийм арга замаас бол зайлсхийж байгаа. Яам бол өвс тэжээл худалдаж аваад, ийм аж ахуйн ажил руу оролцохгүй. Харин аж ахуйн нэгжүүд энийгээ оруулж ирээд цааш нь малчид руугаа хүргэж өгөх тэр системийг л бид нар бодлогын хувьд дэмжиж байгаа. Тэр нь юу вэ гэхээр гааль, НӨАТ-аас нь бид нар энэ тухайн гол нэрийн өвс тэжээлийг нь чөлөөлөөд өгье, нөгөө талдаа оруулж ирэх гэж байгаа аж ахуйн нэгжүүдэд хөнгөлөлттэй зээлийг Хөгжлийн банкан дээр гаргаж өгье. Ингээд хувийн хэвшил өөрөө хийгээд яв, бид нар бодлогын хувьд энэ бололцоонуудыг нь гаргаж өгье гэдэг ийм дэмжлэг дээр явах нь зөв байх гэж харж байгаа юм.

Улсын онцгой комисстой мэдээж холбоотой ажиллаж байгаа. Гэхдээ энэ шаардлагатай өвөлжилт хүндэрсэн аймгууд дээр бол ерөнхийдөө 01 сарын 01-нээс эхлээд нөөцөд байгаа өвс тэжээлээс нь дэмжлэгээр гаргая гэсэн ийм чиглэлтэй байгаа. Өвс тэжээлийн импортын судалгааг Болорчулуун дарга нь нэмээд хариулчих.

**Г.Занданшатар:** Болорчулуун дарга, 81 дүгээр микрофон.

**Ц.Болорчулуун:** Өвсийг бол бид нар Оросын Холбооны Улсаас, тухайлах юм бол алтайн хязгаар баргал орчмоос бол авахаар ингэж зүгээр яриа хэлцлийн шугамаар ярилцаж байгаа. Тэгэхээр өвс бол тэнд бол мэдээж урлаг. Сүүлийн үеийн гарч байгаа дэлхий нийтэд барьж байгаа жишиг нь бол 300-500 килограммаар рулондсон ийм хэлбэртэйгээр бэлтгэж байгаа юм байна лээ. Мөн өвсийг бас шахаж жижигрүүлээд тэжээл хэлбэрт оруулчихсан ийм байдлаар тэжээлээ шуудайлчихсан ийм хэлбэртэй өвсний бас хэлбэрүүд байгаа. Энэ хэлбэрүүдийг сонгоод аваад оруулах бололцоотой. Тэрнээс бид нар юу гэдэг юм, 25 килограммаар боосон өвсийг оруулж ирэх нь эдийн засгийн хувьд бол ашиггүй. Тийм учраас аж ахуйн нэгжүүд энэ дээр тийм төдийлөн оруулж ирэх сонирхолтой биш байгаа. Тэгэхдээ өвсийг за бусад тэжээлүүдтэй холиод ингээд савлачихсан хэлбэртэй ийм байгаа. Тэгээд энийг бид нар үүс гэдэг ерөнхий нэрийн дор одоо ингэж хуулиараа батлуулаад, тэгээд гаалиар оруулж ирэх бараа бүтээгдэхүүний жагсаалтын жагсаалтын код дотор ингээд ангиллуудыг нь заагаад өгчихөж байгаа. Тэр ангилалаараа ингээд тус тусдаа ороод ирэх бололцоотой юм байна лээ.

**Г.Занданшатар:** Эрхэм гишүүн Жамбын Батсуурь асуулт асууна.

**Ж.Батсуурь:** Хилээр орж ирэхэд гааль, НӨАТ-аас чөлөөлчих юм байна. Тэгээд одоо энэ оруулж ирсэн зүйлээ борлуулахад борлуулалт дээр НӨАТ бичигдэнэ, аж ахуйн нэгж, иргэд, малчдад очно. Тэгэхлээр чинь гаднаас чөлөөлөөд дотроо иргэд дээр НӨАТ болоод оччих юм биш үү? Яагаад вэ гэхээр борлуулалт дээр бичигддэг учраас. Энийг тодруулж асууя.

Хоёрдугаар зүйл бол энэ оруулж ирж байгаа зүйлийг юунд оруулж ирж байна вэ гэхээр мал тэнхэлгүй болчихлоо гээд. Сая Болорчулуун гишүүн ч хэлж байна. Нэгэнт дор орчихсон малуул гаднаас ч юм ярьж өсөж өгөөд нэмэргүй, дотроосоо ч өгөөд нэмэргүй. Тэмээн дээр ямаа, ямаан дээр янгианы гарз гэж юу байдаг. Тийм учраас энийг хэрэглээнд оруулаач ээ. Өнгөрсөн хавар малчдын ноолуурыг төр зээлээр авч байсан шүү дээ. Тэрэнтэй адилхан энэ муудсан, өвлийг давахгүй байгаа малыг хэрэглээнд оруулаад дараа нь одоо консерв байдаг юм уу, борлуулсныхаа дараа малчдад мөнгийг өгөх юм бол энэ чинь одоо хэн хэндээ хэрэгтэй зүйл биш юм биш үү? Энэ авч байгаа арга хэмжээнүүд өвлийг давахад л зориулагдаад байна. Гэхдээ үр дүнд суурилах ёстой асуудлыг томоор нь харах ёстой гэж үзэж байгаа юм.

Хавар болно, статистик тоогоор төдөн сая мал хорогджээ гэж орж ирэхийг сонсмооргүй байна. Яагаад вэ гэхээр хорогдохыг мэдэж байгаа юм чинь тэр хоригдох гэж байгаа малыг нядалгаанд оруулаад эргэлтэд оруулаад ингээд буцаагаад төрийн нэрийн өмнөөс ард иргэддээ өгөх юм бол хэн хэндээ нэмэртэй бодлого болно гэж ингэж үзэж байгаа юм. Ер нь цаг зууд янз бүрийн юм зүйл болохоор гал унтраах арга хэмжээнүүдээ авдаг. Хамгийн түрүүнд л нөгөө хоттой хонь руугаа орно гэдэг шиг гааль, НӨАТ-ыг чөлөөлдөг, энэ дэмжлэгүүд үзүүлдэг. Гэхдээ эцсийн үр дүн

**Г.Занданшатар:** Батсуурь гишүүн, нэмэлт 1минут.

**Ж.Батсуурь:** Эцсийн үр дүн бол монголчууд бүгдээрээ хожсон байх ёстой. Малчид малаа жалга руу биш төрдөө итгээд, өгөөд тэгээд хавар ч бай, зун ч бай мөнгө авах. Нөгөөдөх нь бол тэжээж байгаа нь энэ, дотор нүүдэл хийж байгаа нь энэ гээд хамаг байдгаа зарцуулаад жалга руу оруулах энэ асуудал байгаа байхгүй юу. Тийм болохоор малыг хэрэгцээнд оруулах асуудлуудыг заавал эх үүсвэр гэж бодохгүйгээр, малчид бол төрдөө итгэнэ. Нядалгаанд оруулаад борлуулаад борлуулсных нь дараа өгөх асуудлуудыг давхар хийхгүй бол хавар төдөн сая мал хорсон гэсэн ийм статистик тоо сонсмооргүй байна.

Бид нараас, манай улсаас өөр ингэж харж байгаад нүдэн дээрээ үхүүлдэг, жалга руу оруулдаг газар гэж байхгүй ээ. Энийг л одоо анхаармаар байна аа гэсэн санал байна. Ноолуурыг бол бас тэгсэн шүү дээ. Хүсээгүй байхад нь мөнгө өгөөд байсан.

**Г.Занданшатар:** Мэндсайхан сайд.

**З.Мэндсайхан:** Батсуурь гишүүний асуултад хариулъя. Нэмэгдсэн өртгийн албан татварын асуудлаар Хүрэлбаатар сайд чуулганд онлайнаар оролцож байгаа юм байна. Тэгээд Хүрэлбаатар сайд илүү тайлбар өгчих байх аа. Би Хөдөө аж ахуйн сайдын хувьд ч, монгол хүнийхээ хувьд ч малчныхаа хотыг харлуулаад малаа бас барчихыг, жалганд үлдээчхийг хүсэхгүй байна. Тийм учраас төр засгаас шат дараатай арга хэмжээ авч хэрэгжүүлж байна. Тэгэхдээ бид нар 30 жилийн өмнө өөр зам сонгосон л доо, та бид нар.Энэ нь чөлөөт ардчиллын зарчим. Төр мал худалдаж аваад консерв хийгээд зарж байдаг ийм систем байхгүй ээ. Энэ хувийн хэвшлүүд маань малчдынхаа мал махыг эдийн засагт нь эргэлтэд оруулж эцсийн бүтээгдэхүүн үйлдвэрлэж зах зээлд гаргах энэ зарчмаар явна.

Харин энд нь дэмжлэг болгосон тэр экспортын бодлого, дэмжлэгийг нь бид үзүүлж ажиллаж байгаа. Энэнтэй холбоотой шат дараалсан арга хэмжээнүүд авсныг тань би өмнө нь бас тодорхой хариулж байсан. Баярлалаа.

**Г.Занданшатар:** Гишүүд асуулт асууж, хариулт авч дууслаа.

Одоо байнгын хорооны гаргасан зарчмын зөрүүтэй саналын томьёоллоор санал хураалт явуулна.

Тэр хэлэлцэх эсэх дээр асуух дэг. Сая Цогтгэрэл гишүүн асуугаад хариулаад тэгээд чиглэл өгөгдчихсөн тийм.

Байнгын хорооноос гаргасан зарчмын зөрүүтэй дөрвөн санал байгаа. Зарчмын зөрүүтэй саналын томьёоллоор санал хураалт явуулна.

Тухайн зарчмын зөрүүтэй саналыг дэмжсэн, дэмжээгүй санал хэлнэ.

Нэмэгдсэн өртгийн албан татвараас чөлөөлөх тухай хуулийн төслийн талаарх зарчмын зөрүүтэй саналын томьёоллоор санал хуруулт явуулъя.

1.Төслийн нэгдүгээр зүйлийн боловсруулсан ургамлын тос гэсний дараа дотоодод борлуулсан мал, амьтны бүх төрлийн тэжээл өвс гэж нэмэх. Санал гаргасан Улсын Их Хурлын гишүүн Жигжидийн Батжаргал.

Санал хураалт явуулъя. Байнгын хороо дэмжсэн саналууд

Санал хураалтад 66 гишүүн оролцож 42 гишүүн дэмжиж 63.6 хувийн саналаар энэ санал дэмжигдлээ.

2.Төслийн 1 дүгээр зүйлийн бүх төрлийн малын тэжээл гэснийг мал, амьтны бүх төрлийн тэжээл гэж өөрчлөх. Санал гаргасан Улсын Их Хурлын гишүүн Ж.Батжаргал.

Дэмжсэн, дэмжээгүй үг хэлж болно. Адишаа гишүүн.

**Ш.Адьшаа:** Энэ өдрийн мэнд хүргэе. Энэ тогтоолын төслийг дэмжиж байгаа. Тэгэхдээ энэ дээр хамгийн гол нь нэг удаагийн энэ арга хэмжээ хэдэн жил үргэлжлэх юм бэ? Зуд болохоор л нэг арга хэмжээ зохион байгуулдаг. Би 9 сарын 18-нд зуд болох энэ эрсдэлийг тооцож Монгол Улсын Ерөнхий сайдад хүсэлт хүргүүлж байсан. Тэр үед энэ арга хэмжээг аваад асуудлаа шийдлээ шийдээд явсан бол өнөөдөр ийм асуудал гарахгүй байх байсан байх аа гэж бодож байгаа. Өнөөдөр ингээд 12 сарын 3 болж байна. Энэ тогтоолын төслийг батлах юм байна гэдэг энэ тогтоолын төсөл батлагдсаны дараа тэр өвс тэжээл, бусад зүйлийг импортоор оруулж ирэхэд л гадаад зах зээл дээр үнэ өсчихлөө гээд олон асуудал яриад сууж байгаад хэнтэй хариуцлага тооцох юм бэ? Үнэ буулгах асуудал ч яригдахгүй, үүрэг хариуцлага ч яригдахгүй.

Гадаад зах зээл дээр хомсдол үүслээ, гадаад зах зээл дээр тариа будаа, малын тэжээлийн үнэ өсөлттэй гэдэг энэ асуудлыг яриад сууж байх юм бол энэ гаргасан шийдвэр чинь ямар ч үр дүнд гарахгүй ийм нөхцөл байдал үүснэ. Энэний хариуцлагыг хэн хүлээх юм бэ? Энэ дээр бол тодорхой эзэнтэй, тодорхой үүрэг даалгавартай, тодорхой шийдвэртэй байж бид өнөөдөр улсын төсвийн хөрөнгөөр энэ хөнгөлөлт чөлөөлөлт үзүүлж байгаа энэ асуудал дээр харж ярьж шийдэх ёстой.

Түрүүн Энх-Амгалан гишүүн яриад байгаа шүү дээ, тодорхой үүрэг хүлээж байж энэ шийдвэрийг дэмж ээ гэж. Би ч Энх-Амгалан гишүүнд санал нэг байгаа. Гэтэл өнөөдөр яаран сандран дараа дараачийнхаа эрсдэлийг дараа дараачийнхаа цаг хугацаанд тооцохгүйгээр ийм шийдвэр гарчхаад, тэгээд улсын төсвийн татвар төлөгчдийн өчнөөн олон сая тэрбум төгрөгийг зарчхаад нөгөө хэрэглэгчдэд үнэ буулгах асуудал ямар ч үр дүн гаргахгүй ийм асуудал байсаар байгаа. Энд бид дүгнэлт хийх ёстой. Энд Улсын Их Хурал ч, Засгийн газар ч, салбарын яам нь ч энд дүгнэлт хийх ёстой. Бид өнөөдөр малын тэжээл бэлтгэдэг өвс тэжээл бэлтгэдэг энэ асуудлууд.

**Г.Занданшатар:** Ганибал гишүүн.

**Н.Ганибал:** Энэ энэ саналыг дэмжиж байгаа. Ер нь бид бүхэн бас энэ асуудлаа бүр тодорхой, энэ ард иргэддээ Улсын Их Хурлын гишүүдэдээ ойлгуулах ёстой, Мэндсайхан сайд аа. Өнөөдрийн мал аж ахуйтай холбогдуулж авч байгаа арга хэмжээ гэвэл эрчимжсэн мал аж ахуй дээр л үр дүнгээ өгнө. Тэрнээс, бэлчээрийн мал аж ахуй дээр үнэхээр энэ асуудал бол үр дүнгээ өгөхгүй. Бэлчээрийн мал аж ахуй дээр асуудлууд болохгүй байгааг өнөөдөр Их Хурлын гишүүд, тойрог, тойргоос орон нутгийн сонгогдсон гишүүд бүгд л яриад байна. Энэ бодитой үнэн байхгүй юу. Тэгэхээр яг энэ бэлчээрийн мал аж ахуй дээр өнөөдөр малчид чинь энэ орж ирж байгаа өвс тэжээлийг чинь худалдаж авах мөнгөгүй байгаа. Яагаад гэхээр өнөөдөр бас зөвхөн зуд зурхан, дээрээс нь энэ КОВИД-ын нөхцөл байдал чинь малчдыг бүтээгдэхүүнээ борлуулах, мал махаа зарах энэ боломжийг нь хаачхаад байгаа байхгүй юу.

Сумын онцгой комиссууд харилцан адилгүй арга хэмжээнүүд аваад, дээрээс нь хүнсний эргэлт, ачаа тээвэр орон нутгаас ирж байгаа гээд байгаа боловч үнэхээр яг тэр 280 мянган малчин болгон чинь тэндээс яг орлогоо олж авч байгаа энэ боломжууд чинь байхгүй байгаа. Тэгэхээр яг энэн дээр та бүхэн яг энэ газар тариалан, гурилын үйлдвэрүүдийг бодлогоор бас тодорхой хэмжээнд дэмжиж байгаатай адилхан бэлчээрийн малчид руугаа хандсан бодлогыг яаралтай гаргамаар байна. 20 мянган тонн гээд байгаа махны нөөц чинь.

**Г.Занданшатар:** Ганибал гишүүнээ, боловсруулсан ургамлын тос гэсний дараа дотооддоо борлуулсан.

**Н.Ганибал:** Тийм, би малчид энийг худалдаж авахаа чадамжтай юу, чадамжгүй байна вэ гэдгийг. Энэ бүтээгдэхүүнийг авах хүмүүс чинь ашиглах хүмүүс чинь мөнгөгүй байна, тийм учраас энэ асуудлууд дээрээ яаралтай 20 мянган тонн нөөцийнхөө хэмжээг нэмэгдүүлээд, экспортыг хийж байгаа аж ахуйн нэгжүүддээ бас 100 тэрбум төгрөг гэдэгтэй адилхан бас санхүүжилтийн эх үүсвэрийг бий болгож өгөөд, Дорноговийн хоёр Улсын Их Хурлын гишүүн байнга хэлээд байгаа шүү дээ. Тэнд боломж суваг гарчихсан байна. Энэ удаагийн малыг амьдаар нь экспортлох суваг гарчихсан байгаа.

**Г.Занданшатар:** Энэ саналыг дэмжих үү, дэмжээгүй юу гэсэн санал.

**Н.Ганибал:** Суваг гарчихсан байгаа. Энэ сувгийн дагуу энэ экспортоо дэмжсэн бодлогыг яаралтай оруулж ирж, энэ асуудалтай адилхан бас ингэж шийдүүлэх хэрэгтэй гэдгийг л хэлэх гээд байгаа юм.

**Г.Занданшатар:** Энэ асуудлыг Наянтайн Ганибал гишүүн хэлэлцэх эсэх дээр юм уу, тусдаа асуудал дээр хэлэлцэнэ. Яг энэ саналыг дэмжсэн, дэмжээгүй л санал хэлнэ шүү дээ.

Ингээд санал хураалт явуулна.

2.Төслийн 1 дүгээр зүйлийн бүх төрлийн малын тэжээл гэснийг мал, амьтны бүх төрлийн тэжээл гэж өөрчлөх. Санал гаргасан Улсын Их Хурлын гишүүн Жигжидийн Батжаргал. Төсвийн байнгын хороо дэмжсэн санал.

Дэмжье гэсэн саналын томёоллоор санал хураалт явууля.

Санал хураалтад 66 гишүүн оролцож, 45 гишүүн дэмжиж, 68.2 хувийн саналаар энэ санал дэмжигдлээ.

3.Төслийн 2 дугаар зүйлийн бүх төрлийн малын тэжээл гэснийг мал, амьтны бүх төрлийн тэжээл гэж өөрчлөх. Санал гаргасан Улсын Их Хурлын гишүүн Жигжидийн Батжаргал. Малын тэжээл гэдэг чинь уул нь холбоос үг л байгаа юм даа.

Санал хураалт, 70.6 хувийн саналаар энэ санал дэмжигдлээ.

4.Төслийн 3 дугаар зүйлийн 5 дугаар сарын 1 гэснийг 7 дугаар сарын 1 гэж өөрчлөх. Санал гаргасан Улсын Их Хурлын гишүүн Жигжидийн Батжаргал.

Санал хураалт

Санал хураалтад 68 гишүүн оролцож, 72.1 хувийн саналаар энэ санал дэмжигдлээ.

Зарчмын зөрүүтэй саналын томьёоллоор санал хурааж дууслаа.

Нэмэгдсэн өртгийн албан татвараас чөлөөлөх тухай хуулийн төслийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүлж байна.

Өнөөдөр Улсын Их Хурлын нэгдсэн чуулганы хуралдааны дараа Төсвийн байнгын хороо хуралдаж нэн яаралтай өргөн мэдүүлсэн энэ хоёр хуулийн төслийг эцсийн хэлэлцүүлэгт бэлдэх хэлэлцүүлэг явуулна. Маргааш эцэслэн батлахаар төлөвлөж байна. Эцсийн хэлэлцүүлэгт бэлтгэхдээ мал аж ахуйн нэр томьёонуудын хувьд нь малын тэжээл гэж нэрлэдэг энэ юмнуудыг бас редакц найруулгын засваруудыг гүйцээн боловсруулах чиглэл өгч байна.

Дараагийн асуудалд орно.

**Гурав.Монгол Улсын Засгийн газар, Японы олон улсын хамтын ажиллагааны байгууллага хоорондын КОВИД-19 цар тахлын эсрэг хариу арга хэмжээний яаралтай тусламжийн зээлийн хэлэлцээрийг соёрхон батлах тухай хуулийн төслийг хэлэлцэнэ.**

Хууль санаачлагчийн илтгэлийг Чимэдийн Хүрэлбаатар сайд танилцуулна. Цахимаар, zoom-ээр холбогдоно. Сангийн сайд Чимэдийн Хүрэлбаатар.

**Ч.Хүрэлбаатар:** Улсын Их Хурлын дарга, Улсын Их Хурлын эрхэм гишүүд ээ, Та бүхэнд энэ өдрийн мэнд хүргэе ээ.

Япон улсын Засгийн газраас коронавируст халдвар /КОВИД-19/-ын үед Монгол Улсын Засгийн газраас авч хэрэгжүүлж буй эдийн засгийг эрчимжүүлэх арга хэмжээг дэмжин Монгол Улсад 25 тэрбумын ойролцоогоор 233 сая америк долларын яаралтай тусламжийн зээлийн төсвийн дэмжлэгийг олгохоор шийдвэрлээд байна. Монгол Улсын Засгийн газар, Япон Улсын Засгийн газар хоорондын солилцох нот бичигт 2020 оны 10 дугаар сарын 9-ний өдөр Монгол Улсын Засгийн газар, Японы олон улсын хамтын ажиллагааны байгууллага хооронд КОВИД-19 цар тахлын эсрэг хариу арга хэмжээний яаралтай тусламжийн зээлийн хэлэлцээрт 2020 оны 11 дүгээр сарын 5-ны өдөр тус тус гарын үсэг зураад байна.

Энэхүү яаралтай тусламжийн зээл нь Монгол Улсын Засгийн газраас коронавируст халдварын цар тахлын үед нийгэм, эдийн засагт үзүүлэх сөрөг нөлөөллийг бууруулан тогтворжуулахад дэмжлэг үзүүлэн эдийн засгийг эрчимжүүлэх, иргэд, бизнес эрхлэгчдийг дэмжих, нийгмийн эрүүл мэндийг хамгаалах, эмзэг бүлгийн иргэдийн амьжиргааг дэмжих, нийгмийн хамгааллын арга хэмжээнүүдийг хэрэгжүүлэх зэрэг Монгол Улсын төсвийн зардлыг санхүүжүүлнэ.

Яаралтай тусламжийн зээлийн эргэн төлөх хугацаа 15 жил бөгөөд үүнээс үндсэн төлбөрөөс чөлөөлөгдөх хугацаа нь дөрвөн жил, зээлийн жилийн хүү 0.01 хувь, урьдчилгаа шимтгэл 0.1 хувь болно.

Иймд Монгол Улсын Засгийн газар, Японы олон улсын хамтын ажиллагааны байгууллага хооронд 2020 оны 11 дүгээр сарын 5-ны өдөр байгуулсан КОВИД-19 цар тахлын эсрэг хариу арга хэмжээний яаралтай тусламжийн зээлийн хэлэлцээрийг соёрхон батлах тухай хуулийн төслийг хэлэлцэн баталж өгөхийг хүсье. Баярлалаа.

**Г.Занданшатар:** Хүрэлбаатар сайдад баярлалаа. Одоо хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг Улсын Их Хурлын гишүүн Бямбасүрэнгийн Энх-Амгалан танилцуулна. Бямбасүрэнгийн Энх-Амгалан гишүүнийг индэрт урьж байна.

**Б.Энх-Амгалан:** Улсын Их Хурлын дарга, эрхэм гишүүд ээ,

     Монгол Улсын Засгийн газар, Японы олон улсын хамтын ажиллагааны байгууллага хоорондын “КОВИД-19 цар тахлын эсрэг хариу арга хэмжээний яаралтай тусламжийн зээл”-ийн Зээлийн хэлэлцээрийг соёрхон батлах тухай хуулийн төслийг Монгол Улсын Засгийн газраас 2020 оны 11 дүгээр сарын 23-ны өдөр Улсын Их Хуралд өргөн мэдүүлснийг Аюулгүй байдал, гадаад бодлогын байнгын хороо 2020 оны 11 дүгээр сарын 30-ны өдрийн хуралдаанаараа хэлэлцлээ.

Хуулийн төслийг хэлэлцэх үед Улсын Их Хурлын гишүүн Т.Доржханд зээлийн хэлэлцээрийг соёрхон батлах тухай хуулийн төслийг дэмжиж байгаагаа илэрхийлээд коронавирусийн цар тахалтай эдийн засгийн хүндрэлтэй үед урт хугацаатай, бага хүүтэй зээлийг авч дотоодын эдийн засгаа сэргээх, зээлийг төслийн санхүүжилт гэхээсээ илүү төсвийн дэмжлэг байдлаар авах, хувийн хэвшил, жижиг дунд үйлдвэрлэлээ дэмжих, ажлын байрыг хамгаалахад анхаарч, олон улсын байгууллагуудтай яриа хэлэлцээр хийх, эх үүсвэрийг татан төвлөрүүлэх чиглэлээр Сангийн яам ажиллах шаардлагатай тухай, Улсын Их Хурлын гишүүн Н.Алтанхуяг зээлийн хөрөнгийг үр ашиггүй зарцуулахгүй байх, шаардлагагүй зардлаа багасгах, Улсын Их Хурлын гишүүн Д.Цогтбаатар цар тахалтай холбогдуулаад Дэлхийн эрүүл мэндийн байгууллагын хяналт дор бүсийн эрүүл мэндийн нэгжүүдийг байгуулах асуудлыг судалж, бүс нутгийн хамтын ажиллагааг дэмжин хамтарч ажиллахад Гадаад харилцааны яам анхаарах, энэ асуудлыг хэрэгжүүлэхэд Сангийн яам дэмжлэг үзүүлэх, Улсын Их Хурлын гишүүн Б.Энх-Амгалан төсвийн алдагдлыг нөхөхөөс гадна төсвийг бүрдүүлдэг татвар төлөгч аж ахуйн нэгжүүдийнхээ үйл ажиллагааг дэмжих, эдийн засгийн уналтыг зогсооход зээлийн санхүүжилтийн тодорхой хувийг үр дүнтэй зарцуулах, Сангийн яам, Засгийн газар, Улсын онцгой комисс үүн дээр анхаарч ажиллах, Улсын Их Хурлын гишүүн Н.Энхболд зээлийн хэлэлцээрийг дэмжиж байгаагаа илэрхийлж, Засгийн газар зээлийн санхүүжилтийг цар тахалтай тэмцэх болон цар тахалтай холбоотойгоор үүссэн төсвийн алдагдлыг нөхөх, төсөлд тусгасан арга хэмжээнүүд болох эдийн засгийг идэвхжүүлэх, нийгмийн эрүүл мэндийг хамгаалах, цар тахлын үед иргэдийн амьжиргааг дэмжиж, орлогыг нь хамгаалах, нийгмийн хамгааллын арга хэмжээнүүдийг хэрэгжүүлэхэд дэмжлэг үзүүлэх чиглэлээр зориулалтын дагуу зарцуулах нь зүйтэй гэсэн саналуудыг тус тус гаргалаа.

Хуулийн төслийг Байнгын хорооны хуралдаанд оролцсон гишүүдийн олонх буюу 71.4 хувиар дэмжиж, соёрхон батлах нь зүйтэй гэж үзлээ.

Улсын Их Хурлын эрхэм гишүүд ээ,

    Монгол Улсын Засгийн газар, Японы олон улсын хамтын ажиллагааны байгууллага хоорондын “КОВИД-19 цар тахлын эсрэг хариу арга хэмжээний яаралтай тусламжийн зээл”-ийн Зээлийн хэлэлцээрийг соёрхон батлах тухай хуулийн төслийн талаарх Аюулгүй байдал, гадаад бодлогын байнгын хорооны санал, дүгнэлтийг хэлэлцэн, уг хуулийн төслийг баталж өгөхийг Та бүхнээс хүсье. Анхаарал тавьсанд баярлалаа.

**Г.Занданшатар:** Ажлын хэсгийн гишүүдийг танилцуулъя. Сангийн сайд Чимидийн Хүрэлбаатар, Сангийн дэд сайд Санжаагийн Мөнгөнчимэг,  Сангийн яамны Хөгжлийн санхүүжилтийн газрын дарга Идишийн Батхүү, Сангийн яамны Хөгжлийн санхүүжилтийн газрын ахлах мэргэжилтэн Баатархүүгийн Гэрэлмаа нар цахимаар оролцож байна.

Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асууж, үг хэлэх Улсын Их Хурлын гишүүд байна уу? Цэвэгдоржийн Туваан гишүүнээр тасаллаа, танхимд. Цахимаар асуух гишүүдийн нэрсийг оператор өгнө. Эрхэм гишүүн Жамбалын Ганбаатар.

**Ж.Ганбаатар:** Баярлалаа. Энэ зээлийг бол дэмжиж байгаагаа илэрхийлье. Улсын онцгой комисс, Нийслэлийн онцгой комисс, аймгуудын онцгой комиссууд бол ерөнхийдөө сайн ажиллаж байгаа. Чадлаараа л ажиллаж байгаа, хөөрхий. Ямар ч байсан иргэдийн эрүүл мэнд, амь нас, энэ өвчин тахлыг тараахгүй байх талаар ажиллаж байгаа ажлыг нь үнэлж байна.

12 сарын 11-ний хүртэл арван найман төрлийн аж ахуйн нэгжүүдийн үйл ажиллагааг хэсэгчилсэн байдлаар хэвийн болгосон байгаа. Тэгэхлээр энэ 12 сарын 11-нийг хүлээхгүйгээр зарим аж ахуйн нэгжүүдийн үйл ажиллагааг хэвийн явах энэ боломжийг нь Улсын онцгой комисс хангаж өгөөч гэсэн ийм санал би гаргаж байгаа юм аа. Би юу байх вэ, надад ирж байгаа жижиг, дунд аж ахуй эрхлэгчдээс ирж байгаа саналыг би дамжуулж хэлж байгаа юм. Тэгэхгүй зүгээр 11-нээс хойш сулруулсан байдлаар явна гэдэг нь бол зөв бодлого биш байх шүү. Энийг бас эргэж хараач ээ.

Би бичгээр бас саналаа явуулж байгаа. Содбаатар дарга руу бичихээр Их Хурлын гишүүнийхээ баланкан дээр бичгээ явуулна. Дахиад хэлье, арван найман аж ахуйн нэгжүүд дээрээ нэмээд өдөр өдөрт нь ч юм уу, эсхүл судалгаагаа сайн хараад, өөр аж ахуйн нэгжүүдийг, жишээлбэл үсчин гэдэг юм уу, хими цэвэрлэгээний газар гэдэг юм уу, хоолны газруудыг хэсэгчилсэн байдлаар нэг ширээн дээр хоёр хүн суулгана гэдэг юм уу. Иймэрхүү байдлаар нээсэн нь зөв гэж бодож байгаа юм. Саналаа л хэлж байгаа. Одоо бид нар санал хэлэхээс өөр одоо эрх мэдэл алга байна л даа. Энийг одоо анхаарч үзээч ээ. Тэгэхгүй бол 11-нээс хойш сулруулна, 11-нээс хойш бид нар судалгаагаа харна аа. Ер нь тэгэхдээ цар тахлыг бол ерөнхийдөө.

**Г.Занданшатар:** Ганбаатар гишүүн нэмэлт 1 минут.

**Ж.Ганбаатар:** …ерөнхийдөө яах вэ, яг анх алдсан байдлаа харьцуулахад өнөөдөр ерөнхийдөө хяналтдаа авчихлаа гэсэн, тэгээд ерөнхийдөө гэдэг үгээр хэлж байгаа шүү дээ . 100 хувь биш юм гэхэд ядаж ерөнхийдөө хяналтдаа авчихлаа гэсэн ийм байр суурийг Онцгой комисс илэрхийлж байгаа. Тийм учраас зэрэгцүүлээд эдийн засгийнхаа асуудлыг шийдвэрлэх талаар ийм зүйл хийгээч гэж би уриалж санал гаргаж байгаа гэдгээ хэлье. Баярлалаа.

**Г.Занданшатар:** Хүрэлбаатар сайд

**Ч.Хүрэлбаатар:** Ганбаатар гишүүний асуултад Улсын онцгой комисс хариулах нь энэ ер нь илүү оновчтой байх гэж би бодож байна. Бусад хүмүүсийн ажлын урдуур орж хариулаад яах вэ. Гэхдээ Ганбаатар гишүүний хэлж байгаа зүйлтэй бол үндсэндээ санал нэг байгаа. Одоо ингээд арван гурван салбарын үйл ажиллагааг явуулахыг зөвшөөрсөн байсан. Дээр нь тав нэмэгдээд арван найман салбарын үйл ажиллагаа нэмэгдээд, одоо зөвшөөрөгдөөд явж байгаа. Дараа нь арван ес дэх салбар нь юу юм бэ, хорь дахь нь ямар салбар юм бэ, хорин нэг дэх нь ямар салбар байх юм бэ. Тэнд энэ хөл хорио хоосон орсонтой холбоотой, мөн халдвар тараахгүй байх ямар нөхцөлийг бүрдүүлж ажиллах вэ гэдэг ийм бэлтгэл ажлууд бол хийгдэж байх учиртай. Ингээд ээлж дараатайгаар чөлөөлөөд явна. Бүгдийг нь тас хорих замаар энэ асуудал шийдэгдэхгүй гэдгийг бид нар бүгдээрээ тал талдаа ойлгож байгаа.

Ерөнхийдөө Ганбаатар гишүүний хэлж байгаа саналтай холбоотой санал нэг байна гэдгийг хэлье. Яг цаг хугацааны хувьд мэдээж энэ коронавирусийн тархалтыг нэмэгдүүлэхгүй, барих энэ үйл ажиллагаатайгаа холбогдоод явна. Бусад орнуудынхаа энэ туршлагыг ч бид нар харж байна. Нэг хөл хорио тавиад л, эргэж болиод л, эргэж хөл хорио тогтоогоод л. Энэ эргэж буцсан шийдвэрүүд ер нь их сөрөг нөлөө үзүүлдэг гэдгийг бид нар ерөнхийдөө нүдээрээ харж байгаа. Тэгэхээр анхнаасаа хатуу арга хэмжээ авсан, тэгээд аажим, аажмаар нөхцөлөө хараад суллаад явах нь зөв зүйтэй гэж бодож байна. Бас Засгийн газраас авч хэрэгжүүлж байгаа энэ арга хэмжээ бол үр дүнгээ өгч байгаа. Коронавирусийн халдварыг тархаахгүйгээр барих, хумих ажил нэлээн сайн зохион байгуулагдаж байгаа гэж үзэж байгаа.

**Г.Занданшатар:** Ер нь хямралын үеийн менежмент бол боломжоор удирдахад чиглэгдэх ёстой. Олон улсын туршлагыг Парламентын судалгааны хүрээлэнгээс судалж үзсэн. Дэлхийн парламентууд бол шилэн хаалт тавиад хурлынхаа үйл ажиллагааг зохион байгуулж байна. Солонгос, Энэтхэг, Грек гээд олон улсын парламентын жишиг. Энэ яг жишгээр дэлхийн эдийн засгийг уналтад оруулахгүйн тулд бас үйлчилгээний газруудыг шилэн хаалт, урьдчилан сэргийлэх, хамгаалах дэглэмийг чанд баримтлаад хатуу хөл хорионоос илүү урьдчилан сэргийлэх, хамгаалах протокол дэг журмыг нэвтрүүлээд хэвийн ажиллаж болно гэдгийг хэлж ярьж байгаа.

Энэ жишгээр үлгэрлэн дууриахын тулд Улсын Их Хурал шилэн хаалтаа тавьсныг зарим хүмүүс эсэргүүцээд, энэ урьдчилан сэргийлэх, хамгаалах бүхий л ажиллагааг олон улсын туршлага дээр тулгуурлаж нэвтрүүлэх хэрэгтэй. Тэгээд ажлаа хэвийн явуулах хэрэгтэй. Энэ шаардлагуудыг зарим тохиолдолд эсэргүүцээд, болиод байдаг. Тэгээд эцэст нь энэ халдвар тархвал хэн хариуцах вэ? Таг зогсоод байвал энэнээс илүү эдийн засгийн хохирол, уналтад хүрвэл хэн хариуцах вэ гэдэг ийм урьдчилан сэргийлэх, хамгаалах хоригийг хэрэгжүүлж байж, энэ шилэн хориг байна уу, макс, зай барих энэ ажлуудаа дэглэм, протоколоо мөрдөөд үйлдвэр, аж ахуйн газрууд, экспортын үйлдвэрлэл, мал аж ахуй, эдийн засаг энэ юмнуудыг хэвийн үргэлжлүүлэх бололцоотой гэдгийг дэлхийн нийтийн туршлага харуулаад, тэрийг л сайн туршлагаас хэрэгжүүлж байгааг ингээд эргэж буцсан шийдвэрүүд бол их эрсдэл дагуулдаг шүү. Энийг бас шилэн хоргыг авсан улсууд анхаараарай.

Ганбаатар гишүүнд 1 минут.

**Ж.Ганбаатар:** Хүрэлбаатар сайдад баярлалаа. Миний гол санаа бол 11-нийг хүлээгээд, 11-нд бүгдийг нь суллачих биш, 11 хүртэл боломжтой аж ахуйн нэгжүүдийнхээ үйл ажиллагааг бага багаар нээгээд, тэгээд 11-ээс хойш мэдээж олон хэмжээгээр цуглаан гэдэг юм уу, тийм арга хэмжээгээ хориглоод ингээд явах нь зөв болов уу гэж байгаа юм. Тийм болохоор өдрөөс өдөрт аж ахуйн нэгжүүдийнхээ боломжийг нээж өгөөч ээ гэдгийг Онцгой комиссоос хүсэж байгаа шүү. Зарим иргэд бичиж байгаа юм. Томоохон дэлгүүрүүдэд хүнснээс өөр бараануудыг зараад байна гэж байна. Үнэн шүү дээ, энэ үнэн. Тэгээд жижиг хүмүүс бол зарж болдоггүй, томхон дэлгүүрүүд зараад байдаг нь бас шударга харагдахгүй л байгаа юм. Тийм учраас аж ахуйн нэгжүүдийнхээ боломжийг нээж өгөх нь зөв гэж уриалж байгаа юм шүү. Баярлалаа.

**Г.Занданшатар:** Одоо эрхэм гишүүн Тогмидын Доржханд.

**Т.Доржханд:** Баярлалаа. 1 минутаа урьдчилаад нэмээд авчихъя Их Хурлын дарга аа. Энэ Японы Засгийн газрын, ялангуяа татвар төлөгчдийн мөнгийг бид нар бага хүүтэй, урт хугацаатайгаар авч байгаа энэ төслийг бид дэмжих хэрэгтэй. Би дэмжиж байгаа юм. Харин үүнтэй зэрэгцээд нэлээн олон эх үүсвэрийг татах чиглэлээр Засгийн газар, ялангуяа Сангийн яам ажилламаар байна. Сангийн сайд өөрөө сайн мэдэж байгаа даа, ЖАЙКА, КОЙКА, Дэлхийн банк, Олон улсын санхүүгийн корпорац, Европын сэргээн босголтын банк, Германы хамтын ажиллагааны байгууллага гээд. Эд нар чинь бүгдээрээ хувийн секторыг дэмжих чиглэлээр ажилладаг, бага хүүтэй, урт хугацаатай эх үүсвэрүүдийг өгдөг. Энэ ажлуудыг сэргээмээр байна, яриа хэлцлүүдийг идэвхжүүлмээр байна. Мөн хүнс, хөдөө аж ахуйн чиглэлээр EFA, Азийн хөгжлийн банк гээд энэ байгууллагуудтай бас яриа хэлцлүүдийг хиймээр байна. Сангийн яам өөрөө хийнэ шүү дээ. Тэгээд эх үүсвэрүүдээ татах чиглэлээр идэвхтэй ажиллах хэрэгтэй байна.

Хамгийн чухал нь 15 жилийн хугацаанд бид нар зээл аваад үр өгөөжөө өгчихсөн Японы хоёр шатлалтай жижиг, дунд үйлдвэрийг дэмжих төсөл гээд олон улсад маш сайн үнэлэгддэг энэ төслийн гурав дахь шатыг өгөхөд Японы тал бэлэн байна гээд байгаа юм. Тэгээд Байнгын хорооны хурал дээр би бас товчхон хэлсэн. Одоо мэдээллийг нь өгөхөд тухайлбал, бид нар нэг, хоёрдугаар шатанд 75 сая долларыг авсан, 40 жилийн хугацаатай. 10 жил нь үндсэн хүүгээс чөлөөлөгддөг, жилийн 0.6 хувийн хүүтэй. Энэ мөнгөөр бид нар 13800 ажлын байрыг шинээр бий болгосон. 11 мянган ажлын байрыг бид нар хадгалсан. Яг эдийн засгийн хямралтай хоёр, гурван үеийг бид нар маш амжилттай давсан байдаг.

Үндсэндээ 1 мянган аж ахуйн нэгжид зээл өгсөн, үүнийгээ банкаар дамжуулж байгаа шүү дээ, түүнээс хэн дарга гарын үсэг зурж байгаа биш. Бүх 21 аймаг, Улаанбаатар хотод зээл өгөөд, өнөөдөр зээл авсан аж ахуйн нэгжүүд нь ажлын байраа өсгөсөн, борлуулалтын орлого нь дунджаар 30 хувиас дээш өссөн байгаа юм. Мөн чанаргүй зээлийн хувь хэмжээ яг эдийн засгийн хүндрэлтэй үед 5 хувиас бага байна гэдэг чинь энэ өөрөө монгол хүмүүс урт хугацаатай, бага хүүтэй зээл аваад үр дүн гаргаж чаддаг юм гэдгийн маш сайн баталгаа. Тэгэхээр ЖАЙКА-ийн талын хүмүүс бас холбогдсон байгаа, энэ зээлийг та нар аваач ээ, бид нар өгөхөд бэлэн байна гээд. Тэгэхээр яг ийм зээлүүдийг гаднаас санхүүжилтийг нь босгож ирж, энэ эдийн засагтаа, ялангуяа хувийн сектороо дэмжих чиглэлээр ашигламаар байна.

2021 оны төсөв бол иргэд рүүгээ чиглэсэн, халамж руу чиглэсэн бодлого 90 хувьтай байгаа шүү дээ. Гэтэл яг энэ ажлын байрыг бий болгоход чиглэсэн бодлого бол дээд тал нь 10 хувьтай байна. Ийм болохоор бид  нар одоо өр өснө гэдэг байдлаар харахаасаа илүү, өнөөдөр энэ хүндрэлийг яаж давж туулах вэ? Ийм болохоор олон улсын платформуудыг яаж ашиглах вэ гэдэг.

**Г.Занданшатар:** Хүрэлбаатар сайд асуултад хариулна.

**Ч.Хүрэлбаатар:** Доржханд гишүүн голдуу санал хэлчхлээ. ЖАЙКА-гаас урьд өмнө нь авч байсан нийтдээ 7.9 тэрбум иенийн хоёр шатлалтай жижиг, дунд үйлдвэрлэлийг дэмжих энэ зээлийг цаашаа гэрээ хэлцлийг хийгээд явах учиртай гэдэг ийм санал байгаа. Энэ чиглэлээр ер нь Сангийн яам бас ямар ажил хийж байгаа вэ гэдэг ийм асуулт байгаа. Мэдээж бид нарын хувьд улс орны өрийн хэмжээгээ, энэ нь эргээд эдийн засагтаа, төсөвтөө ямар ачаалал өгдөг вэ гэдгийг бид нар нэлээн сайн анхаарч тооцож байгаа.

Ер нь Японы хоёр үе шаттай жижиг, дунд бизнесийг дэмжих энэ зээл бол хамгийн зөв, оновчтой ийм төсөл байгаа юм. Тэгэхээр энэ төслийг дамжиж орж ирж байсан тэр төслийг яаж хэрэгжүүлэх вэ гэдэг энэ арга замыг нь бид нар нэлээн сайн дэмжиж, түгээж, бусад эх үүсвэрээр орж ирж байгаа санхүүжилтийг яг энэ чиглэлээр авч ашиглах, эсхүл өргөжүүлэх, эсхүл ноу хау-г нь авч хэрэглэх ийм чиглэлийг илүү баримталж ажиллаж байгаа. Тэгээд бид нар цаашдаа иймэрхүү төрлийн зээлийг авч ашиглахад бэлэн байгаа. Гагцхүү бид нарыг жаахан болгоомжтой байлгаад байгаа зүйл бол өр, зээлийн хэмжээ бид нарыг бас нэлээн идэвхтэй үйл ажиллагаа явуулахаа түр зогсоох шаардлагатай болгочхоод байгаа гэдгийг би онцолж хэлмээр байна. Түүнээс биш яг энэ төрлийн төслийн үр ашиг, үзүүлж байгаа хувь нэмрийг бол ойлгож байгаа.

**Г.Занданшатар:** Эрхэм гишүүн Болдын Жавхлан.

**Б.Жавхлан:** Би хоёр техникийн шинжтэй асуулт асууя. Сайд хариулах юу, Байнгын хороо хариулах уу. Нэгдүгээрт, энэ зээлийг Олон улсын валютын сантай хөтөлбөр хэрэгжүүлж байх үед амлаж байсан зээлийн үргэлжлэл гэж ойлгож байгаа. Хөтөлбөр хэрэгжүүлж байх үед Монгол Улс гадаад өрүүдээс, ялангуяа Хятадын Ардын банктай хийсэн свопын өр төлбөрийг төлөх гэхээр гадаад зээлийн эх үүсвэрээс бусад энэ өрүүдээ төллөө гэх ийм өнцгөөс цааргалаад, ер нь хязгаарлаад байдаг байсан. Одоо Олон улсын валютын сантай хэрэгжүүлж байгаа хөтөлбөр дууссан учраас ирэх онд, 2021 онд, 2022 онд гадаад өрүүдээсээ төлөөд эхлэх боломжтой биз дээ? Энэ дээр энэ гэрээн дээр цаанаас нь цааргалсан, хориглосон ийм зохицуулалт, шаардлага байхгүй биз дээ гэж асууя.

Хоёрдугаарт, ханшийн асуудал байна. Би гэрээг иенээр хийгдэж байгаа гэж ойлгож байгаа. Иенээр аваад иенээр төлнө. Тэгэхээр энэ дээр Төв банк яаж оролцож байгаа вэ? Энэ ханшийн эрсдэлээс хамгаалсан ямар хэрэгслүүд хэрэглэж байна вэ? Энэ талаар ер нь яаж зохицуулалт хийж байгаа вэ? Ийм хоёр техникийн асуулт байна.

**Г.Занданшатар:** Хүрэлбаатар сайд асуултад хариулна.

**Ч.Хүрэлбаатар:** Жавхлан гишүүний асуултад хариулъя. Энэ бол Олон улсын валютын сантай хамтраад хэрэгжүүлж байсан тэр хөтөлбөртэй холбоогүй зээл. Ер нь нийтдээ 800 орчим сая долларын зээл авна гэж Олон улсын валютын сангийн хөтөлбөрт хамаарагдахдаа бид нар Японтой тохирсон байсан. Үүнээс 280-аадыг ньь л авсан. Үлдсэнийг нь бид нар аваагүй. Энэ зээл бол зөвхөн КОВИД-той холбоотойгоор авч байгаа зээл гэдгийг би хэлмээр байна. Зориулалт нь тухайлбал, 2020 оны 4 сарын 1-нээс 10 сарын 1 хүртэл хэрэгжсэн аж ахуйн нэгжүүдийг нийгмийн даатгалын шимтгэлээс чөлөөлөх, мөн 1.5 тэрбум хүртэлх борлуулалтын орлоготой аж ахуйн нэгжүүдийг орлогын албан татвараас чөлөөлөх, хувийн хэвшилд ажиллаж буй иргэдийн цалин хөлснөөс хувь хүний орлогын албан татварыг авахгүй, чөлөөлөх, хүүхдийн мөнгийг олгох зэрэг энэнтэй холбоотой арга хэмжээнүүдийг санхүүжүүлэхэд авч хэрэглэнэ.

Цаашдаа бас хүүхдийн мөнгө олгож байгаатай холбоотой арга хэмжээг санхүүжүүлэхэд хэрэгжүүлнэ гээд бид нар бас хяналт шинжилгээ, үнэлгээнийхээ хамрах хүрээн дотроо олон улсын, Японы Засгийн газартай ойлголцсон байгаа гэдгийг хэлмээр байна. Зөвхөн КОВИД-той холбоотойгоор үүссэн нөхцөл байдлыг хөнгөлөх чиглэлээр авч хэрэгжүүлэх зээл байгаа юм гэж хэлье.

**Г.Занданшатар:** Ханшийн эрсдэлийн талаар асуусан. Хэн хариулах вэ? Хүрэлбаатар сайд

**Ч.Хүрэлбаатар:** Ханшийн эрсдэлийг бас зохицуулж байгаа. Бид нар Сангийн яам Монголбанктай гэрээ байгуулж ажиллаж байгаа. Гэрээгээ байгуулсан.

**Г.Занданшатар:** Одоо эрхэм гишүүн Одонгийн Цогтгэрэл асуулт асууна.

**О.Цогтгэрэл:** Баярлалаа. Гадаадын зээл тусламжтай холбоотой жаахан эргэлзээнүүд байгаад байгаа юм. Энэ тухайгаа асуучихъя. Зөвхөн 2021 онд гэхэд 3.5 их наядын хөрөнгө оруулалт төсөв дээр байгаа. Энэний 1.1 их наяд нь гадаадын зээл тусламжаар. Тэгэхээр гадаадын зээл тусламж гэдэг үг хамтдаа яваад байдаг. Тэгээд энийг харахаар 90 хувь нь зээл л байдаг юм байна лээ. Тэнд тусламж бол байхгүй. Тэгэхээр улсын төсөв бид нар саяхан хэлэлцэж батлахдаа улсын төсөв дээр байгаа тэр хөрөнгө оруулалт, улсын төсвөөс гарч байгаа зүйл, заалт бүрээр нь хэлэлцэж байгаа юм. Гэтэл гадаадын зээл тусламж гэдэг энэ 1.1 их наяд төгрөг нь том дүнгээрээ орж ирээд батлагдсан. Одоо орж ирж байгаа энэ 23 тэрбум иенийн зээл гэдэг чинь ойролцоогоор төгрөгт шилжүүлбэл бараг 600, 700-гаад тэрбум төгрөг. Гэтэл энэ ингээд багцаараа, зүйл, заалтаараа энд ямар ч юм ярьдаггүй. Өрийн удирдлагын хууль гэдэг дээрээ байдаг л юм гэсэн.

Энэ ер нь зөв харилцаа юу? Бид нар төсөв дээр 10 сая төгрөг ярьчхаад, зээл тусламжийг болохоор их наядаар нь, хэдэн тэрбумаар нь ингэж багцаар нь ярьдаг. Энэ чинь өөрөө дахиад үр ашгийн асуудал. Үр ашигтай гэдэг дээр ганцхан жишээ хэлж болж байна л даа. Хэнтий аймагт баригдаад асуудал болоод байгаа аялал жуулчлалын цогцолбор гэхэд чинь 39 тэрбум доллар, тэрнээс 19 тэрбум нь Азийн хөгжлийн банк руу шилжиж байгаа юм шиг байгаа юм. Гэтэл тэнд дахиад л сая нийгмийн хэлэлцүүлэг болоод байгаа олон зүйл чинь 19 тэрбум төгрөг буюу бас 55 тэрбум орчим төгрөг тийшээ улсын төсөв дээр ямар ч юм хэлэлцэгдэхгүйгээр Хэнтий рүү хөрөнгө оруулалт болж очоод дахиад эргээд үр ашгийн тухай яриа. Тэгэхээр энэ зээл тусламжтай холбоотой энэ том харилцааг эргэж шинээр авч үзэх ёстой юм биш үү? Яг энэ дээр бас, одоо энэ зээл биш ер нь зээл тусламжийн харилцаан дээр бодлого зохицуулалтын хувьд одоо явж байгаа чиг шугам маань зөв үү? Энэ дээр гол нь нэг хариулт өгөөч ээ.

**Г.Занданшатар:** Хүрэлбаатар сайд асуултад хариулна.

**Ч.Хүрэлбаатар:** Цогтгэрэл гишүүний асуултад хариулъя. Ер нь Монгол Улсын авч байгаа зээл, тусламжийг хувийн хэвшил ч хүртдэг, төр засаг ч бас өөрсдийнхөө өмнө тулгамдаад байгаа олон асуудлыг шийдвэрлэхэд хэрэглээд явдаг гэдгийг та өөрөө их сайн мэдэж байгаа гэдгийг би энд онцолж хэлмээр байна. Нэг, хоёрт нь.

Одоогийн явуулж байгаа энэ авч байгаа арга хэмжээ бол нэлээн зөв болов уу гэсэн ийм байр сууринаас хандаж байгаа. Өмнө нь ямар байдалтай байгаад байдаг байсан бэ гэхээр гадаадын зээл тусламжуудыг төсвийн ерөнхийлөн захирагч болгоны багц дотроо оруулаад тавьчихдаг. Зарим төслийн арга хэмжээ нь их хурдтай явдаг, сайн явдаг. Зарим нь гацаад байдаг. Тэгэхээр яадаг вэ гэхээр гацсан төсөл нь төсвийн тодорхой хэмжээг зардал дотроо суулгачхаад тэрийгээ гаргаж чаддаггүй. Сүүлийн тод жишээг аваад үзвэл Дарханы чиглэлийн зам байдаг. Азийн хөгжлийн банк, Европын сэргээн босголтын банк гээд хоёр эх үүсвэрээр тавьчхсан. Тэгсэн мөртлөө тендерт шалгарсан компани нь ажлаа хийж өгдөггүй. Тэгэхээр гүйцэтгэл гардаггүй.

Гэтэл зарим төслүүдийн үйл ажиллагаа хурдтай яваад байдаг. Ажлаа сайн зохион байгуулдаг, янз бүрийн саад бэрхшээлгүй ингээд яваад байдаг. Тэрэн дээр нь гүйцэтгэл гармаар байгаад байдаг. Гэтэл яг ингээд нэг бүрчлэн батлаад өгчхөөр тэр нь гарч өгдөггүй. Ингээд зээлийн ашиглалтын үр ашиг муудаад байдаг. Хүү нь яваад л байдаг. Гэтэл зарим сайн явж байгаа дээрээ бид нар санхүүжилт хийж чаддаггүй. Зарим нь зохион байгуулалтын ч юм уу, бусад давагдашгүй хүчин зүйлсээс, энэ жилийн хувьд коронавирустай холбоотойгоор зээлийн санхүүжилтүүд сайн гарахгүй байх ийм магадлалтай байдалтай адилхнаар зарим санхүүжилт нь явдаггүй. Тэгээд эцэстээ бид нар их зээл яригдаад байдаг, их олон ажил яригдаад байдаг, тэгсэн мөртлөө явдаггүй ийм байдлаас гарахын тулд нэг төсвийн ерөнхийлөн захирагч дотор энийгээ бөөн дүнгээр нь тавиад уян хатан зохицуулаад явчхаж байгаа юм.

**Г.Занданшатар:** Эрхэм гишүүн Хаянгаагийн Болорчулуун гишүүн асуулт асууна.

**Х.Болорчулуун:** Япон Улсаас 233 сая доллартай тэнцэх иенийн зээл авах нь л дээ. Энэ нь КОВИД-той холбоотой авч байгаа гэж байгаа боловч төсвийн алдагдал, цоорхойгоо нөхөх нь. Хэдийгээр бага хүүтэй, урт хугацаатай нь сайн боловч эргээд бид нар доллараар л төлнө. Ирээдүйгээсээ зээлж байна гэсэн үг. Миний хувьд бол Монгол Улсын өр зээл бол хэтэрхий их боллоо. Энэ дээр их санаа зовдог. Аливаа улсын Засгийн газар Сангийн яамны үйл ажиллагааг өр зээлийн нэмэгдүүлж авах биш, аваад зарцуулах шиг амархан юм юу байх вэ. Харин багасгаж байдлаар нь ямар ажиллаж байгааг хэмжих ёстой болов уу гэж боддог юм.

Монгол Улс өнөөдөр 31 тэрбум долларын өртэй болж байна. Нэг жилийнхээ төсвийн 7, 8 жилийнхтэй тэнцэх хэмжээний их өр зээлтэй болчхлоо шүү дээ. Эдийн засгийн талаар хараат болбол улс төрийн талаар хараат болно гэсэн үг байдаг. Монгол Улсын өрийн тааз ер нь хэдэн хувьд хүрч байна вэ, Сангийн сайд аа? Энийг хэлж өгөөч. Өрийн тааз улс орон яагаад тавьдаг вэ гэвэл, өрийн тааз хэтрээд ирвэл үндэсний аюулгүй байдал, улс орны аюулгүй байдалд нөлөөлнө гэдэг учраас өрийн тааз тавьдаг. Монгол Улсынх хэдэн хувьд хүрчихэв? Өнөөдөр алт, зэс, жоншны үнэ өндөр байна. Ийм өндөр үед бид нар төсвийн алдагдлаа гадаадаас зээл авч төлж байгаа юм. Хэрвээ графикаар энэ чинь буурна шүү дээ. Буурах үед бид яаж амьдрах юм бэ?

Хоёрдугаарт, айлаас эрэхээр авдраа уудал гэсэн зарчмаар ажиллах ёстой. Би бол Эрдэнэтээс тав дахин.

**Г.Занданшатар:** Болорчулуун гишүүн нэмэлт 1 минут.

**Х.Болорчулуун:** …их баялагтай Оюутолгойн ордоосоо бид нар орж байгаа нийт татвараасаа илүү 34 хувиа худалдаж авсан өр нь нэмэгдэж байна шүү дээ. Их байна. Энэ бол аюул байхгүй юу. Борлуулсан мөнгө нь Монголын банкаар дамжиж орж ирэхгүй байна. Тэгээд Олон улсын валютын сан бол энд тэндээс зээл зуучилж өгүүлчхээд, энэний борлуулалтын мөнгийг хүртэл Монголоор дамжуулахыг дэмжихгүй татгалзаж хориглож байсныг бүгд мэдэж байгаа шүү дээ. Засгийн газар энэ гэрээг, ялангуяа Дубайн гэрээг өөрчлөхөөр Оюун-Эрдэнэ сайдаар ахлуулсан ажлын хэсэг гарсан боловч таг чиг байна, нэг жил боллоо. Энэ тал дээр шуурхай ажиллаач ээ гэж сануулж хэлмээр байна. Баярлалаа.

**Г.Занданшатар:** Санал хэллээ дээ. Өрийн таазын талаар Хүрэлбаатар сайд хариулна.

**Ч.Хүрэлбаатар:**Болорчулуун гишүүний асуултад хариулъя. Энэ өрийн босгын талаар асуусан. Ер нь 2016 онд Монгол Улсын Засгийн газрын гадаад өрийн дотоодын нийт бүтээгдэхүүнд эзлэх хувь хэмжээ нь 78,8 хувь байсан. 9 сарын байдлаар бол энэ 57,2 хувь болоод, одоо 21,6 пунктээр буучхаад байж байгаа юм. Энэ нь өөрөө эдийн засагт болон төсөвт учруулах дарамтыг эрс багасгаж байгаа юм. Бид нар бүгдээрээ л мэдэж байгаа шүү дээ. 2017 онд гаднаас авсан зээлээ төлөх гээд улс орон даяараа хандивын хөдөлгөөн өрнүүлж байсныг би хэлмээр байна. Өнөөдрийн байдлаар нийтдээ 8 их наядын өрийг төлчхөөд сууж байгаа гэдгийг би хэлмээр байна. Энэ 8 их наяд төгрөгийн өрийг төлсөн учраас Монгол Улсын өр Засгийн газрын өр дотоодын нийт бүтээгдэхүүний 57,2 хувь болтлоо ингэж 21,6 пунктээр буусан гэдгийг хэлье.

Хууль дээр тодорхой босго бас тавьж өгдөг. Энэ нь хуулиар тавигдсан босгын нь хэмжээ бол дотоодын нийт бүтээгдэхүүний 70 хувь байгаа. Энэ оны төгсгөл дээр хүлээгдэж байгаа гүйцэтгэл хэд гарах бол гэж байгаа. Бид нар 62,1 хувь гэж тооцож байгаагаа төсвийн хүрээний мэдэгдэл, төсвийн төсөөллийн талаар оруулж батлуулахдаа та бүгдэд танилцуулсан гэдгийг хэлье.

**Г.Занданшатар:** Болорчулуун гишүүн 1 минут тодруулъя.

**Х.Болорчулуун:** Сангийн сайд аа, 78,8 хувь өрийн босго байж байгаад 50-н хэдэн хувь болсон гэж, 21 хувиар буурлаа гэж энэ худлаа. Энэ худлаа, цаасны тоо. Битгий тэгж хүмүүсийг хуур. Дотоодын нийт бүтээгдэхүүний баялаг тэгж өсөөгүй, нэмэгдээгүй. Харин мөнгө нь ч орж ирэхгүй гадаадад экспортод гарч байгаа Оюу толгойн баялаг чинь дотоодын нийт бүтээгдэхүүнд ороод явж байгааа. Энэнд чинь Монгол Улсын нийгэм, эдийн засагт “түй” ч байхгүй. Хэдэн компанид хоёр, гурван мянган хүн ажилласныг эс тооцвол. Энэ чинь хийсвэр тоо явуулаад байгаа байхгүй юу. Яг жинхэнэ бодитоор бол манай өрийн тааз маш өндөр хувьтай болчхоод байна. Үндэсний аюулгүй байдалд нөлөөлөх хэмжээнд болчхоод байгаа.

**Г.Занданшатар:** Үг хэллээ. Эрхэм гишүүн Сайнхүүгийн Ганбаатар.

**С.Ганбаатар:** Та бүхний амар амгаланг айлтгая. Өр тавьж зээл авч байгааг бол дэмжихээс өөр аргагүй. 233 сая доллар байна, их мөнгө. Гэхдээ энэ бол манай Монгол оронд бас аманд ч үгүй, хамарт ч үгүй. Түрүүн Болорчулуун гишүүний санаатай л давхацлаа л даа. Айлаас эрэхээр авдраа ух гэгчээр Оюу толгой жил болгон 2 тэрбум гаруй долларын орлого олоод байхад тэндээс Монгол орон Ханс Вернер Зинн гэж хүн хэлээд байгаа шүү дээ. Ганцхан бид хэд ч яриад байгаа юм биш. Монгол шиг ийм баялаг, алт, зэс, жонш, ийм их баялаг гаргачхаад тэгээд гаднаас зээл гуйгаад давхиад байдаг ийм тэнэг орныг би анх удаа харлаа гээд Германы эдийн засагч ирээд хэлсэн л дээ. Тэгэхээр би хэлэх гэж байгаа үг маань Ерөнхий сайд Хүрэлсүхэд хандаж үг хэлж байна.

Юу вэ гэвэл одоо Монгол оронд Улсын Их Хуралд ганцхан Ерөнхий сайд энэ гэрээнд өөрчлөлт оруулах эрхтэй. Энэ нь давагдашгүй хүчин зүйл болчхоод өнөөдөр Японоос зээл, гуйлга гуйгаад явж байгаа. Тэгвэл өнөөдөр энэ Оюу толгойн гэрээндээ өөрчлөлт оруулъя гэдгийг үтэр түргэн тавиач ээ, асуудлаа босгооч ээ гэдгийг Дубайн гэрээгээ өөрчлөөч ээ гэдгээ одоо ярих цаг болсон. Энэ давагдашгүй хүчин зүйлийн үед ярина. Би үг хэлж байна. Энийг Ерөнхий сайдад дайлгаж хэлж байна. Энийг сонсож байгаа болов уу гэж бодож байна.

Хоёрдугаарт, Хүрэлбаатар сайдаас асуух зүйл бол, 31 тэрбум долларын зээлтэй болчхлоо. Энэ зээлийн үйлчилгээний, зээлийн хүү хэдэн төгрөг болж байгаа вэ? Жилдээ хэдэн төгрөг төлж байгаа вэ, энэ нь дотоодын нийт бүтээгдэхүүний болон төсвийн хэдэн хувьтай тэнцүү байгаа вэ гэдэг дээр та хариулж өгөөч ээ. Нэг үг хэллээ, саналаа хэллээ. Нэг асуулт асуулаа.

**Г.Занданшатар:** Хүрэлбаатар сайд Сайнхүүгийн Ганбаатар гишүүний асуултад хариулъя.

**Ч.Хүрэлбаатар:** Ганбаатар гишүүний асуултад хариулъя. Гаднаас хайхаар бас дотоодоосоо хай гэдэг энэ зүйлтэй санал нэг байгаа. Дотоод боломжоо гүйцэд ашиглаад явах ёстой. Санхүүгийн удирдлагын хувьд бид нар хөрөнгө мөнгө босгохдоо, ер нь санхүүгийн хөрөнгийг дайчлахдаа бид нар хүү ямар байх вэ, яаж хэзээ эргэж төлөгдөх вэ гэдэг олон талаас нь л бид нар бүгдийг нь харж явах ёстой. Аль нэгийг нь үгүйсгээд, зөвхөн нэгийг нь учиргүй хамгийн мундаг, зөвхөн энүүгээр явах ёстой гэж тулгадаг тийм зүйл бас байхгүй. Ийм санхүүгийн менежмент дэлхий дээр байхгүй шүү дээ. Дэлхийн хамгийн мундаг баян, тэргүүлэх орнууд ч хүртэл зээл авч бас үйл ажиллагаагаа явуулж байгаа гэдгийг та бүгд сайн мэдэж байгаа болов уу гэж би бодож байна. Тэгэхээр бид нар яг тухайн нөхцөл байдал, үүсээд байгаа нөхцөл байдал дотроос бид нар хамгийн зөв менежментийг хийгээд явах нь зөв болов уу гэсэн ийм зүйлийг хэлмээр байна.

Зээлийн хүүд хэчнээн төгрөг төлж байна вэ гэж. Анх Сангийн сайд болж байхад жилдээ 1.4 их наядыг зээлийн хүүд төлж байсан юм. Зөвхөн хүү. Үндсэн төлбөр биш. Тэгээд богино хугацаатай, өндөр хүүтэй зээлүүдийг бүгдийг нь зогсоосон. Тийм байсан зээлүүдээ бид нар эргүүлээд төлсөн. Дотооддоо бид нар 5.4 их наядын өртэй болчихсон байсан шүү дээ, арилжааны банкуудаас. Тэгээд бид нар үүнийгээ цөөлсөөр байгаад одоо 1.1 их наяд орчмын дотоод өртэй болоод байж байгаа. Энэ хэмжээгээр 4 их наяд төгрөг бол дотоодын аж ахуйн нэгж, иргэд рүү зээл болоод гараад явсан байгаа. Одоо 2020 онд бид нар 950 билүү, 970 тэрбум төгрөгийг зээлийнхээ хүүд төлж байгаа гэдгийг хэлмээр байна. Мэдээж энэ дотор 2014 билүү, 2015 онд авсан байгаа дотоод.

**Г.Занданшатар:** Хүрэлбаатар сайдад нэмэлт 1 минут өгье.

**Ч.Хүрэлбаатар:** Үндсэндээ хариулчихлаа.

**Г.Занданшатар:** Одоо эрхэм гишүүн Норовын Алтанхуяг.

**Н.Алтанхуяг:** Надад асуулт байхгүй шүү Хүрэлбаатар аа. Битгий хойноос ингээд худлаа үнэн юм яриад, хүний ярьсан юм гуйвуулаад байгаарай. Би зүгээр санал хэлнэ. Японоос авч байгаа зээл бол их сайн зээл. Гадаадаас авч байгаа зээлийг гурван үзүүлэлтээр хэмждэг юм. Жилийн хүү нь хэд вэ, энэ 100-ны 1 хувийн хүүтэй, байхгүй зээл. Хоёрдугаарт, үндсэн зээлээ төлөхгүй байх хугацаа чинь хэд вэ, дөрвөн жил. Сайн зээл. Гурав дахь нь энэ зээлийг нийтдээ хэдэн жил бид нар төлж дуусгах юм бэ, 15 жилд. Ийм зээл.

Тэгэхдээ энэ зээлийн гэрээн дээр юу гэж бичсэн байгаа вэ гэхээр энэ зээлийг төсвийн дэмжлэг болгож авна гээд биччихсэн. Энэ юу гэсэн үг вэ? Энэ бол бид нар ирэх жилийн төсвийг 2.1 их наядын алдагдалтай баталсан. Энэ том тогоо руу ороод энэ хайран сайхан зээл бол алдагдал нөхөөд алга болчхож байгаа юм. Би энэ агуулгаар нь л энэ зээлийг төсвийн дэмжлэг болгож алга болгож байгаа чинь буруу. Өнөөдөр 100-ны 1 хувийн зээлийг аж ахуйн нэгж, бизнес эрхэлж байгаа хүмүүс хэчнээн их хүсэж байна вэ? Өглөө би хэлсэн шүү дээ. ЖДҮ-ийн зээлийг 48 аж ахуйн нэгж 5.6 тэрбум төгрөг хүсээд, гуйгаад зогсож байна. Энэ Японы зээл чинь 25 тэрбум иен буюу өнөөдрийн ханшаар нь бодвол 233 сая доллар буюу 700 орчим тэрбум төгрөг байхгүй юу. 700 тэрбум төгрөгийг 2.1 их наядын алдагдлыг аваачиж бөглөж байгаа юм. Гишүүд ээ, энэ дээр ойлголцмоор байна. Би Их Хурлын даргад санал тавьсан шүү дээ. Өр, зээлийн асуудлаар, эдийн засгийн аюулгүй байдлын асуудлаар улс төржихөө болиод.

**Г.Занданшатар:** Нэмэлт 1 минут Алтанхуяг гишүүнд.

**Н.Алтанхуяг:** …Улсын Их Хурлын хаалттай хуралдаан хийе гэсэн. Хүрэлбаатар юу гэж улс төржүүлж байгаа вэ гэхээр бид нарт хаах юм байхгүй. Тэгвэл надад бүр хаах юм байхгүй, нээлттэй хий. Ер нь энэ нэг улс төржсөн юмаа зогсоо Хүрэлбаатар аа. Чиний төлсөн зээл байдаг бол дотоодын арилжааны банкны хэдэн үнэт цаасыг аваачиж Монголбанканд өгсөн. Тэрнийг чинь бид нар бас гаргаад тавиад хэлээд өгье. Гадаад зээл чинь бол 3.5 тэрбум америк долларын зээл аваад өнөөдөр 7.9 болчхсон, улаан цайм нүдэн дээр чинь 4 тэрбум гаруй америк доллараар нэмэгдээд явж байгаа. Ийм улаан цайм үнэн юмыг ингэж худлаа хэлмээргүй байна.

Ажлын хэсгээ ажиллуулаач дээ, сүүлийн 15 жилийн төсвийн дүн шинжилгээ хийе гэж Их Хурлын дарга ажлын хэсэг байгуулчихсан. Одоо ганц ч хуралдаагүй сууж байна. Тэгээд ингээд микрофоны цаанаас худал тоонууд хэлээд байдаг ийм юмыг зогсоомоор байна, Хүрэлбаатар аа. Бүгдээрээ нэг ойлголттой болъё.

**Г.Занданшатар:** Алтанхуяг гишүүн үг хэллээ. Одоо эрхэм гишүүн Нямаагийн Энхболд.

**Н.Энхболд:** Баярлалаа. Би энэ зээлийг дэмжиж байгаа. Байнгын хороон дээр бас байр сууриа илэрхийлсэн. Ийм зээлүүдийг авах ёстой. Энэ өөрөө бас онцгой зээл. Яг КОВИД-ын үед зориулсан арга хэмжээнүүдэд гээд зээлийнхээ зориулалт дээр биччихсэн. Тэрэн дээр хэн хяналт тавих вэ, Засгийн газар ямар хяналтаа тавих вэ, ЖАЙКА өөрөө ямар хяналтаа тавих вэ, Японы Засгийн газар ямар хяналтаа тавих вэ гэдгийг биччихсэн байж байгаа юм. Бид нар 2 их наяд гаруй төгрөгийн алдагдалтай төсөв баталсан. Алдагдалтай төсөвтэй байгаа. Тэгээд энэ төсвийн дэмжлэг гэж авч байгаа, энэ нэрээр авч байгааг нь ч би зөвшөөрч байгаа юм. Яагаад гэвэл бид нар энэ 2 их наяд төгрөгийн алдагдлыг нь төд нь КОВИД-д, төд нь бизнесийг дэмжихэд, төд нь гэж хувааж тавьдаггүй угаасаа.

Ерөөсөө л манай олж байгаа орлого,зарцуулах зориулалт хоёрын хооронд ийм зөрүү байна. Энийгээ ямар нэгэн байдлаар зээл авна, эсхүл бонд гаргадаг юм уу. Ийм л журмаар явна. Тусламжаар төсвийн алдагдлыг нөхнө гэж бараг байхгүй болсон. Тэгэхээр би яг зориулалтаараа зарцуулагдана гэдэгт итгэлтэй байгаа. Давхар давхар хяналт тавина. Тэгээд өнөөдөр үнэхээр хэрэгтэй байгаа ажилд зарцуулж, нөгөө төсөвт 2 их наяд төгрөг дотор дутагдалтай байгаа мөнгөнөөсөө бид нар хэдий хэмжээний юмыг энэ КОВИД-доо зарцуулсан арга хэмжээнд хэрэглэж болох вэ гэдэг тэр зориулалтаараа л зарна гэж бодож байгаа юм. Ингэж зарах ёстой шүү гэдгийг бас Байнгын хороон дээр хэлсэн байгаа.

Ийм зориулалттай бизнесийн зээл бол олдохгүй л дээ. Бараг олдохгүй. Хэн нь ч байсан олж ирж чадахгүй байх аа. Дэлхийд ийм бага хүүтэй, тэгээд бизнесийн зориулалтаар олдог зээл харамсалтай нь байхгүй байх. Тэгэхээр одоо яах вэ, нэгэнт л нөхцөл байдалдаа тааруулаад хөөцөлдөж байгаад ийм зээл олоод ирсэн.

**Г.Занданшатар:** Энхболд гишүүн санал хэллээ. Сайн зээл байна. Энэ нэн хөнгөлөлттэй нөхцөлд хамаарагддаг, сайн зээл байна гэсэн санал хэлж байна.

Эрхэм гишүүн Цэвэгдоржийн Туваан.

**Ц.Туваан:** Энэ зээл 233 сая доллар юм байна. Гишүүдийн хэлээд байгаа яг үнэн л дээ. Төсвийн алдагдал нөхөхөөр болчихлоо л доо, энэ зээлээр. Төсвийг бид нар саяхан баталсан. Тэгээд бид нар бас энэ дээр шүүмжлээд л байсан. Төсвийнхөө доторх шаардлагагүй, хойшлуулж болохуйц энэ зардлуудыг нь царцаагаад танаад өгөөч ээ гэж ярьсан. Хамгийн сүүлд Монгол Улсын Ерөнхийлөгч хүртэл хориг тавьсан. Монгол Ардын намын бүлэг дээрээ хоригийг хүлээж авахгүй гээд ингээд л явуулчхна. Тэгэхээр ер нь зарцуулалтыг нь харин төсвийн алдагдал нөхөхөөр биш, энэ 233 доллар чинь өөрөө 700 тэрбум төгрөг. Нийт 900 мянган өрхдөө хуваагаад үзвэл нэг айл өрхөд ойролцоогоор 800 мянган төгрөг оногдохоор ийм мөнгө байна. Тэгэхээр ийм зүйлд зарцуулбал яасан юм бэ гэсэн ийм саналыг хэлж байна.

Энэ дээр КОВИД-ын эсрэг хууль 4 сарын 29-нд батлагдсан хууль дотор чинь заагаад өгчхсөн байгаа шүү дээ. Засгийн газраас авч хэрэгжүүлэх арга хэмжээ гэдэг дотор 7.1.2 дээр цар тахлын үед иргэдийн орлогыг хамгаалах, ажлын байрыг хадгалах, эдийн засгийг идэвхжүүлэх гээд бүр эрх зүйн заалт нь байгаа. 7.1.5 дээр бас байна, цар тахлын үед хорио цээр, хязгаарлалтын дэглэмийн улмаас үйл ажиллагаа нь доголдсон аж ахуйн нэгж, байгууллага цалин орлого нь тасалдсан иргэдэд зохих дэмжлэг үзүүлэх гээд. Энэ баталсан хуулиа одоо хэрэгжүүлье л дээ. Та хэд мэдээж баталсан юм чинь уншсан л байлгүй. Сая Сангийн сайд хэлж байна, энэ мөнгийг КОВИД.

**Г.Занданшатар:** Цэвэгдоржийн Туваан гишүүн 1 минут.

**Ц.Туваан:**  КОВИД-д зарцуулна гэж байна. Энэ чинь КОВИД-ын үед иргэд, өрх айлаа орлогогүй болсон энэ орлогыг нь дэмжиж өгье. Дээрээс нь аж ахуйн нэгжүүд рүү энэ чинь хөрөнгө оруулалт болж орно. Ингээд хоёр талын ач холбогдолтой ийм зүйл. Ийм учраас ийм зүйлд зарцуулаач ээ. Бүр болдоггүй юм бол эрүүл мэндийн салбар руугаа, эсхүл орлого олж ирдэг, хүн ардыг тэжээдэг хөдөө аж ахуйн салбар руугаа тодорхой зүйл рүү энэ мөнгийг оруулмаар байна. Тэгэхгүй бол ингээд төсвийн цоорхой, алдагдал нөхөөд өнгөрөх юм бол энэ хайран зээл яйран болоод дуусах нь ээ гэдгийг хэлье. Тэгэхээр тодорхой ийм саналууд байна. Боломж байгаа юу гэж асууж байна.

**Г.Занданшатар:** Хүрэлбаатар сайд асуултад хариулна.

**Ч.Хүрэлбаатар:**Туваан гишүүний асуултад хариулъя. Ер нь КОВИД-той холбоотой энэ зээлийг бол Засгийн газар 5 сараас эхэлж хөөцөлдсөн байгаа юм. Түрүүн бас Нямаагийн Энхболд гишүүн бас асуусан. Ингээд бид нар энэ зээлийг хийхдээ хяналт шинжилгээ, үнэлгээнүүдийн хамрах хүрээг нь тохиролцчихсон байж байгаа. Тэгээд яг ямар арга хэмжээнүүдийг санхүүжүүлж болох вэ гээд найман арга хэмжээг бид нар нэг бүрчлэн санхүүжүүлэхээр тохиролцчихсон байгаа юм. Өрх болгонд 1 сая төгрөг өгье гэдэг зүйл бол сүүлийн 10-аад хоногт л яригдаж байгаа зүйл шүү дээ. Энэ бол бид нар 5 сараас хойш ярьчихсан. Ингээд энэ дотроо, түрүүн би дурдаж л байсан. 2020 оны 4 сарын 1-ээс 10 сарын 1-ний хоорондох хугацаанд аж ахуйн нэгжүүдийг нийгмийн даатгалын шимтгэлээс нь чөлөөлсөн. Даатгуулагчийнхыг бас чөлөөлсөн.

Эндээс гарах арга хэмжээг нь санхүүжүүлнэ ч гэдэг юм уу, 1.5 тэрбум хүртэлх борлуулалттай аж ахуйн нэгжүүдийг орлогын албан татвараас нь чөлөөлсөн, нийтдээ 100 гаруй мянган аж ахуйн нэгж энэ дээр хамаарагддаг. Энэний төлөх татварын дутагдлыг бас одоо энүүгээр санхүүжүүлнэ гэж байгаа. Хувийн хэвшилд ажиллаж байгаа иргэдийн цалин хөлснөөс хувь хүний орлогын албан татварыг тэглэсэн байгаа. 700 мянгаад хүн. Энэ дээр мөн энийг оруулна. Ингээд 18 нас хүртэлх хүүхдүүдийн мөнгөн тэтгэмжийг 100 мянган төгрөг олгож хэрэгжүүлээд явж байгаа. Энэ арга хэмжээг санхүүжүүлнэ гэж байгаа. 1,2 сая хүүхэд байгаа. Хүнсний хангамж зайлшгүй шаардлагатай өрхийн насанд хүрсэн иргэнд олгож байгаа хүнсний бүтээгдэхүүн худалдан авах эрхийн бичгийн үнийн дүнг хоёр дахин нэмэгдүүлнэ. Үүнийг санхүүжүүлнэ. Нийтдээ халамжийн сангаас олгож байгаа халамжийн тэтгэвэр болон байнгын асаргаа, 16 хүртэлх насны хүүхдийн амьжиргааг дэмжих мөнгөн тэтгэмжийг мөн 100 мянган төгрөгөөр нэмэгдүүлсэн зэрэг ингээд энэ арга хэмжээнүүдээ бүгдийг нь бид нар.

**Г.Занданшатар:** Цэвэгдоржийн Туваан гишүүн тодруулъя, 1 минут.

**Ц.Туваан:** Ерөнхий сайд хүртэл хэлсэн Хүрэлбаатар сайд аа. Бид нар мөнгө байвал хамаа алга аа, иргэдээсээ юуг нь харамлах вэ гээд хэлсэн. Тэгэхээр үүндээ хүрээч ээ. 4 сараас 10 сар чинь КОВИД-гүй үе шүү дээ. КОВИД гараагүй байсан үе. Одоо энэ чинь нөхцөл байдал шал ондоо болчхоод байна. Хүмүүсийг ямар ч хөдөлгөөнгүй, 11 сарын 11-нээс 12 сарын 11 хүртэл бүтэн нэг сар яг хатуу хөл хорионд байлгаж байгаа. Энэ үедээ яг энэ сарынх нь хугацаанд орлогогүй болж байгаа тэр хүмүүстээ юм зарцуулах юм л яриад байгаа байхгүй юу. КОВИД гарсан ч бай, гараагүй ч бай, таны саяын ярьсан, хэлээд байгаа, уншаад байгаа, одоо бүр цээжилтэл уншаад байгаа энэ зүйлүүд чинь бол явдгаараа л явна шүү дээ. Тэгэхээр тодорхой санал хэлж байгаа юм. Мөнгө байвал хамаа алга гэсэн. Одоо мөнгө нь байна, ороод ирлээ. Тэгвэл одоо энийгээ иргэд рүү.

**Г.Занданшатар:** Туваан гишүүн үг хэллээ. Одоо эрхэм гишүүн Чинбатын Ундрам.

**Ч.Ундрам:** Эрхэм гишүүд болон ажлын хэсэгт энэ өдрийн мэндийг хүргэе. Манай улс гаднын улс орноос авсан, яг энэ цар тахлын улмаас авсан зээл тусламжийг судлаад үзвэл есөн төрлийн зээл тусламж авсан гэж ингэж гарч ирсэн. Америкийн Нэгдсэн Улс, Дэлхийн банк, Азийн хөгжлийн банк, Олон улсын валютын сан гэх мэтчилэн. Энэ есөн тусламжийн хоёр нь буцалтгүй тусламж Япон улсаас авсан байдаг юм байна. Харин энэ удаа бол хөнгөлөлттэй зээл орж ирж байна л даа. Маш сайн нөхцөлтэй хөнгөлөлттэй зээл, 0,01 хувийн хүүтэй, 15 жилийн хугацаатай гэдэг бол хаана ч олдохгүй ийм зээл гэдгийг гишүүд хэлж байна. Тэгээд энэний зарцуулалтыг бас тодорхой зааж өгсөн байна л даа. Энд бол эдийн засгийн үйл ажиллагааг идэвхжүүлэхэд, эдийн засгийн хүндрэлээс гарахад болон нийгмийн эрүүл мэндийн чиглэл гэх мэтчилэн заасан байна. Тэгэхээр миний гол хэлэх гээд санал юу вэ гэхээр жижиг, дунд үйлдвэрлэгчдийн үйл ажиллагааг дэмжихэд л хамгийн их энэ мөнгийг зарцуулмаар байна.

Нийгмийн эрүүл мэндийг хамгаалах гэдэгтэйгээ уяж болохоор санагдаад байгаа юм. Жишээлбэл, аж ахуйн нэгжүүдийг КОВИД-ын үед хэрхэн үйл ажиллагаагаа явуулах, мэдээж нэг талаасаа халдвар хамгааллын чиглэлээр, нөгөө талаас бас яаж цахим үйлчилгээ рүү шилжиж болох вэ гээд боломжийн зарим нэг үйл ажиллагааг нь цахим болгоход дэмжлэг үзүүлэх, дээрээс нь хүргэлтийн үйлчилгээ, шуудангийн үйлчилгээг бид нар сайжруулахад зориулбал маш олон аж ахуйн нэгжийн үйл ажиллагаа борлуулалт нь нэмэгдэх ч юм уу, идэвхэжнэ гэж бодож байгаа юм. Ийм саналыг хэлмээр байна. Баярлалаа.

**Г.Занданшатар:** Хүрэлбаатар сайд асуултад хариулна.

**Ч.Хүрэлбаатар:** Ундрам гишүүн санал хэлсэн. Зөв зүйтэй саналууд байна. Ер нь Засгийн газрын зүгээс яг иймэрхүү, энэ чиглэлээр үйл ажиллагаа нь чиглэгдэж байгаа. Яг одоогийн хувьд яг өнөөдрийн байдлаар бол Засгийн газар коронавирусын тархалтыг хумих, дотооддоо алдахгүй байх энэ арга хэмжээн дээр гол анхаарлаа тавиад явэ байгаа гэдгийг хэлье. Японы Засгийн газраас авч байгаа энэ зээлийг бид нар 2020 оны 5 сараас буюу одоогоос 6 сарын өмнөөс эхэлж хөөцөлдөж, одоо ингээд Их Хурлаар батлагдах шатанд орж ирээд явж байгаа.

Түрүүн Туваан гишүүн асууж байна лээ. Юу гэсэн бэ гэхээр 5, 6 сард корона байгаагүй шүү дээ, корона гараад одоо 20 л хонож байна гэсэн агуулгатай зүйл хэлчихлээ. Тэгэхдээ дэлхий нийтээрээ коронавирустэй амьдраад 11 сар өнгөрч байна шүү. Монголчууд бас энэ дээрээс урд хөршид эхэлж гарсан, дараа нь Орост нэлээн хүчтэй эрчимтэй тархаж байна. Одоо ч эрчимтэй тархаж байгаа. Энэ үед Монголын ард түмний амь насыг, эрүүл мэндийг хамгаалахын төлөө Монголын ард түмэн бүхэлдээ нийтээрээ л энэ дээрээ хамтарч тэмцсэн. Энэ нь ч үр дүндээ хүрсэн.

Тэр үед бас энэ арга хэмжээнүүдийг нийгмийн даатгалын шимтгэлийг тэглэх, иргэдийн хүн амын орлогын албан татварыг тэглэх, 1.5 тэрбум төгрөгөөс доош орлоготой аж ахуйн нэгжүүдийн орлогын албан татварыг тэглэх, хүүхдийн мөнгийг нэмэгдүүлэх, нийгмийн халамжийн тэтгэмжийг 100 мянган төгрөгөөр нэмэгдүүлэх зэрэг олон арга хэмжээнүүдийг авч хэрэгжүүлсэн. Түүнээс биш зөвхөн 20 хоногоор бид нар амьдраагүй. Энэ коронавирустэй нийцэж амьдарч байгаа шүү гэдгийг би онцолж хэлмээр байна. Бас улс төрийг ойлгож байна. Гэхдээ хэдүүлээ энэ улс төрийг хэмжээ хамжааргатай, сэтгэлийн хөдөлгөөнөөр биш бодитой тооцоогоо харж байж, бас бодитой үр дүнгээ харж байж хийх нь зөв болов уу л гэдгийг би Ундрам гишүүнд биш, Туваан гишүүнд зориулж хариулж байна.

**Г.Занданшатар:** Эрхэм гишүүн Цэдэндамбын Цэрэнпунцаг

**Ц.Цэрэнпунцаг:** Та бүхэндээ энэ өдрийн мэндийг хүргэе. Ажлын хэсгийнхнээс Хүрэлбаатар сайдаас санал, нэг асуулт асууя. Санал бол ерөнхийдөө энэ зээлийг дэмжиж байна, нэлээн сайхан нөхцөлтэй ийм зээл байна. Харин ер нь цаашдаа мөнгө ямар модон дээрээс ургах биш. Бид нар зээл авч энэ улс орны эдийн засгийг, ард түмнийхээ амьдралыг авч явах нь ойлгомжтой. Цаашдаа Сангийн яамнаас барьж байгаа ямар бодлого байдаг вэ? Хүүгийн дарамт бол цаашдаа хамгийн их дарамт болж ойрын хугацаанд ирэх юм байна. Тэгэхээр зээл авч, дээрээс нь төлдөг хүү маань бидэнд дарамт болох учраас ийм сайхан нөхцөлтэй зээл аваад, сэтгэл хөдлөөд цаашдаа энэ зээлүүдээ хүүг нь ингэж багасгах, сайн нөхцөлтэй зээлүүдээр солих ийм бодлогыг тууштай явуулж, одоо энэ Японоос авч байгаа зээл шиг энэ арга замаар явах боломжууд нь ямар байдаг вэ? Ийм санал байна. Та энэ дээр бас хэлээрэй.

Хоёр дахь асуулт, одоо ийм нэг ойлголт байгаад байна л даа. Сая Туваан гишүүн эд нар яриад байна. Ер нь энэ авч байгаа зээлийг аж ахуйн нэгжүүд, хувийн бизнесүүд, ажил олгогчид маань нэг юм хараад байгаа юм. Сая бараг бүтэн сарын хатуу хөл хорион дор байж, энэ аж ахуйн нэгжүүд маань ажиллаж чадахгүй байна. Тэгэхээр цаашдаа ийм нөхцөл байдал үргэлжлэх юм бол энэ зээлнээс, ажил олгогчдоо энэ зээлнээс зориулж гаргах тийм хуваарилалт, бодсон төлөвлөсөн юм байна уу? Энэ дээр та хариулж өгөөч.

**Г.Занданшатар:** Хүрэлбаатар сайд асуултад хариулна.

**Ч.Хүрэлбаатар:** Цэрэнпунцаг гишүүний асуултад хариулъя. Үнэхээр чухал асуудал хөндөж байгаа. Хүүгийн дарамтаа бид нар яах юм бэ, энэ өндөр хүүтэй зээлүүдээ ер нь яах юм бэ гээд. Сүүлийн гурван жилийн хугацаанд бид нар Засгийн газрын авсан зээлүүдийг бид нар богино хугацаатай, өндөр хүүтэй зээлийг урт хугацаатай, хүү багатай хүүгээр солих иймэрхүү арга хэмжээг нэлээн идэвхтэй хийсэн юм. Түүний үр дүнд дотоодын нийт бүтээгдэхүүнд эзлэх Засгийн газрын нийт гадаад өрийн хэмжээ, нийт өрийн хэмжээ бол 78,8 хувь байж байгаад 57,2 хувь болж буусан байгаа. Болорчулуун гишүүн хэлээд байна лээ, худлаа гээд байгаа. Гэхдээ тоо худлаа хэлдэггүй л дээ. Энэ нь үндсэндээ зээл төлөхөөс гадна яг сая Цэрэнпунцаг гишүүний хэлдэг өндөр хүүтэй, богино хугацаатай зээлүүдийг солих үйл ажиллагаануудын үр дүнд тодорхой хэмжээ нь гарч ирсэн гэдгийг би хэлмээр байна.

Хамгийн сүүлд та бүхэн бүгдээрээ мэдэж байгаа. Номад бонд бол хоёр бондыг буцааж худалдаж авсан ийм арга хэмжээ. Энэ худалдаж авна гэдэг нь өндөр хүүтэй бондыг буцаагаад бага хүүтэй бондоор солих үйл ажиллагаа хийснийг та бүгд мэдэж байгаа. Тухайлбал, Мазаалай, Чингис бонд гэсэн хоёр бонд байсан. Мазаалай бондын хүү бол жилийн 10,875 хувь байсан. 10,875 хувийг бид нар 5,3 болгож буулгаж чадсан байж байгаа.

Энэ нь юу гэсэн үг вэ гэхээр иймэрхүү төрлийн арга хэмжээнүүдийг бид нар цаашдаа тогтмол аваад хэрэгжүүлэх учиртай. Өр зээл дээрээ нэлээд анхаарал тавьж, энийг бас эдийн засаг, төсөв дарам болгохгүй байх талаар нь Цэрэнпунцаг гишүүний хэлж байгаа энэ санал, зарчмын саналуудыг бүгдийг нь дэмжиж байна. Засгийн газар, Сангийн яам энэ чиглэлд ажиллаж байгаа.

**Г.Занданшатар:** Одоо эрхэм гишүүн Балжиннямын Баярсайхан.

**Б.Баярсайхан:** Та бүхэндээ энэ өдрийн мэндийг хүргэе. Хүнд цаг үед Япон улсаас орж ирж байгаа энэхүү хөнгөлөлттэй зээлийн хэлэлцээрийг батлахыг дэмжиж байна. Сая хэд хэдэн гишүүний үгэнд Монгол Улсын өр зээлийн талаар нэлээн дурдагдаж байна. Энэ бол үнэн. Энэ өрийн хэдэн хувь нь бид нар сайн байх зээлийг муу зээл болгоод, зээлийг өр болгоод хувиргачихсан бэ гэдэг дээр бид нар дүгнэлт хийх ёстой. Бидний одоо энэ зээл дээр хийх гол зүйл нь зээлийг зориулалтынх нь дагуу, сахилга баттай, хариуцлагатай зарцуулах, эргэн төлөх хугацаа нь ирэхэд үр өгөөжтэй зарцуулалт хийгдсэн байх ёстойгоор төлөвлөмөөр байна. 2024 онд эхний тайлангаа тавих юм байна. Яг энэ үед зээлийн зарцуулалтын хариуцлага нь өндөр, зарцуулалт маш тодорхой төлөвлөгөөтэй байхаар бид нар энэ ажлыг хийх ёстой.

Энэхүү зээлийн зориулалт нь иргэдийн амьжиргааг дэмжих, эдийн засгийн идэвхжлийг сэргээхэд зориулагдсан байх талаар зээлийн төсөлд дахин, дахин дурдсан байгаа. Тиймээс орлого багатай иргэд болон орлого нь хаагдсан өдөр тутмын орлоготой иргэдэд зориулж хэрэглээг нь дэмжихэд энэ зээлийг зарцуулах   ёстой. Би юу хэлэх гээд байгаа вэ гэхээр урьдын Засгийн газруудын ажиллаж байсан үед авсан гадаадын зээл яагаад өнөөдөр Монгол Улсын хувьд өр болчхоод байгаа вэ гэхээр бид нар зээлд хариуцлагатай ханддаггүй, зарцуулалт, эргэн төлөлтөд нь сайн төлөвлөгөө хийдэггүй. Өөрөөр хэлбэл, ашиг сонирхлоо өмнө нь тавьж байсан, сахилга батгүй байсан хүмүүсийн хариуцлагагүй ажиллаж байсны гайгаар өнөөдөр Монгол Улсын өр бас энэ хэмжээнд нэмэгдсэн ийм нөхцөл бас байгаа болов уу гэж харж байгаа юм. Би асуулт асуухгүй. Тийм учраас энэ зээлд би ерөөсөө л хэлэх гээд байгаа гол зүйл нь хариуцлагатай, сахилгатай байж зарцуулалтын төлөвлөгөө, эргэн төлөлтийн төлөвлөгөө.

**Г.Занданшатар:** Хүрэлбаатар сайд.

**Ч.Хүрэлбаатар:** Их Хурлын дарга аа, Баярсайхан гишүүн санал хэллээ. Асуулт асуухгүй гэсэн.

**Г.Занданшатар:** Тэгэхдээ тэр дотор бас эдийн засгийн асуудалтай холбоотой юмнууд дээр байр сууриа илэрхийлбэл сайн байна. Дамдины Цогтбаатар гишүүн.

**Д.Цогтбаатар:** Баярлалаа. Би өнөөдөр Улсын онцгой комиссын гишүүн байсан хүний хувьд өөрийнхөө байр суурийг хэлнэ. Энэ дээр ийм зүйл хэлмээр байна. Улсууд эдийн засаг яриад байгаа. Тэр бол буруу биш ээ. Гэхдээ энд Монголынхоо нөхцөл байдлын онцлог байдлыг нэг анхаарах хэрэгтэй байна. Юу вэ гэвэл манайд дотроо халдвар алдчхаад бид нар 20-иод хонож байхад энийгээ огцом алдчихгүй, өдөртөө гарч байгаа тохиолдлын тоо 20 хавьд явж байгаа. Өнөөдөр бүр 7 болоод буучихсан байх жишээтэй. Энэ бол баталгаатай биш, цаашаа нэмж, хасагдаад л явах байх.

Гэхдээ ингэж тэсрээд алдчхаагүй. Бусад орнууд дотроо алдсан нь хэдэн мянгаараа тоологдоод явчхдаг. Тэгэхэд манайд энийгээ барьчхаад доошоо тэг рүү тэмүүлээд болоод байна. Энэ онцгой өөр нөхцөл байдал. Ийм боломж байхад сонголтыг яаж хийх ёстой вэ гэхээр бусад орных шиг биш, манайх бол тэг рүүгээ тэмүүлэх сонголтыг хийх ёстой. тэг рүүгээ тэмүүлсний дараа эдийн засгаа бүр илүү чөлөөтэй, бид нар дотроо алдаагүй байхдаа чөлөөтэй л явж байлаа шүү дээ. Дэлхий халдвартай байгаад байхад манайх халдваргүй юм шиг л авирлаад явж байсан. Тэр тэг рүүгээ буцаагаад тэмүүлэхэд эдийн засгаа илүү чөлөөлөх боломж гарна.

Өвчин зовлонтой байж эдийн засгаа аль болох чөлөөлөөд байгаа орнууд ямар орнууд байгаа вэ гэхээр угаасаа тоо, хязгаараа алдчихсан, тэг рүү тэмүүлэх ямар ч боломж байхгүй. тэг рүү  тэмүүлэх гээд юмыг хаах юм бол угаасаа тэг рүүгээ хүрэхгүй бөгөөд хажууд нь эдийн засаг нь унана гэсэн үг. Өөрөөр хэлбэл, эдийн засаг ч үгүй, эрүүл мэнд ч үгүй болчих гээд байгаа учраас тэнд эдийн засгаа харьцангуй чөлөөлж өгөөд, хоорондын зай, бусад арга хэмжээнүүдээ аваад халдвараа түгээхгүй аль болох хязгаарлах энэ бодлогыг бариад явна.

**Г.Занданшатар:** Цогтбаатар гишүүн үг хэллээ. Одоо эрхэм гишүүн Жамъянхорлоогийн Сүхбаатар гишүүн цахимаар.

**Ж.Сүхбаатар:** Гишүүдийнхээ өдрийн мэндийг хүргэе. Сангийн сайдад тавих асуулт байгаа л даа. Түрүүн хариултдаа хэлж байсан. Гэхдээ энийг тодруулж дахиад давтаж хэлмээр байна. Өнөөдөр бид нарын КОВИД-ын нөхцөл байдал бол хоёр том зорилгыг хангахын төлөө ажиллаж байна. Эдийн засгийнхаа эрүүл мэндийг хамгаалах шаардлага юуны түрүүнд тулгамдлаа. Өнгөрсөн хугацаад бид иргэдийнхээ эрүүл мэндийг хамгаалах энэ чиглэлээр ажилласан. Сая манай Цогтоо гишүүн хэлж байна. Энэ чиглэлээр бид  нар нэлээн амжилттай ажиллаж байгаа. Үүнийг яаж ч харлуулж, үгүйсгэх гээд бид 11 сар энэ тал дээр амжилттай ажиллаж чадаж байгаа юм.

Одоо бол эдийн засгийн эрүүл мэнд үнэхээр муудаж байна гэж ярьж байгаа. Энэ дуу хоолой ч хүчтэй гарч байна. Тэгэхээр энэ зээл маань яг чухамдаа энэ танилцуулга дээр ч өөрсдөө хэлж байна. Эдийн засгийг идэвхжүүлнэ, нийгмийн эрүүл мэндийн хамгаална, иргэдийн амьжиргааг дэмжиж орлогыг хамгаалах нийгмийн хамгааллын арга хэмжээнд зарцуулна гэдгээ Хүрэлбаатар сайд одоо бас тодруулаад хэлмээр байна. Эдийн засгийг идэвхжүүлэх чиглэлээр энэ мөнгөний хэчнээн хувь нь иргэдийн эрүүл мэндийг хамгаалах чиглэлээр явах вэ, мөн иргэдийн орлогыг гээд. Энийг бас дахиад тодруулж хэлмээр байна.

Хүмүүс зээл тусламж аваад өрөө нэмээд байна. Энэ нь ерөөсөө хяналтгүй зарцуулагдаад байна. Өгөөж байхгүй байна гээд байгаа юм. Тэгэхээр энэ зээл маань чухамдаа Японы өгч байгаа зээл тусламж угаасаа ч өөрөө онож өгдөг, байгаа олдог. Энэ төсөв дээр тусгагдчихсан төлөвлөгөөтэй зүйл гэж. Тэгэхгүй бид нарыг төлөвлөлтгүй, хяналтгүй юм шиг ийм байдлаар ярих явдал байгаад байгаа юм. Сангийн сайд энэ чиглэл дээр тасралтгүй, улиг болтлоо зарим зүйлийг давтдаг гээд байгаа шүү дээ. Үнэн үгийг заримдаа улиг болтол нь давтах ёстой гэж Тэтчер хэлсэн байна лээ. Энийг бас тодруулж хэлмээр байна гэж бодож байна.

Яг энэ мөнгө 233 сая доллар чинь өнөөдөр иргэдийнхээ төлөө яаж, яаж хуваарилагдах юм бэ? Энэний үр өгөөж, хяналтыг Сангийн яам, Засгийн газар яаж хангах гэж байна вэ? Энийг онцгой хяналт хэрэгтэй байна гээд байна шүү дээ. Ил тод байдал, иргэдийн хяналт хэрэгтэй байна гэж байна. Энэ чиглэлд нь ажилламаар байна. Ганц нэг яриад биш. Жишээ нь шилэн, ил тод байдал.

**Г.Занданшатар:** Хүрэлбаатар сайд асуултад хариулъя.

**Ч.Хүрэлбаатар:** Сүхбаатар гишүүний асуултад хариулъя. Үнэхээр бид нар энэ зээлийг 2020 оны 5 сараас хөөцөлдөж эхэлсэн. Энэ зээлийг хөөцөлдөхдөө бид нар яг юунд зарцуулах вэ гэдгээ бас нарийн тохирдог. Хяналт шинжилгээ, үнэлгээний хамрах хүрээгээ бас тодорхой болгосон. 2021 оны 4 сард нэг тайлан өгнө. 7 сард бид нар Японы талд бүрэн байдлаар нь тайлагнах юм. Энэний дунд бид нар бас гүйцэтгэлийн тайлан гаргаж өгөх учиртай. Ингээд үндсэндээ бид нар бас матрицид тохирсон байдаг. Яг гүйцэтгэлийн үзүүлэлтүүд дээрээ бид нар 8 үзүүлэлтүүд тохирсон байдаг. Тухайлбал, би түрүүн хэлж байсан, 1.5 тэрбум төгрөг хүртэлх борлуулалттай аж ахуйн нэгжүүдийн орлогын албан татварыг бид нар он дуустал хэрэгжүүлээд явж байгаа шүү дээ. Үүнд нийтдээ 100 мянга орчим аж ахуйн нэгж хамрагдаад явдаг. 4 сарын 1-нээс 10 сарын 1-ний хугацаанд хувийн хэвшилд ажиллаж буй иргэдийн цалин хөлснөөс хувь хүний орлогын албан татварыг авахгүй тэглэсэн байдаг. Энэ нь 700 мянган хүнд хүрдэг.

Мөн 18 нас хүртэлх насны хүүхдэд 100 мянгаар олгож байгаа хүүхдийн мөнгө үргэлжлээд явж байгаа. Энд 1.2 сая хүүхэд энэ мөнгийг авдаг. Хүнсний хангамж зайлшгүй шаардлагатай өрхийн насанд хүрсэн иргэнд олгож байгаа хүнсний бүтээгдэхүүн худалдан авах эрхийн бичгийн үнийн дүнг нэмэгдүүлэх гээд. Бид нар энэ дүнг нь хоёр дахин нэмэгдүүлээд явж байгаа. Энэ дээр том хүн 122 мянган хүн хамрагддаг. Одоо бол 124 мянган хүн хамрагдаад явж байгаа. Нийгмийн халамжийн сангаас олгож байгаа халамжийн тэтгэвэр болон байнгын асаргаа шаардлагатай 16 хүртэлх насны хүүхдийн амьжиргааг дэмжих мөнгөн тэтгэмжийн хэмжээг нэмэгдүүлэх 73300, энд голдуу хөгжлийн бэрхшээлтэй хүүхдүүд байгаа гэдгийг та бүгд мэдэж байгаа. Ингээд 73300.

**Г.Занданшатар:** Хүрэлбаатар сайд аа, түрүүн Цэрэнпунцаг гишүүн нэг асуултдаа хариулт авсангүй гэж байна. Чатаар нэмж тодруулсан байна. Өөр юманд зарцуулж болдоггүй юм уу, төсвийн алдагдал хааж байгаа юм уу гэсэн асуулт асуусан байна. Цогтбаатар гишүүн 1 минут нэмж тодруулъя гэсэн байна. Цогтбаатар гишүүн 1 минут тодруулаад, Хүрэлбаатар сайд хариулахдаа Цэрэнпунцаг гишүүний асуултад хамт хариулъя.

Дамдины Цогтбаатар гишүүн.

**Д.Цогтбаатар:**  Миний 1 минут, товчхон нэг юм хэлмээр байна. Улсын онцгой комисс тийм учраас зоригтой, урдаа тавьсан зорилтуудаа биелүүлээд яв аа. Хэн нэг нь шүүмжилчихнэ гэж айгаад арагшаа ухраад суугаад байж хэрэггүй. Угаасаа магтуулахгүй. Дотроо нэг ч халдвар алдаагүй байж зөндөө шүүмжлүүлдэг юм. Алдчихсан байгаа тохиолдолд мэдээж хэрэг шүүмжлүүлнэ. Гэхдээ үр дүн гарч байна, тэг рүү тэмүүлэх боломж байна. Энийг л би хэлэх гэсэн юм. Саяын энэ дээр Хүрэлбаатар сайдад хандаад хэлэхэд яг ийм үед нийгмийн халамж, эдийн засгийг дэмжих юман дээр өнгө хайрлаад хэрэггүй. Яаж ийж байгаад энэний ард жижиг бизнесүүдээ дэмжээд, татварыг нь хөнгөлж өгөөд, түрээсүүдийг нь буулгах дээр нь тусалж дэмжиж өгөөд, банкуудтайгаа ярьж байгаад зээлийн хүү зэрэг дээр нь ажиллаж байгаад, энэний ард байгаа бүх нөөцөө тавиад л гарах хэрэгтэй. Энэний ард гарсан байхад тэр эдийн засаг чинь дараа нь эрүүл хүнтэй байхад өснө шүү. Бид дандаа эдийн засгийг ярьдаг. Өнөөдөр эрүүл мэнд  ярьж байна. Өнөөдөр бол эрүүл мэнд өөрөө эдийн засаг. Тийм учраас энийгээ ярих ёстой.

**Г.Занданшатар:** Баярлалаа. Цэрэнпилийн Даваасүрэн гишүүн.

**Ц.Даваасүрэн:** Би энэ зээлийг авахыг дэмжиж байна. Мэдээж хэрэг хөнгөлөлттэй зээл. Гэхдээ би нэг зүйлийг зориуд хэлье гэж бодож байна. Хүрэлбаатар сайд анхаараарай гэж. Бид чинь уг нь төсвийн алдагдалгүй байх ёстой, зээл авах ёсгүй гэж л ингэж ярьдаг улс шүү дээ. Өнөөдөр би юунаас болгоомжлоод байна вэ гэвэл гадаад зээлийн төлбөр бол зээлээр төлөгдсөн. Тийм учраас би гадаад зээлийн дотоодын нийт бүтээгдэхүүнтэй харьцуулсан харьцааг дорвитой буураагүй гэж ингэж бодож байна. Энэ дээр ямар аюул байна вэ гэж.

Ер нь бид нар чинь нэг тийм судалгаа, шинжилгээ, дүгнэлт муу байна. Тэр талаараа Их Хуралд мэдээлэл бас муу байна. Тэгэхээр энэ зээлийн асуудлыг бид нар ажлын хэсэг гаргаад нягтлах хэрэгтэй байх. Би юунаас айж байна вэ гэвэл манай эдийн засаг бол ялангуяа гадаад зээл төлөхөд ганцхан нүүрснээс хамааралтай байна. Экспортын орлогын чинь 60, 70 хувийг нь нүүрс бүрдүүлж байна. Энэ жилийн хувьд харьцангуй гайгүй байгаад байгаа чинь алт үнэ нь өндөр байгаа учраас ингээд зээлийн гадаад төлбөр саатахгүй яваад байна.

Хэрвээ нүүрс экспортонд ямар нэгэн хүндрэл болбол бид дефолт болно шүү. Энийг Хүрэлбаатар сайд бүр анхааралтай тэмдэглэж аваарай. Хэрвээ нүүрс зогсох юм бол, нүүрс дээр ямар нэгэн асуудал болбол бид нар гадаад зээлийн төлбөртөө дефолт болно шүү. Маш хүнд нөхцөл байдал үүснэ. Тийм учраас одоо зээлийн асуудал дээр их анхааралтай хандахгүй бол болохгүй нь ээ. Энийг ер нь Улсын Их Хурлын түвшинд, бүх түвшиндөө анхааралтай хандахгүй бол бид нар ганцхан бүтээгдэхүүний орлогоос хамааралтай эдийн засагтай. Гадаад зээлийг монгол төгрөгөөр төлөхгүй. Та бүхэн санаж байгаа бол саяхан Золжаргал гэдэг Монголбанкны ерөнхийлөгч энэ свопыг зээл биш гээд хэлээд сууж байсныг та нар санаж байгаа. Тэгэхээр манай төр, засгийн ийм улсууд маань ийм хариуцлагагүй.

**Г.Занданшатар:** Хүрэлбаатар сайд асуултад хариулъя.

**Ч.Хүрэлбаатар:** Даваасүрэн гишүүн үндсэндээ санал хэлж байна гэж би ойлголоо.

**Г.Занданшатар:** Даваасүрэн гишүүн 1 минут.

**Ц.Даваасүрэн:** Тийм, энэ бол санал. Тийм учраас энийг бүх түвшиндөө бид нар анхаарахгүй бол болохгүй шүү. Мэдээж бүх улс орон зээл авдаг. Гэдээ бүгд хяналттай, өөрийнхөө эдийн засгаа даах түвшинд. Манай онцлог юу вэ гэвэл бид нар нэг, хоёрхон бүтээгдэхүүнээс хамаардаг эдийн засагтай байна. Энэ зээлийг чинь бид нар төгрөгөөр төлөхгүй. Би дотоод зээллэг буурсан байх гэж бодож байна. Гадаад зээллэг бол харьцангуй сайн буурч чадаагүй. Тийм учраас би гадаад өрийн дарамт маань эргээд биднийг дефолтод оруулах вий гэдгээс үнэхээр болгоомжил байна. Тэгээд бид нар чинь хар жагсаалт руу халтирчих гээд байдаг улсууд.

Тийм учраас аягүй бол зээлийг зээлээр төлөх боломж маань хүндэрчхэж магадгүй гээд. Эрсдэл их байгаа учраас би гадаад зээлийн асуудал дээр анхааралтай бай, анхааралтай бай. Бас дахин анхааралтай бай л гэж хэлэх гээд байгаа юм. Энэ дээр бид нар анхаарахгүй бол болохгүй шүү. Их Хурлаас бас ажлын хэсэг гараад зээлийнхээ асуудал дээр үнэлэлт, дүгнэлт гаргая. Мэргэжлийн улсууд байна. Энэ тал дээр бас Их Хурлын дарга анхаараач ээ гэдгийг бас хэлэхийг хүсэж байна. Баярлалаа.

**Г.Занданшатар:** Энэ дээр ажлын хэсэг ажиллаж байгаа. Одоо Дамдинням гишүүн асуулт асууж, үг хэлнэ. Тэрний дараа санал хураалттай тул гишүүд санал хураалтад бэлтгээрэй.

**Г.Дамдинням:** Та бүхэнд энэ өдрийн мэнд хүргэе. Энэ зээлийг авах ёстой. Энэ танхимд орж ирчхээд гэнэт ухаан орсон юм шиг хүүг нь тоодоггүй, хугацааг нь тоодоггүй, өндөр хүүтэй бонд авдаг байсан ийм зээлээс тэс өөр зээл. Хамгийн бага хүүтэй, урт хугацаатай. Бид нарт яг одоо хэрэгцээтэй байгаа зээл. Жижиг, дунд үйлдвэрлэлийг дэмжих, ажлын байрыг дэмжих, ажлын байраа хадгалах, энэ хүнд эдийн засгийн ирж байгаа цохилтыг давж гарахад манай улс битгий хэл дэлхийн бүх улс орнууд бүгдээрээ л зээл авч, энийг давж гардаг. Тэгэхээр энэ зээлийг авах ёстой. Энийг хамгийн гол нь та Хүрэлбаатар сайд ил тод, зориулалтынх нь дагуу зөв зарцуулах тал дээр нь анхаарч ажиллаарай гэж хэлье.

Ер нь сая Их Хуралд өмнө нь сууж байсан ч юм уу, энэ засаг төр барьж байсан зарим хүмүүсийн хэлж байгааг харахад өмнөөс нь ичиж байна шүү. Гудамд гараад ард түмний өмч гэж Оюу толгойн 34 хувийг авах ёстой гэж орилж, орилчхоод, өнөөдөр тэр бол буруу гээд зогсож байгаа хүн энийг шүүмжлээд сууж байна. Чингис, Самурай, ДимСам гээд хүү, хугацааг нь манай ирээдүйн үр хүүхэд төлнө гээд ичих ч үгүй яриад сууж байсан хүний бичлэг нь сошиалаар дүүрэн явж байхад л энэ зээл болохгүй ч гэдэг юм уу, тийм маягаар яриад сууж байгаа хүмүүсээс битгий санаа зовоо. Ер нь та бүгдийн үүсгэсэн энэ өр төлбөрийг өнгөрсөн дөрвөн жилд төлөөд л, хүүг нь хоёр дахин бууруулаад л явж байгааг бүгдээрээ харж байгаа шүү дээ. Зөв юман дээрээ улс төржөөд, буруу юман дээрээ больчих хэрэгтэй шүү дээ та бүхэн бас. Энэ зээлийг дэмжиж байна. Ил тод, ажлын байрыг хамгаалах, энэ КОВИД-ын үед ард иргэдээ сайн сайхан байлгах тал дээр нь анхаарч зарцуулаарай гэж захья. Баярлалаа.

**Г.Занданшатар:** Баярлалаа. Гишүүд асуулт асууж, үг хэлж дууслаа. Одоо Байнгын хорооны саналаар Зээлийн хэлэлцээр соёрхон батлах тухай хуулийн төслийг баталъя гэсэн саналын томьёоллоор санал хураалт явуулна.

Санал хураалтад оролцохдоо гишүүд MyParliament программыг ашиглана. iPad төхөөрөмжийнхөө wifi-г унтраагаад 3G СИМ картаар орсон байх шаардлагатай шүү. Санал өгөхдөө MyParliament программд орж зүүн дээд буланд байрлах онлайн санал хураалт гэсэн цэс рүү нэвтрэн чуулганы нэгдсэн хуралдаан гэсэн сонголтыг сонгож орно.

Санал хураалт

Зээлийн хэлэлцээрийг соёрхон батлах хуулийн төслийг баталъя гэсэн санал хураалт явуулъя гэж зарласан.

Санал хураалтад 69 гишүүн оролцож, 44 гишүүн дэмжиж, 63.8 хувийн саналаар хуулийн төсөл батлагдлаа. Гишүүд, ажлын хэсэгт баярлалаа.

Эцсийн найруулгыг уншиж танилцуулъя.

Зээлийн хэлэлцээр соёрхон батлах тухай

1 дүгээр зүйл.Монгол Улсын Засгийн газар болон Япон Улсын хамтын ажиллагааны байгууллага хооронд 2020 оны 11 дүгээр сарын 5-ны өдөр байгуулсан КОВИД-19 цар тахлын эсрэг хариу арга хэмжээний яаралтай тусламжийн зээлийн зээлийн хэлэлцээрийг Монгол Улсын Засгийн газрын өргөн мэдүүлснээр соёрхон баталсугай.

Хуулийн эцсийн найруулга дээр саналтай гишүүн байна уу? Алга байна. Эцсийн найруулгыг сонссонд тооцлоо.

Үүгээр Улсын Их Хурлын чуулганы нэгдсэн хуралдааны үдээс өмнөх хуралдаан завсарлаж байна. Үдээс хойш 14 цагаас Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засгийн нөлөөллийг бууруулах хуулийн хэрэгжилтийг хангах талаар чиглэх тухай Улсын Их Хурлын тогтоолын төслийг хэлэлцэнэ. Чуулган үүгээр завсарлалаа.

                                    ЗАВСАРЛАГА

**Г.Занданшатар:** Улсын Их Хурлын эрхэм гишүүд ээ, Улсын Их Хурлын 2020 оны намрын ээлжит чуулганы 12 дугаар сарын 3-ны өдрийн үдээс хойших нэгдсэн хуралдаан нээснийг мэдэгдье.

Үдээс хойших хуралдаан

**Дөрөв.Цар тахлаас урьдчилан сэргийлэх, тэмцэх, нийгэм, эдийн засгийн нөлөөллийг бууруулах хуулийн хэрэгжилтийг хангах талаар чиглэх тухай Улсын Их Хурлын тогтоолын төслийг хэлэлцэнэ.**

Ингээд Аюулгүй байдал, гадаад бодлогын байнгын хороо Цар тахлаас урьдчилан сэргийлэх, тэмцэх, нийгэм эдийн засагт үзүүлэх нөлөөллийг бууруулах хуулийн хэрэгжилтийг хангах Түр хорооны санал, дүгнэлтийг Улсын Их Хурлын гишүүн, Төрийн байгуулалтын байнгын хорооны дарга Лувсанцэрэнгийн Энх-Амгалан танилцуулна. Энх-Амгалан гишүүнийг индэрт урьж байна. Индэрт, ганцаараа байгаа учраас маскаа авлаа.

**Л.Энх-Амгалан:** Улсын Их Хурлын дарга, эрхэм гишүүд ээ,

Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах тухай хуулийн биелэлтийг сар тутам нээлттэйгээр хэлэлцэж, хяналт тавих шаардлагатай бол Улсын Их Хурлын холбогдох Байнгын хорооны хуралдаанаар хэлэлцүүлэх санал, дүгнэлт гаргах үүрэг бүхий Түр хороо 2020 оны 11 дүгээр сарын 24-ний өдөр хуралдаж, Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийг бууруулах талаар чиглэл өгөх тухай Улсын Их Хурлын тогтоолын төслийг хэлэлцлээ.

Тогтоолын төслийг хэлэлцэх үед Улсын Их Хурлын гишүүн Алтанхуяг тогтоолын төслийн 1 дүгээр заалтын 6, 8 дахь дэд заалтуудыг хасах, 2021 оны төсөвт тодотгол хийж, иргэн, аж ахуйн нэгжийг дэмжих сан байгуулах, Улсын Их Хурлын гишүүн Л.Энх-Амгалан тогтоолын төслийг дэмжиж байгаагаа илэрхийлээд, цар тахлын үед эрүүл мэндийн даатгалын сангаас мөнгө гаргаж, вакцины асуудлыг шийдвэрлэх, иргэдийн эрүүл мэндэд учирч болох эрсдэлээс урьдчилан сэргийлж, эрсдэлийн сан байгуулах, аймаг, сумдын засаг дарга нарыг яаралтай томилж, эзэнтэй болгож, орон нутгийн иргэд, эрсдэлийн голомтод ажиллаж байгаа ажилтан, албан хаагчдаа вакцинжуулах шинжилгээнд хамруулах, PCR шинжилгээний төвүүдийг бүсчлэн байгуулах, ажилласан жил, нийгмийн даатгалыг нөхөн тооцох тухай хуулийн хэрэгжилтийн хугацааг хойшлуулах асуудлыг судлах санал боловсруулж Улсын Их Хуралд танилцуулах, Улсын Их Хурлын гишүүн Оюунчимэг тогтоолын төсөлд иргэдийг соён гэгээрүүлэхтэй холбоотой бусдын эрхийг хүндэтгэх, хувийн ариун цэврээ сахих, хариуцлагатай байх зэрэг үүрэгжүүлсэн, хугацаа заасан тодорхой заалт оруулах, Улсын Их Хурлын гишүүн Бямбацогт тогтоолын төслийн 1 дэх хэсгийн 6 дахь дэд заалтыг КОВИД-ын хуулийн хэрэгжилтийг хангах, хувь хүний нууцыг хадгалахад анхаарч, хүний эрх, эрх чөлөөг хангах гэсэн агуулгыг тусгах, Улсын Их Хурлын гишүүн Бейсен нэг удаагийн эмнэлгийн хэрэгсэл, халад, маскны түүхий эдийг гаалийн татвараас чөлөөлөх, бүх аймаг хилийн боомтуудыг PCR оношлуур аппаратаар хангах, орон нутгийн сонгуулиар сонгогдсон иргэдийн Төлөөлөгчдийн Хурлын шийдвэр, 330 сумын Засаг дарга нарыг яаралтай батламжлах гэсэн саналуудыг тус тус гаргасан.

Түр хорооны хуралдаанаар Улсын Их Хурлын гишүүдээс гаргасан зарчмын зөрүүтэй санал тус бүрээр санал хураалт явуулж, гишүүдийн олонхын санал авсан зарчмын зөрүүтэй саналуудыг Улсын Их Хурлын тогтоолын төсөлд тусган та бүхэнд тараасан болно.

Улсын их хурлын эрхэм гишүүдээ,

Коронавируст халдвар /КОВИД-19/ цар тахлаас урьдчилан сэргийлэх, нийгэм, эдийн засгийн нийгэм, эдийн засагт үзүүлэх сөрөг нөлөөллийг бууруулах чиглэл өгөх тухай Улсын Их Хурлын тогтоолын төслийн талаарх Түр хорооны санал, дүгнэлтийг хэлэлцэн уг тогтоолын төслийг баталж өгөхийг та бүхнээсээ хүсэж байна.

Энх-Амгалан даргад баярлалаа. Байнгын хорооны санал, дүгнэлттэй холбогдуулан асуулт асууж, үг хэлэх Улсын Их Хурлын гишүүд байна уу? Лувсанцэрэнгийн Энх-Амгалан гишүүнээр тасаллаа. Цахим ирцийг өгнө.

Цэвэгдоржийн Туваан гишүүн.

**Ц.Туваан:** Түр хорооны хуралдаанд суусан. Ерөнхийдөө бол Их Хурлын КОВИД-ын эсрэг хууль дээр энэ Түр хороо байж болно гээд. Тэгээд энэ тогтоолыг өнөөдөр бас оруулж ирж байгаа нь цагаа олсон ийм асуудал гэж ингэж харж байгаа. Нэг хэлэх юм байна. Тэр нь юу вэ гэхээр бид нар энэ КОВИД-ын эсрэг хууль, 4 сарын 29-нд баталсан хууль байгаа. Тэгээд хууль дээр мониторинг хийсэн хяналт шинжилгээ хийсэн тайланг бас гаргаж өгч байна лээ, гишүүдэд. Тэрийг харахад хууль дотор орох 12 журам байх ёстой гэж байгаа юм. Тэгэхэд 12 журмынх нь 6 нь батлагдаагүй байх жишээтэй.

Сүүлийн үед энэ яригдаад байгаа энэ асуудлууд, тодорхой хэлэх юм бол энэ хатуу хөл хорионы үед иргэдэд санхүүгийн дэмжлэг үзүүлэх, ажлын байрыг нь хадгалах энэ тэр гээд ийм хуулийн заалтууд байгаад байгаа юм. 7.1.2, 7.1.5 дээр бол иргэдэд ийм нөхцөл байдал байдал үүссэн үед санхүүгийн дэмжлэг үзүүлэх гээд ийм заалтууд нь болохоор хэрэгжихгүй байгаа. Тэгэхээр энийг бас энэ тогтоол дотор одоо яаж оруулж өгөх юм. Бас боловсролын салбар дээр гэхэд танхимын сургалт явахгүй байгаа учраас их, дээд сургуулиудын төлбөр, төлбөртэй дунд сургуулиудын төлбөрийн асуудлыг энэ хууль дотор хугацааг нь хойшлуулж дараагийн сургалтын жилд нь оруулж тооцно гэсэн бас заалт байгаа юм. Тэгээд хэрэгжихгүй. Тэгэхээр энийг хэрэгжүүлэх асуудал дээр нь энэ тогтоол дээр яаж орж байгаа юм бэ?

**Г.Занданшатар:** Цэвэгдоржийн Туваан гишүүн 1 минут.

**Ц.Туваан:** Өнөөдөр энэ хууль маань ингээд одоо 27, 28 хоногийн дараа 12 сарын 31-нээр дуусгавар болно. Дотроо өөрөө заалттай. Хугацаагаа нэг удаа зургаан сараар одоо нэмж болно гэсэн. Тэгэхээр энэ хууль дээр Ардчилсан намын бүлэг дээрээс ярилцаад энэ хуульд нэмэлт, өөрчлөлт оруулах төслийг боловсруулаад ингээд санал авахаар Засгийн газар луу явуулчихсан байгаа. Яаралтай горимоор хариу нь ирэх байх. Бас Монгол Ардын намын бүлгээс энэ дээр ямар нэгэн нэмэлт, өөрчлөлт оруулах, оруулах гэсэн ийм санал байгаа юу, гарч байгаа юу?

Бид нар өмнө нь КОВИД-гүй үед баталчихсан хууль. КОВИД дотроо алдсан үед бол бас зохицуулалтууд дутаад байна гээд Улсын онцгой комиссынхонтой уулзахаар хэлээд байгаа юм л даа. Энийг нэмж гаргаж байгаа нэмэлт, өөрчлөлтийн саналууд байна уу? Тэгвэл энэ хугацааг хойшлуулах гэж хуралдахдаа нэмэлт, өөрчлөлтийн нэг мөсөн хийгээд баталчихвал зүгээр юм шиг санагдаад байгаа. Ийм хоёр асуулт байна.

**Г.Занданшатар:** Лувсанцэрэнгийн Энх-Амгалан Төрийн байгуулалтын байнгын хорооны дарга асуултад хариулна.

**Л.Энх-Амгалан:** Энэ Улсын Их Хурлын тогтоолын хамгийн гол зүйл бол өнгөрсөн хавар 4 сарын 29-нд батлагдсан Коронавируст халдвар /КОВИД/ цар тахлаас урьдчилан сэргийлэх, тэмцэх, нийгэм эдийн засагт үзүүлэх сөрөг нөлөөллийг бууруулах тухай хууль гэж Монгол Улсын хууль батлагдаж гарсан. Энэ Монгол Улсын хууль дээр одоо яг Улсын Их Хурал коронавирус хөл хорио тогтоож байгаа онцгой дэглэмд энд Улсын Их Хурлаас авч хэрэгжүүлэх арга хэмжээ гээд үндсэндээ гурван том ийм арга хэмжээ Улсын Их Хурлын бүрэн эрхэд хамаарах ийм гурван том арга хэмжээ. Засгийн газраас авч хэрэгжүүлэх арга хэмжээ гээд ингээд бас нэлээн дэлгэрүүлсэн ийм арга хэмжээнүүд байж байгаа юм.

Тэгээд Засгийн газраас гадна Улсын комиссоос авч хэрэгжүүлэх арга хэмжээ, төрийн бусад байгууллагаас авч хэрэгжүүлэх арга хэмжээ, иргэд бас тодорхой хүлээх үүрэг эрх үүргүүд, Төв банк болон арилжааны банкнуудаас авч хэрэгжүүлэх арга хэмжээ гээд нэлээн тодорхой, урьд өмнө нь Монгол Улсад ийм онцгой байдал үүсэхэд зохицуулагдаагүй байсан их олон харилцааг энэ хуулиар зохицуулж өгсөн байгаа юм аа, Туваан гишүүн ээ.

Энэ хуулийн хэрэгжилттэй холбогдуулаад та сая хуулийг дагаж гарахад 12 журмын 6 нь батлагдаад, 6 нь батлагдаагүй байна гэсэн ийм үндэслэлүүд хэлж байх шиг байна л даа. Тэгэхээр үндсэндээ энэ цар тахлын үед, энэ тохиолдол үүсээд одоо үндсэндээ бид нар чинь 11 сар бараг энэ коронавирусийн үед ажиллаж, амьдарч байна шүү дээ. Тэгэхээр зарим зүйлүүд бол үнэхээр огт шаардлагагүй. Өчигдөр шаардлагатай байсан зүйлүүд өнөөдөр шаардлагагүй болж байгаа ийм тодорхойгүй нөхцөл байдлууд их үүсэж байна. Тийм учраас ингээд зарим журмуудыг яг гаргах гэхээр, журам гаргах ёстой гэж хууль дээрээ заасан боловч яг батлаад гарахаар онц шаардлага хангахгүй ийм зарим журмууд байгаад байгаа юм байна лээ. Энэ дээр зарим яамдууд бас тодорхой саналуудаа өгсөн. Энэний хамгийн гол, таны.

**Г.Занданшатар:** Энх-Амгалан сайд үргэлжлүүлье, нэмэлт 1 минут тодруулъя.

**Л.Энх-Амгалан:**  Сая Туваан гишүүний асуугаад байгаа яг хууль дотроо заачихсан байж байгаа энэ нөхцөл байдал үүсэхэд юу гэдэг юм, сургалтын төлбөртэй холбоотой асуудлууд гэдэг юм уу, эсхүл иргэдийн нь төлөх ёстой татвар хураамжтай холбоотой асуудлууд дээр тодорхой энэ заалтууд чинь хууль дээрээ байгаа мөртөө хугацаагаар тодорхой заасан юмнууд байхгүй байна гэж хэлээд байгаа юм. Энийг Засгийн газраас хоёр үе шаттай арга хэмжээ авч байгаа. Сая 23 арга хэмжээ танилцуулсан.

Өчигдөр бас Засгийн газар хуралдаад орлого багатай иргэдээ түлшээр хямдралтай түлшээр хангах гээд, өдөр тутамд л бас ингээд л арга хэмжээнүүд авч эхэлж байх шиг байна л даа. Тэгэхээр тантай бол санал нэг байна. Зарим хугацаа дуусаж байгаа заалтуудыг нь хугацааг нь сунгаад, хугацаа тодорхойгүй байгаа заалтуудыг бол тодорхой хугацаануудыг нь зааж өгөх ийм шаардлагууд бас үүсэж гарч байгаа. Энэ дээр тантай санал нэг байна.

**Г.Занданшатар:** Цахимаар Содномын Чинзориг, Даваасүрэн, Чинбүрэн, Доржханд, Цогтгэрэл, С.Ганбаатар, Б.Бат-Эрдэнэ, Жигжидийн Батжаргал, Нямаагийн Энхболд, Пүрэв-Очирын Анужин, Ганзоригийн Тэмүүлэн нарын 11 гишүүн бүртгэгдсэн байна.

Содномын Чинзориг гишүүн.

**С.Чинзориг:** Энэ тогтоолыг гаргахыг нь бол дэмжиж байгаа юм. Гэхдээ яг ийм агуулгатай тогтоол гаргах юм бол энэ цар тахлын дэгдэлтийн үед аж ахуйн нэгж байгууллагууд, иргэддээ тус дэм болох тийм боломж нь бага ийм тогтоол юм. Одоо сайддаа үүрэг өгөхийг Ерөнхий сайдад даалгасан тийм одоо тогтоол гаргах шаардлага байгаа ч юм уу, үгүй ч юм уу. Тэгэхээр одоо бид чинь бас энэ цар тахлын үед дотоододоо нэлээн алдчихлаа. Хатуу хөл өрөөний дэг дэглэмтэй ажиллаж байна, иргэд аж ахуйн нэгж байгууллагуудаа дэмжсэн бодитой арга хэмжээ л авмаар байгаа юм.

Тухайлбал, бид төсвийн тодотгол хийгээд 10 сарын 1-нээс нийгмийн даатгалын шимтгэлийг 100 хувь чөлөөлж байсныг болиулаад, 10 сарын 1-нээс нийгмийн даатгалын шимтгэлийг 59 хувийг нь иргэд, аж ахуйн нэгж байгууллагууд өөрсдөө төлөөд 41 хувийг нь л чөлөөлж байгаа шүү дээ. Тэтгэврийн даатгалын шимтгэлийн 5, 5 хувийг нь ажил олгогч, ажилтан өөрсдөө нь төлөөд 3.5, 3.5 хувийг нь чөлөөлж байгаа. Өөрөөр хэлбэл, шимтгэлийн 41 хувийг нь чөлөөлж байгаа юм. Тэгэхээр энэ хатуу хууль хүрээний хувьд бол иргэдэдээ аж ахуйн байгууллагууддаа тус юм болохоор, ялангуяа 10 сарын 1-нээс нийгмийн даатгалын шимтгэлийг 41 хувийг нь иргэн төлдэг болсон энэ тогтоол, энэ хуулиудаа бас эргэж харах ийм зайлшгүй шаардлага байгаа юм билээ. Иймэрхүү бодитой, иргэдэдээ, аж ахуйн нэгж байгууллагууддаа тус дэм болохуйц ийм чиглэлээр энэ тогтоолыг дахин сайн боловсруулж гаргавал яасан юм бэ?

Яг одоо ажлын хэсгийн оруулж ирж байгаа саналаар бол бодитой тус дэм болохуйцаар тийм зүйл, заалттай тогтоол бас болоогүй байна гэж бодож байгаа юм. Тийм учраас тухайлбал ялангуяа нийгмийн даатгалын шимтгэлийн 41 хувийг нь чөлөөлөөд 59 хувийг нь төлж байгаа. Ядаж он дуустал энэ хатуу хөл хорионы үед 59 хувийг нь чөлөөлөх үү, үгүй юу? Энэ асуудлыг судалж, Их Хуралд асуудлаа танилцуул гэсэн ийм бодитой, тодорхой чиглэл өгсөн тогтоол гаргавал дэмжмээр байна. Яг одоогийн байгаа энэ төслөөр бол дэмжих шаардлага их багатай юм байна. Яг бодитой үр дүн хүлээх, үр дүн багатай юм. Энэ дээр Байнгын хороо юу гэж үзэж байгаа юм бэ?

**Г.Занданшатар:** Лувсанцэрэнгийн Энх-Амгалан гишүүн асуултад хариулъя.

**Л.Энх-Амгалан:** Бид нар, яг энэ тогтоол бол Улсын Их Хурлынхаа авч хэрэгжүүлэх арга хэмжээ, эрх мэдлийнхээ хүрээнд л тогтоол гаргахгүй бол Засгийн газрын хийж байгаа ажлын өмнүүр ороод, ингээд бид нар бас Засгийн газрын хийж байгаа, авч хэрэгжүүлж байгаа арга хэмжээг Их Хурал зэрэгцэж хийгээд байгаа юм шиг нэг ийм ойлголтыг ард иргэдэд бас өгч болохгүй байгаа юм. Тэгэхээр Улсын Их Хурал нь өөрөө яг юу хийх юм, Засгийн газар нь өөрөө яг юу хийх юм, Онцгой байдал нь өөрөө яг юу хийх юм гэдэг энэ ажлынхаа зааг ялгааг ер нь бид нар гаргахгүй бол нэлээн тийм, иргэдэд чинь ингээд их ойлгомжгүй, авч хэрэгжүүлж байгаа арга хэмжээнүүд нь, мэдээллүүд нь гурван өөр газраас мэдээлэл өгдөг ч юм уу, ийм ойлгомжгүй нөхцөл байдлууд үүсэж байгаа.

Тийм учраас бид нарын энэ тогтоол гаргаад байгаа хамгийн гол чухал асуудал бол Их Хурал яг л нөгөө өөрийнхөө бүрэн эрхийн хэмжээнд хууль тогтоох, баталсан хуулийнхаа хэрэгжилтэд хяналт тавих, бид нар ийм л үүрэгтэй л улсууд шүү дээ, Улсын Их Хурал чинь. Тэгэхээр энэ тогтоол дээр бид нар илүү их, өмнө нь гарсан энэ хуулийн энэ КОВИД, халдварт цар тахлаас урьдчилан сэргийлэх, тэмцэх, нийгэм, эдийн засагт үзүүлэх сөрөг нөлөөллийн тухай бууруулах энэ хуулийнхаа хүрээнд л ийм тогтоол гарах л ёстой байгаа байхгүй юу.

Сая Чинзориг гишүүний хэлж байгаа нийгмийн даатгалын шимтгэлийн хөнгөлөлтийн асуудлуудыг хөнгөлөх, одоогийн байгаа хөнгөлөлтөөс дээрээс нь дахиад хөнгөлөх, чөлөөлөх гээд ийм асуудлууд гарч байна л даа. Энэ бол цэвэр Засгийн газрын авч хэрэгжүүлж байгаа, Засгийн газрын зарласан арга хэмжээнүүд. Одоо тэгэхээр манай Засгийн газар чинь нэг ийм л зүйл хэлээд байгаа шүү дээ. Нэгдүгээрт бид нар төсөв батлагдаад, энэ төсөв чинь он гаргаад хэрэгжиж эхэлнэ. Одоо хэрэгжиж эхлээгүй байна. Тэгэхээр одоо 12 сард, 1 сард, 2 сард, 3 сард гээд нөхцөл байдал яг юу болох юм бэ гэдэг өнөөдрийн байдлаар маш тодорхойгүй байна. Тийм учраас өнөөдөр 12 сар, 1 сарынхаа байдал, төлөвүүдийг нь харж байгаад энэ дээрээ.

**Г.Занданшатар:** Эрхэм гишүүн Бөхчулууны Пүрэвдорж.

**Б.Пүрэвдорж:** Энэ КОВИД-ын хуульд бол тодорхой заалт байгаа. Засгийн газраас хэрэгжүүлэх арга хэмжээний хүрээнд 7.1.2-т цар тахлын үед иргэдийн орлогыг хамгаалах, ажлын байрыг хадгалах ийм үндсэн үүрэг байж байгаа. Энэ үүргээ одоо Засгийн газар нэг компани дээр хэрэгжүүлмээр байна. Манай Ховд аймгийн Хөшөөтийн уурхайн МоЭнКо гэж компани бүх тээвэр хийдэг 26 компанийхаа бүгдийнх нь гэрээг нь цуцлаад, буцаагаад гэрээ хийхдээ энэ үнээр хийвэл гэрээ нь хийнэ, хийхгүй бол хийхгүй гэдэг байдлаар 12-той нь гэрээ хийчхээд 14-ийг нь хаячхаад байгаа. Үүнээс шалтгаалаад тэнд маш их олон, одоо жолооч нар орлого нь багасаад, 350 гаруй жолооч, тэрний ард байдаг 3 мянга гаруй иргэн хохирчхоод байгаа. Энэ талаар тодорхой арга хэмжээнүүдийг авахгүй бол энэ МоЭнКо гэж стратегийн ордоос хулгайгаар авч үлдсэн энэ ордыг зөвхөн өөрсдийн орлого болгож ашигладаг ийм даварчихсан компани гарч ирчхээд байна.

Тийм учраас Ховд аймгийн Улсын онцгой комиссын дарга Дүгэржав 12 сарын 31-нд гэрээ нь дуусгавар болж байгаа, Ховд аймагтай хийх гэрээ. Энэ дээрээ онцгой анхаарал авахгүй бол би тэнд очиж жолооч нартайгаа тэмцэнэ шүү гэдгийг хэлье.

Ер нь бол энэ МоЭнКо компани дандаа ингэж монголчуудыг хооронд нь хагалах, өөрөөр хэлбэл нэгийг нь нөгөөтэйгөө нь уралдуулах манжийн аргаар монголчуудыг хагалах ийм бодлого явуулдаг ийм компани байгаад байгаа юм. Ховдчуудыг хагалдаг, Ховдчуудын заримыг нь худалдаж авдаг энэ компани цаашдаа Монголын хууль тогтоомжийн дагуу ажлаа хийхгүй бол би өөрийн зүгээс тодорхой арга хэмжээ авна. Ямар арга хэмжээ авах вэ гэхээр энэ Хөшөөтийн уурхай бол социализмын үед.

**Г.Занданшатар:** Пүрэвдорж гишүүн 1 минут.

**Б.Пүрэвдорж:** Энэ уурхай бол социализмын үед улсын хөрөнгөөр нөөцөө тогтоолгосон стратегийн ордод орох бүрэн боломжтой ийм орд байгаа. Тийм учраас өөрийн зүгээс энэ нь Хөшөөтийн уурхайг стратегийн ордод оруулах ийм хуулийн төслийг санаачлан өргөн барьж, ер нь бол энэ монголчуудыг хагалдаг ийм нөхдүүдэд хатуу хариуцлага тооцох ийм цаг ирсэн гэдгийг хариуцлага тоогоор хэлье. Дүгэржав дарга та тэр гэрээн дээр энэ жолооч нарынхаа эрх ашгийг хамгаалах тал дээр Засгийн газар, Улсын онцгой комисс иргэдийн орлогыг багасгаж байгаа, байхгүй болгож байгаа энэ нөхдүүдтэй хариуцлага тооцож ажиллаарай гэж хэлэх байна.

**Г.Занданшатар:** Пүрэвдорж гишүүн үг хэллээ. Одоо эрхэм гишүүн Цэрэнпилийн Даваасүрэн.

**Ц.Даваасүрэн:** Би нэг асуулт асуугаад, санал хэлнэ ээ. Ер нь энэ КОВИД бол бид нарт нэг том анхааруулгыг өглөө гэж би ингэж харж байна. Манайд ерөөсөө бүх салбарт шинжлэх ухаан алга, шинжлэх ухаанч хандлага алга. Улс төрчид бол өөрсдийгөө бараг л шинжлэх ухааны салбараас том гээд бодчихоод байна шүү дээ. Өөрсдийнхөө үгийг үнэн зөв гэж бодчихоод байна шүү дээ. Тэгээд энэ дээр харагдаж байгаа юм бол энэ вирус дээр л гэхэд ойлгомжгүй байдал. Нэг хүн, нэг төрийн бус байгууллага бид нарыг тоглочхож чадаж байна шүү дээ. Төр нь шинжлэх ухаанч дүгнэлт хийгээд амыг нь хаачихаж чадахгүй байна шүү дээ. Тийм учраас гадагшаа, дэлхийгээр нэг эрдэмтдээ тараачихсан, тэгээд тэд нартай онлайнаар яриад л. Ийм улс орон байж болохгүй ээ. Энийгээ бид өөрчлөх, энэ хандлагаа өөрчлөх, шинжлэх ухаанч хандлагыг бий болгох цаг болсон байна. 8 сар өвдлөө, 800 зуу гаруй хүн өвдлөө. Тэгэхээр эндээс чинь энэ вирус бид нарт ямар гарз хохирол, хүндрэл авч болох вэ гэдэг чинь ойлгомжтой шүү дээ. Энийгээ бид нар хараад дүгнээд энэнтэйгээ уялдуулаад эдийн засгийнхаа тодорхой арга хэмжээнүүдийг авмаар байна.

Бизнесийг ингээд зогсоогоод, амьдралаа зогсоож болохгүй ээ, болохгүй. Бизнесгүй иргэд чинь ямар татвараа хөнгөлүүлэх юм, ямар нийгмийн даатгалын татвараа хөнгөлүүлэх юм бэ? Орлогогүй болчихсон, ажлаа, хаалгаа хаачихсан улсууд чинь. Тийм учраас наад арга хэмжээнүүд чинь үр дүнтэй байхын тулд эхлээд эрсдэлд өртөх хэсгээ сайн хамгаалуулах, ариун цэврийн, эрүүл ахуйн арга хэмжээнүүдийг нь авхуулаад. Тэгээд бизнесийнхээ орчныг хариуцаад яв аа.

Нэг асуулт байна. Бид нар одоо ингээд л ярихаараа их том ярих юм аа. Хяналт шалгаж, шударга ёс, хариуцлага гээд л. Энэ дээр ямар хариуцлага ярив аа гэдгийг Байнгын хорооноос асууя. Энэ ингээд алдагдлаа. Та нар ямар хариуцлага ярив? Ийм үед л одоо та нар маань яг үнэн нүүр царай харагдахаас биш, энгийн үед ингээд том том юм яриад суугаад байдаг байж болохгүй. Ямар хариуцлага ярив? Эртээд би асуусан. Тэгэхэд хэдэн хүн цагдаад өгсөн юм л ярьж байна лээ. Энийг хуучин бол Их Хурал тэр сайд нартай нь ярьдаг байсан байхгүй юу. Энийгээ бид нар байхгүй болгосон. Гэхдээ өнөөдөр бид нарт ярих арга бололцоо байгаа. Тэгвэл энэ дээр хэн ямар хариуцлага хүлээсэн бэ? Хэрвээ Японд бол нэг нь огцорчихсон байгаа шүү дээ. Тэгэхээр Байнгын хорооноос би ийм асуулт асууя. Та нар энэ асуудлыг хэлэлцэхдээ.

Их Хурал гэдэг чинь зөвхөн хууль тогтоодог байгууллага биш шүү. Бүх салбарт бүх чиглэлээр бид нар бодлого тодорхойлж болно, чиглэл өгч болно, тогтоол гаргаж болно. Тийм учраас одоо ингээд л өөрсдийгөө хууль тогтоогч гээд ойлгочихсон. Өөр юм хийдэггүй юм шиг ойлгочихсон. Үгүй, Засгийн газар буруу шийдвэр гаргасан бол тэрийг бид нар цуцалж байх ёстой. Бид нар тэрийг засаж залруулж байх ёстой. Хууль тийм. Дээд талын байгууллага нь буруу гаргасан шийдвэрийг өөрчлөх хэрэгтэй байдаг. Энэ мэтийн юмнуудыг та нар ярив уу? Хяналт, хариуцлагын талаар юу ярив? Их Хурал одоо ингээд л КОВИД-ын хуулийг ярьж байна гээд л ингээд сууж байж болохгүй шүү дээ.

Бид нар бүх чиглэлээр нь, эндээс бүх Байнгын хороод нь, эрүүл мэндийн асуудал эрхэлсэн Нийгмийн бодлогын байнгын хороо нь, аюулгүй байдал эрхэлсэн чиглэлээр нь энэ онцгой дэглэмтэй холбогдуулаад холбогдох Байнгын хороодууд нь хуралдаж байх ёстой шүү дээ. Одоо би жишээлбэл, зарчмын зөрүүтэй санал гэрээсээ яаж гаргах юм бэ? Ийм байдал.

**Г.Занданшатар:** Энх-Амгалан дарга асуултад хариулъя.

**Л.Энх-Амгалан:** Даваасүрэн гишүүний асуултад хариулъя. Даваасүрэн гишүүний энэ тогтоол бол зөвхөн Төрийн байгуулалтын байнгын хорооноос гарч байгаа тогтоол биш шүү. Энэ бол КОВИД-ын хуулийн дагуу Улсын Их Хурал хуулийн биелэлтэд хяналт тавих үүрэг бүхий Түр хороог Улсын Их Хурлын бүх Байнгын хорооны дарга нар болон цөөнхийн төлөөллийг оролцуулж байгуулна гээд хуулийн заалттай юм байна лээ. Тэгээд Аюулгүй байдлын байнгын хорооны дарга Баттөмөр даргаар ахлуулаад бүх Байнгын хорооны дарга нар орсон, цөөнхийн төлөөлөл орж хуралдаж байгаа. Хоёр удаа энэ Түр хороо хуралдсан.

Энэ хуралдсаныхаа дагуу л хэлэлцсэн асуудлуудаараа санал хураалгаад, тэгээд тодорхой тогтоолын төслийн эхний хэлэлцүүлгийг л хийж байгаа шүү дээ. Тантай бол санал нэг байна. Ер нь энд шинжлэх ухаанчаар одоо хандах ийм арга барил одоо Монголд дутагдаж байна гэж. Үнэхээр үнэн. Бүх салбарт шинжлэх ухааны энэ үндэснийхээ эрдэмтдийн үгийг сонсдоггүй, дандаа улс төрийн шийдлээр ингэж гарч байдаг учраас зарим шийдлүүд нь байгаа онохгүй, буцдаг ийм нөхцөл байдлууд бол үнэхээр байгаад байгаа юм. Тэгэхээр хүссэн хүсээгүй одоо бид нар КОВИД-той хамт амьдрах ийм хувь заяа ирж байгаа учраас, бусад улс орнууд бол илүү эдийн засгаа сэргээх чиглэл рүү бид нараас жаахан түрүүлж алхсан байна.

Бид нар өнгөрсөн хугацаанд зөвхөн эрүүл мэнд, иргэдийнхээ амь насыг хамгаалах чиглэлүүд тодорхой арга хэмжээнүүд илүү түлхүү авч байсан бол цаашдаа өнөөдөр үүсчихсэн байж байгаа энэ КОВИД-ын үед эдийн засгаа яаж сэргээх вэ, ажлын байраа яаж хадгалж үлдэх вэ гэдэг бол хамгийн том ийм сорилт болчхоод байна л даа. Ийм сорилт болж байна. Сая Худалдаа, аж үйлдвэрийн танхимаас танилцуулснаар бол КОВИД-ын хөл хорио тогтоосноос хойш 150 мянга орчим хүн өнөөдөр ажлын байргүй болчхоод байна гэж байна. Энэ хатуу хөл хорио үргэлжлэх юм бол 12, 1 сард гэхэд бараг үндсэндээ 400, 500-гаад мянга орчим хүн ажлын байраа алдах ийм эрсдэл.

**Г.Занданшатар:** Энэ парламентын хяналт шалгалтын хуулийг Төрийн байгуулалтын байнгын хороо боловсруулж байгаа талаар бас. Одоо эрхэм гишүүн Хүрэлбаатарын Булгантуяа.

**Х.Булгантуяа:** Түр хорооны хурал 11 сарын 24-ний 12 цагт хуралдсан. Одоо Улсын Их Хурлын тогтоол нь гарах гээд, ес хоногийн дараа гарч байна. Юм ийм хурдацтай өөрчлөгдөж байхад өнгөрсөн долоо хоногийн хоёр дахь өдөр Түр хороо хуралдчихаад, ерөнхийдөө тогтоолын төслөө бараг ярилцаж шийдчихээд нэг юм уу, хоёр хоногийн дотор тэр долоо хоногийнхоо чуулганаар оруулаад энүүнийгээ баталчхаж болоогүй юм уу? Ялангуяа ийм онцгой нөхцөл байдал дотор бол 9 хоног гэдэг бол арай их урт хугацаа байна.

Хоёрдугаарт, агуулгын хувьд энэ бүгдийг нь холиод, Улсын онцгой комиссын зарим нэг хийж байгаа ажил чинь орчихсон байх шиг. Магадгүй гурван юм уу, дөрвөн чиглэлээр байвал илүү, хэн ч харсан ойлгомжтой байсан бол зүгээр байсан. Нэгдүгээрт, эрүүл мэнд. Тэрэн дээр вакцин, PCR. эрүүл мэндийн эрсдэлийн сангийн асуудал. Хоёрдугаарт, төрийн үйлчилгээг хэрхэн яаж ойлгох вэ, цахимаар хэрхэн яаж ажиллах вэ, аймаг, дүүргийн иргэдийн хурал, Засаг дарга нарын асуудлууд. Гуравдугаарт, бизнес эрхлэгчид, эдийн засгийг яах вэ гэдэг дээр. Энэ дээр яг үнэнийг хэлэхэд ямар ч зүйл заалт байхгүй байна. Энэ бол иргэдийн зүгээс яг бид нарт хандаж байгаа хамгийн их бухимдал, хамгийн их санаа зовсон асуудал байхад Улсын Их Хурлын Түр хороотой холбоотой тогтоол дээр бол энэ асуудал огт туссангүй. Дөрөвдүгээрт, төрийн бус байгууллага, хэвлэл мэдээлэл, иргэд олон нийтэд чиглэсэн уриалга мэдээж бас байх хэрэгтэй байх аа. Хариуцлагатай байх, ариун цэвэр, хүний эрхийг дээдэлсэн, сурталчилгаа явуулах гэх мэтчилэн энэ асуудлуудыг тусгах нь зөв зүйтэй байсан байх аа.

Энэ нь хэрвээ долоо хоног бүр байдаг юм уу, Түр хороо мэдээлэл аваад Улсын Их Хурлаас Улсын онцгой комисс руу, Засгийн газар луу тодорхой хэмжээний үүрэг чиглэл өгөөд мэдээ, мэдээллээр хангаад явсан бол бид нарт илүү их үр дүн гарах байжээ. 11 сарын 29-нд Улсын онцгой комиссоос 18 чиглэлийн үйл ажиллагааг зөвшөөрсөн байж байгаа. 18 чиглэлд үйл ажиллагаа явуулж байгаа байгууллагуудын үйл ажиллагааг зөвшөөрсөн. Магадгүй бид нар энэ тогтоол дээрээ хэрвээ дотооддоо нэмж халдвар алдахгүй байх юм бол.

**Г.Занданшатар:** Булгантуяа гишүүнд нэмэлт 1 минут.

**Х.Булгантуяа:** Магадгүй хоёроос гурав хоног тутамд, эсхүл долоо хоног тутамд 4-5 чиглэлийн үйл ажиллагааг нэмж явуулахыг зөвшөөрөхөөр ч байдаг юм уу. Үүнтэй холбоотойгоор ядаж манай бизнес эрхлэгчид маань тодорхой хэмжээгээр бэлтгэл хангахгүй бол болохгүй байх л даа. Хүмүүсээ бэлэн байгаарай гээд бараа материалаа татаж, авахтайгаа яриад. Хэзээ үйл ажиллагаа нь эхлэх нь ч мэдэгдэхгүй байгаа болохоор ямар бэлтгэл хийхээ ч мэдэхгүй бүгдээрээ ингээд суугаад байгаа юм. Тэгээд бүгдийнх нь үйл ажиллагааг мэдээж нэгэн зэрэг эхлүүлбэл хэцүү байх, хяналт шалгалт авахаас авхуулаад. Тэгэхээр ийм үе шаттайгаар үйл ажиллагаа, эдийн засаг, бизнес эрхлэлтээ бид нар зөвшөөрнө, явуулна гэдэг дээр энэ Түр хорооны тогтоол дээр ийм зүйл заалт орсон бол манай бизнес эрхлэгчид маань сэтгэл зүйн болон үйл ажиллагааны хувьд бас нэг бэлтгэлтэй байх байсан юм болов уу. 9 хоногийн дараа энэ Улсын Их Хурлаар орж албажиж гарна гэдэг бол арай дэндүү удаан байна гэдэг ийм саналыг хэлэх гэсэн юм.

**Г.Занданшатар:** Санал хэллээ. Лувсанцэрэнгийн Энх-Амгалан дарга.

**Л.Энх-Амгалан:** Булгантуяа гишүүнтэй санал нэг байна. Ер нь надад юу анзаарагдсан бэ гэхээр , одоо ингээд Түр хороо байгуулагдаж байгаа нь бол бас нэг зөв алхам байгаад байгаа юм. Түр хороо байгуулагдаад ингээд түр хорооноос гарах шийдвэр, тогтоолуудыг бас жаахан шуурхай маягтай, дэгдээ өөрчлөлт оруулахгүй бол, бид нар нэг тогтоол хийх гээд өнгөрсөн долоо хоногт ярьчхаад өнөөдөр дахиад нэг долоо хоногийн дараа чуулганаар оруулах гээд. Одоо энэ чинь зөвхөн эхний хэлэлцүүлэг хийх гээд сууж байна шүү дээ. Тэгээд аягүй бол хоёр дахь, гурав дахь хэлэлцүүл гэх юм бол дараагийн долоо хоног руу ороход, магадгүй энэ тогтоолын зарим заалтууд ирэх долоо хоногт огт ач холбогдолгүй болчих ийм нөхцөл байдал байгаад байгаа юм байна лээ. Нэгэнт Түр хороо байгуулагдсан учраас Түр хороо яаж хуралдах юм, яаж шийдвэрээ гаргах юм гэдэг тусгайлсан бас дэгүүдээ тодорхой сайжруулж өгөхгүй бол ингээд үнэхээр зарим юман дээр хугацаа алдаж байгаа, цаг алдаж байгаа, ач холбогдол, алдаж байгаа ийм нөхцөл байдлууд өнөөдөр байна.

Хоёрт, энэ тогтоолын хамгийн гол заалт бол сая яг таны хэлсэн Гамшгаас хамгаалах тухай хууль болон бусад хуулиудад өөрчлөлт оруулах, өвчлөлийн нийгэм, эдийн засагт үзүүлэх сөрөг нөлөөллийг бууруулах чиглэлээр тодорхой асуудлыг шийдвэрлүүлэх саналаа Улсын Их Хуралд танилцуулахыг Засгийн газарт үүрэг болгож байгаа байхгүй юу. Тийм учраас одоо бол Засгийн газраас цаг алдалгүйгээр авч хэрэгжүүлэх гэж байгаа энэ алхам бол эдийн засгаа яаж хамгаалж авч үлдэх вэ, ажлын байрыг яаж хамгаалж болж үлдэх вэ, иргэдийнхээ орлогыг яаж хамгаалж үлдэх вэ гэдэг дээр л, магадгүй долоо хоног бүхэн ч гэсэн бид нар энэ хуралдаад шийдвэр гаргах ийм нөхцөл байдал Монгол Улсад өнөөдөр үүсчхээд байж байна шүү дээ, тийм ээ. Тэгэхээр энэ зохицуулалтууд бол зайлшгүй шаардлагатай юм байна. Энэнтэйгээ хамт бас дэгийнхээ хууль дээр ч гэсэн өөрчлөлт оруулах ийм шаардлагууд бол үүсэж байна л гэж ойлгож байгаа юм.

**Г.Занданшатар:** Одоо эрхэм гишүүн Жигжидсүрэнгийн Чинбүрэн.

**Ж.Чинбүрэн:** Гишүүдээ энэ өдрийн мэнд хүргэе. Түр хорооны энэ тогтоолыг би дэмжиж байна. Бид шуурхай байх ёстой. Харин тогтоол маань өөрөө их удаж байгаа явдал бол би Булгантуяа гишүүний хэлж байгаа саналтай бүр ижил. Ялангуяа энэ халдварт өвчин гэдэг бол цаг хүлээхгүйгээр тархаж байгаа учраас бид маш шуурхай ханддаг байх хэрэгтэй. Өвчин бид нарыг хүлээхгүй. Хоёр дахь хэлэх гэсэн зүйл бол ер нь энэ халдвар бол зөвхөн нэг вирусийн тухай юм уу, нэг өвчний тухай асуудал биш болж байгаа. Энэ бол нийгэм, эдийн засгийн хамарсан нэлээн том асуудал учраас бид харах өнцөг маань зөвхөн халдвар тархчихна, халдвар аюултай гэдэг талаасаа биш, нийгэм, эдийн засагт нөлөөлж байгаа нөлөөллийг тооцож бид маш шуурхай, иргэдээ мөн ядууралд орохоос сэргийлсэн арга хэмжээнүүдийг шуурхай хийх хэрэгтэй байна.

Тухайлбал, бид нар чинь 11 сар энэ өвчнийг дэлхий даяараа туулаад явчихсан, 65 сая хүн өвдчихсөн. Бидэнд одоо нэлээн их туршлага хуримтлуулсан байсан ийм зүйлүүд бол зөндөө байна. Тийм учраас ерөөсөө маск бол хамгаалалтын том зэвсэг. Мөн халдвар гарсан голомтууд дээрээ том хязгаарлалт тавиад бусад хэсгүүд дээрээ хяналтуудыг маск зүүж, эдийн засгийн бусад үйл ажиллагаануудыг арай жаахан суллах, явуулах чиглэлд бол илүү шуурхай ажиллах хэрэгтэй байна. Вакцины хувьд бол нэгхэн сонголт бас байж болохгүй. Яагаад гэхээр иргэн болгон өөр өөрийн гэсэн бодолтой, дээрээс нь хүсэл зорилго нь янз янз байх байх. Хэдий вакцины шийдвэрүүд дөрөв, таван вакцин гарлаа ч гэсэн Монгол Улс бас ганцхан вакцин биш, хоёр, гурван төрлийн вакцинтай, энийг иргэн өөрөө сонгох тийм боломжтой байлгах нь их чухал.

Дараагийн асуудал бол маск үнэхээр хамгаалж чадаж байгаа гэдгийг харж байна. Жишээлэх юм бол, маш халдвартай хүнтэй ойрхон, хоёулаа маск зүүгээд 15 минутаас дээш хугацаанд суусан байхад халдвар тархаагүй байгаа явдлууд нь бол нэлээн батлагдсан учраас маск өөрөө аягүй сайн хамгаалж чадаж байгаа юм байна гэдгийг.

**Г.Занданшатар:** Энх-Амгалан гишүүн.

**Л.Энх-Амгалан:** Чинбүрэн гишүүн бол чухал асуудлыг хөндөж байгаа. Хамгийн гол нь бид нар яг энэ цар тахлын үед бол бас Засгийн газар, тусгай сангууд гэж байгаа юм. Тийм учраас Эрүүл мэндийн даатгалын сангийнхаа эрсдэлийн санг цаг алдалгүйгээр байгуулж, энд чинь бараг үндсэндээ 400, 500 орчим тэрбум төгрөгийн чөлөөт үлдэгдлүүд байгаад байгаа байхгүй юу. Тэгэхээр ганцхан Дэлхийн банкны гэдэг юм уу, 50 сая доллар хүлээгээд бид нар ингэж сууж болохгүй ээ. 2021 оны улсын төсөв дээр чинь бараг үндсэндээ энэ вакциныг худалдаж авах 30-аад тэрбум төгрөгийн асуудал суучихсан байгаа юм байна лээ. Энэ асуудалтайгаа уялдуулаад ер нь цаг хүлээхгүйгээр хамгийн тэргүүн ээлжинд ажиллаж байгаа, миний санаа зовж байгаа хамгийн гол зүйл бол өнөөдөр эмч, эмнэлгийн ажилтнууд, онцгой байдлынхан, цагдаагийнхан.

Хамгийн сүүлд авсан мэдээллээр бол яг энэ аюултай голомтод ажиллаж байгаа 20 мянга орчим төрийн албан хаагч нар байгаа юм байна лээ. Тийм учраас энэ 20 мянга орчим төрийн албан хаагч нарыг юун түрүүнд вакцин авч халдвар халдваргүйжүүлэх энэ боломжийг нь бас төр хангаж өгөх ёстой гэж би бодоод байгаа юм. Тэр үүднээсээ бас өнгөрсөн долоо хоногт хэд хэдэн улс Америкийн Нэгдсэн Улс, Канадын Засгийн газар, Японы Засгийн газар, Английн Засгийн газрын Элчин сайдуудтай бас видео хурлууд хийж, энэ вакцин гаргаж байгаа улс орнуудтай даруй хэлэлцээр хийж, тэргүүн ээлжид ямар ч байсан том, хэдэн саяар нь авахаасаа илүү яг энэ эрсдэлийн голомтод байж байгаа төрийн албан хаагч нарыг, мөн одоо ахмад настай эрсдэлтэй байгаа энэ хүмүүсийг үе шаттайгаар вакцинжуулах асуудал бол цаг алдалгүйгээр орох зайлшгүй шаардлага байгаад байгаа юм.

Тийм учраас Засгийн газар дээр Сангийн сайд Хүрэлбаатар сайдаар ахлуулсан ажлын хэсэг гарчихсан ажиллаж байгаа. Энэ дээр Улсын Их Хурлын байгуулагдсан Байнгын хорооны дарга нараас байгуулагдсан Түр хороо бас идэвхтэй ажиллах ёстой юм байна лээ. Манай Улсын Их Хурал дээр парламентын.

**Г.Занданшатар:** Ер нь Улсын Их Хурлын дэгийн тухай хуулийн шинэчилсэн өөрчлөлтөөр шаардлагатай бол парламентаар шууд баталж болохоор, дэгийг хөнгөвчилсөн. Тэгэхээр өнөөдөр бол шууд баталж болно. Гишүүд дахин боловсруулах шаардлагатай гээд анхны хэлэлцүүлэгт буцааж нэмэлт заалтууд оруулахаар санал гаргаж, санал хураалт явуулж болох ийм хоёр боломжтой байгаа шүү.

Одоо Тогмидын Доржханд гишүүн.

**Т.Доржханд:**  Баярлалаа. 1 минутаа урьдчлаад авчихъя, Их Хурлын дарга аа. Би бас Булгантуяа гишүүнтэй санал нэг байна. Хурдан гаргах хэрэгтэй байна. Тэгээд энэ Түр хороо чинь өөрөө дандаа эрх барьж байгаа намын Байнгын хороодын дарга нар, нэмэх нь бүх сөрөг хүчний төлөөлөлд орчихсон байгаа. Тэгэхээр Түр хороо нэгэнт байгуулчихсан юм бол тэр түвшиндээ маш яаралтай шийдвэрүүдээ гаргаад, шаардлагатай бол долоо хоног болгон уулзаад явбал илүү ажил хэрэгч байна. Энэ санал нь байна.

Нэг асуулт байна. Асуулт нь юу вэ гэхээр, энэ 13 заалт нь өөрөө их ерөнхий байна. Энх-Амгалан даргаа бид нар сууж байгаад ярьж байсан шүү дээ. Төв банк, Санхүүгийн зохицуулах хороо, Их Хурлын дэргэдэх байгууллага. Гэтэл маш тодорхой саналуудыг оруулж ирж ярьсан. Тухайлбал, урт хугацааны репо, мөн зайлшгүй байлгах банкнуудын нөөцийг буулгах замаар 740 тэрбум төгрөгийг бид нар суллаж энэ эх үүсвэрийг бизнесийг дэмжих замаар гаргах гэж байна гээд. Гарахдаа бодлогын хүү дээр нэмэх нь 3 хувь буюу 9 хувиар гаргана гэж ярьсан. Гэтэл өчигдөр хэвлэлийн байгууллагууд дээр болохоор 10.5 хувь гээд, сүүлдээ бүр нөгөө банканд байгаа муу зээлүүдийг чанартай зээл болгоод банкнуудыг дэмжих ийм хөтөлбөр болоод явчих ийм эрсдэл байгаа. Тэгээд яг эцсийн дүндээ бодит салбар дээр, жижиг, дунд үйлдвэр дээр, нөгөө зээлдэгч нар дээр чинь очих тэр мөнгө нь ер нь байхгүй болох нь ээ. Тэгэхээр яг ийм зүйлүүд дээр нөхцөлүүдээ бид нар маш тодорхой гаргаад, тэгээд Их Хурлаас зөвлөмж байдлаар гаргаад явах нь бол зүйтэй байна. Хэрэгжилтийнхээ шатанд наадах чинь өөр болчих гээд байна шүү.

Дараагийн нэг санал нь бид нар төсвийн тогтоол хийх эрхтэй л дээ. Тэгэхдээ тэнд 1.4 их наяд төгрөгийн хөрөнгө оруулалтын асуудал яваад байгаа юм. Гэтэл тэрнээс хийх боломж чинь Монголбанкан дээр байгаа шүү дээ. Банкнууд дээр 6 их наядын эх үүсвэрээ үнэт цаасан дээр хадгалагдсан байгаа. Одоо энэ эх үүсвэрийг чинь хувийн сектор луу ахиж гаргах шаардлагатай. Гаргах арга зам нь юу вэ гэхээр, бодлогынхоо буулгах хэрэгтэй. Тийм чиглэлийг Монголбанканд өгмөөр байгаа юм. Нөгөө талдаа Засгийн газар бондынхоо арилжааг нээх замаар энийг хөрөнгийн зах зээл рүү оруулж яг бодит салбарынх нь нийлүүлэлтийг, мөн үйл ажиллагааг эрчимжүүлэх ийм боломж байна.

Ачааллыг банкнууд нь аваг, ачааллыг Засгийн газар Сангийн яам аваг. Мөн ачааллыг бас бизнес эрхлэгчдэд хуваах байдлаар явахгүй бол одоо ингээд маш олон, хуурай хуурай заалтууд хийгээд үр дүн нь гарахааргүй ийм нөхцөл байдал үүсэх гээд байна шүү. Тэгэхээр маш олон гаргалгаанууд байна. Судлаачдын зөвлөмжүүдийг ашигласан зүйл бас харагдахгүй байна шүү. Оном сангийнхан бол зөв зүйл яриад байгаа юм. Манай судлаачид бас маш олон зөвлөмжүүд гаргаж өгсөн. Тэгээд одоо энэ дээр тусаж байгаа зүйл байхгүй байна.

Дараа нь вакциныг олон улсын байгууллагуудын платформд ашиглаад энийг худалдаж авах ажиллагааг явуулах нь зүйтэй. Дэлхийн банкны шугамаар тухайлбал.

**Г.Занданшатар:** Энх-Амгалан гишүүн.

**Л.Энх-Амгалан:** Би Доржханд гишүүнтэй санал нэг байна. Яг энэ тогтоолын хэлэлцүүлгийн үед бид нар илүү тодорхой хийж өгөх байсан заалт бол мөнгөний бодлогын хэрэгжилттэй холбоотой асуудал юм. Төв банк, арилжааны банкнуудаас авч хэрэгжүүлэх арга хэмжээ гээд хуулийн 10 дугаар зүйл дээр маш тодорхой заалт хийсэн байхгүй юу. Цар тахлын үед банкны харилцах дансанд хүү тооцохгүй, гадаад валютын хадгаламжийн албан журмын даатгалд хамруулахгүй, иргэн, хуулийн этгээд хоорондын гүйлгээг үндэсний мөнгөн тэмдэгтээр гүйцэтгэнэ гээд. Тэгэхээр бид нар одоо ингээд Монголбанк, Санхүүгийн зохицуулах хороог жаахан үүрэгжүүлсэн ийм заалт би зайлшгүй хийж өгөх ёстой гэж ойлгоод байгаа юм.

Түрүүн энэ тогтоолыг хэлэлцэж байхад бид нар бас ярьж байсан шүү дээ. Одоо ингээд зөвхөн ипотекийн зээл, үндсэн зээл, ипотекийн зээлийн хүү нь л жаахан багасаад хойшилж байгаа нөхцөл байгаа болохоос биш яг хэрэглээний зээл, арилжааны авчихсан зээлүүдийг яг яах юм бэ гэдэг нь тодорхой бус байгаа байхгүй юу. Монголбанк бол зөвхөн тэр зээл өгсөн банк, зээлдэгч хоёр хоорондоо энэ асуудлаа шийдээд гээд хаячхаж хаячхаж байгаа юм. Тийм учраас өнөөдөр Монголд байгаа энэ арван арилжааны банк арван өөр нөхцөлд ярина. Монголд үйл ажиллагаа явуулж байгаа 560 орчим банк бусын байгууллагууд байдаг. 560 өөр нөхцөл ярьж байна гэж байгаа байхгүй юу.

Тийм учраас одоо бид нар Монголбанк, Санхүүгийн зохицуулах хороон дээр тодорхой, төр оролцож байж л энэ асуудлыг шийдэхгүй бол угасаа иргэд өөрсдөө банкны өмнө, банк бус санхүүгийн байгууллагын өмнө бол ямар ч эрх мэдэл, нэг ч үг хэлэх эрх байхгүй шүү дээ. Тэр нь зээлийн гэрээ гээд баахан үүрэг хүлээлгэчихсэн. Тэрийгээ даатгал гээд бас даатгалын ийм журам хураамжууд авчихсан ийм нөхцөл байдал үүсчихсэн байгаа учраас магадгүй энэ тогтоолыг бас дахин боловсруулах зайлшгүй ийм шаардлага байна гэж би үзэж байгаа юм. Тэр тусмаа яг энэ мөнгөний бодлого, Монголбанк, Санхүүгийн зохицуулах хорооноос авч хэрэгжүүлэх энэ арга хэмжээг эрчимжүүлэх чиглэл рүү ийм заалт байх зайлшгүй шаардлага байгаа гэж бодож байгаа. Хоёрдугаар асуудал бол вакцины асуудал байгаа. Мэдээж улс орон бүхэн.

**Г.Занданшатар:** Одоо эрхэм гишүүн Одонгийн Цогтгэрэл.

**О.Цогтгэрэл:** Баярлалаа. 1 минутаа нэмээд авчихъя. Энэ тогтоолын төсөл арван гурван зүйлтэй. Ингээд харахаар ерөнхийдөө нэг тийм шийдэлгүй, өмнө гарчихсан шийдвэрүүдийг бас давтсан шинжтэй харагдаад байна л даа. Тэгэхээр энэ дээр нэг асуулт, нэг санал байгаад байгаа юм. Асуулт хэсэг нь болохоор, ер нь тооцоолоогүй тийм хүндрэл бэрхшээлд ард иргэдээрээ, улс орноороо орчихлоо. Энд ямар ч байсан гэнэтийн тооцоолоогүй ачаалал ирж байна. Энэ ачааллыг хэн хэн нь үүрэх вэ? Нэг хэсэг нь төр гээд байгаа юм. Тэгээд төр гэдэг чинь өөрөө төрийн мөнгө гэж кармалчихсан мөнгө байхгүй. Татвар төлөгчдийн мөнгө, аль эсхүл ард иргэдийн ирээдүйг барьцаалж зээл авна.

Нөгөө талдаа болохоор энэ ачаанд чинь иргэд өртөж байна, бизнес эрхлэгчид өртөж байна. Нөгөө талд нь яг одоо энэ хэсэгт нь ачааллыг хуваалцаж болох, энэ ачааны хүндийг хуваалцаж болох нэг хэсэг бол энэ төрийн албан хаагчид болоод төрийн өмчит компаниудын компаниуд юм шиг санагдаж байна л даа. Төрийн албан хаагч гээд өнөөдөр Монголд 200-гаад мянган төрийн албан хаагч, төрийн өмчит компанийн ажилтан орохгүйгээр. Энд цалин нь урамшуулал, нэмэгдэлтэйгээ нийлээд 2.4 их наядын цалингийн сан байна. Тэгэхээр эндээс жишээ нь зарим онцгой байдал, эмнэлэг, цагдааг нь оруулахгүйгээр зөвхөн энэ 2.4 их наядын цалингийн сангийнхаа 20 хувийг бид нар бусад салбар руу бас танаж хойшлуулж гаргаж бас болох юм биш үү? 2.4 их наяд гэдэг чинь 20 хувь гэвэл бараг 500 тэрбум төгрөг энэний цаана байж байна.

Магадгүй энэ дотор бас ялгаатайгаар төрийн өндөр албан тушаалтнууд, тодорхой зэрэглэлээс дээших үе шатнаас дээших хүмүүс нь арай илүү өндөр хувиар ч гэсэн энэнд оролцож болно шүү дээ. Уг санаа нь юу хэлэх гээд байна вэ гэхээр төрийн алба гэдэг чинь татвар төлөгчдийн мөнгөөр амьдардаг хүмүүс. Нөгөө татвар төлж байгаа үнээ маань тэжээлгүй болоод үхэх гэж байхад бид нар улам хаасаар байх уу? Тэгэхээр энийг хамтдаа бас үүрэлцье л дээ. Зарим нь зарим газрууд нь арай өөр юм. Тэгэхээр эндээс бас эх үүсвэр гарч болох юм биш үү? Улсын Их Хурлын гишүүн, зөвлөх туслахаас эхлээд бид нар энэний цаана өчнөөн л болон цалингийн сан, боломжууд байгаа байх аа. 500 тэрбум төгрөг.

Нөгөө талд нь энэ тогтоолыг харахаар асуудлын хойноос яваад байгаа юм. Тэгэхээр мэргэжлийн байгууллагууд, Засгийн газар, Онцгой комисс, олон байгууллагууд бас шийдлүүдээ гаргаад явж байгаа байх. Тэгэхээр зарим нэг асуудлыг, ер нь энэ коронавирус гэдэг зүйлийг зөвөөр бид нар одоо яаж ашиглах юм бэ? Монгол Улс, тэр тусмаа төрийн байгууллагууд. Одоо зайнаас харилцаж ард иргэд бас сурч байна. Энэнд нь дэд бүтцийг нь маш хурднаар бий болгоё. Ингэснээр бид нарын саяхан л асуудал болоод байдаг байсан Улаанбаатар хотын түгжрэл мэтийн олон асуудал чинь бараг магадгүй бид нар зөв зүйтэй, тэр уян софт дэд бүтцээ бий болгочихвол энэний дараа том алхам бид нарт бас гарч болох юм биш үү гэсэн нэг санал байгаа юм. Тэгэхээр асуудлыг араас нь хөөж биш, энэ тогтоол дотор асуудлыг амдсан, КОВИД нэг өдөр зогсож л таарна. КОВИД-ын дараа бид нар амьдарч л таарна. Тэр үедээ бас маргаашийнхаа бас нэг дэвшилтэт зүйлийг энэ тогтоолд бэлдэж, төрийн байгууллагын зарим газрууд нь тэрэндээ ажлаа явуулж байвал.

**Г.Занданшатар:** Энх-Амгалан дарга.

**Л.Энх-Амгалан:** Цогтгэрэл гишүүн бас чухал санал гаргаж байна. Ер нь Монгол Улсад бид нар авдраа уудлаад үзэх юм бол бас их боломжууд байна. Ашиглаж чадахгүй байгаа, харж чадахгүй байгаа, удирдаж чадахгүй байгаа энэ нөөц бололцоонууд маш их байна. Тэгэхээр энэ нөөц бололцоо хаана байна гэвэл улсын үйлдвэрийн газар, төрийн өмчит компаниуд дээр байна гэж би харж байгаа юм. Бараг үндсэндээ баланс дээрээ бол 30 их наядын, ямар ч эзэндээ өгөөж өгдөггүй ийм л хөрөнгийн эзэд болчхоод бид нар сууж байгаа байхгүй юу. Тэгэхээр магадгүй энэ КОВИД, сая Цогтгэрэл гишүүн хэллээ шүү дээ. КОВИД бол өөрөө боломж гэж. Хямрал бол өөрөө боломж гэж нэг үг байдаг шүү дээ. Магадгүй энэ хямралын үеэр бид нар энэ төрийн өмчит компаниуд дээр байгаа боломжуудыг, энэ хөрөнгийн ашиглалтын асуудлууд, менежментийн асуудлууд. 200 мянган ажилтан, албан хаагчдын цалин урамшуулалуудын асуудлуудыг бас бид нар эргэж харж, энийг бол төсвийн бас нэг тодорхой боломж, нөөц бололцоо болгож харах ёстой юм.

Энэнтэй уялдуулаад сая улсын төсөв баталснаар Улсын Их Хурлаас тогтоол баталж байгаа л даа, энийг хэрэгжүүлэхтэй холбоотой. Энэ тогтоол дээр төрийн өмчит компаниудын удирдлага менежмент, үр ашгийг дээшлүүлэх чиглэл рүү бас тодорхой заалтууд гарч байгаа. Энэ 2021 оны улсын төсөв. Магадгүй 2021 оны улсын төсөвт бид нар тодотгол хийх юм бол төрийн өмчит компаниуд дээр байгаа боломжуудыг бас төсвийн нэг эх үүсвэр болгож ашиглах ийм боломжууд нь бас байгаа болов уу гэж харж байна.

Хоёрдугаар асуудал бол, хямрал,өөрөө боломж гэж. Энэ их үнэн. Одоо Монголын төрөөс чинь иргэдэдээ үйлчлүүлдэг 800 зуу орчим үйлчилгээ байдаг юм гэсэн. Энэ үйлчилгээнүүдийг бид нар аль болохоор цахим болгох бодитой алхмууд өнөөдөр хийгдээд эхэлчихэж байгаа юм. Монгол Улсын Засгийн газраас “Цахим Монгол” гэдэг хөтөлбөр хэрэгжиж, одоо үндсэндээ нийгмийн хамгаалал болон нийгмийн халамжийн салбарын энэ үйлчилгээнүүд ингээд цахимаараа иргэдэд үйлчлээд, үйлчилгээгээ үзүүлээд хийчхэж байгаа ийм боломжууд бас байгаа. Хувийн хэвшлүүд ч гэсэн их санаачилгууд гаргаж байх шиг байна.

**Г.Занданшатар:** Мөнхөөгийн Оюунчимэг гишүүн.

**М.Оюунчимэг:** Түр хороо уг нь ажиллаад байгаа хэрнээ гаргаж байгаа шийдвэрээ бид үнэхээр цаг үеэсээ хоцроод байна. Өнгөрсөн долоо хоногт бид энийг шуурхай шийдээд гаргая, иргэд рүүгээ чиглэсэн арга хэмжээ, хүний эрх зөрчигдөж байвал энийг нь засаж залруулах, тэгээд хяналтыг өргөжүүлээд хийе гээд байсан. Одоо дахиад, түрүүн хэлж байна шүү дээ, 9 хоногийн дараа бид нар хэлэлцэх гээд байж байтал доторх заалтууд нь хэдийнээ хоцрогдоод байна. Тэгэхээр бид нар хурдан шуурхай ажиллах хэрэгтэй байна гэж юуны өмнө хэлмээр байна.

Хоёр дахь зүйл нь, түрүүн Даваасүрэн гишүүн хэлээд байна. Өчигдөр Нийгмийн бодлогын байнгын хороон дээр Хүний эрхийн Үндэсний Комиссын мэдээлэл сонслоо. Энэ мэдээллээс сонсож байхад яг энэ хатуу хөл хорионы үед хүний эрх зөрчигдөх явдал бол бас гарч байна. Тийм учраас Хүний эрхийн Үндэсний Комисс төлөөллөө Улсын онцгой комиссын бүрэлдэхүүнд оруулж бас тэнд зөрчигдөж байна уу, үгүй юу гэдэг дээр хяналт тавьж хамтарч ажиллая гэсэн саналаа өгөөд бараг сар болох гэж байна гэж хэлж байна. Тэгээд юу нь зөрчигдөөд байна гэхээр энд гадаад, дотоод шинжилгээнд орох, өдрийн орлогоороо амьдардаг иргэд, үйл ажиллагаа нь зогсчихсон, түрүүн хэлээд байна шүү дээ. 500 мянгаад хүний ажлын байрны асуудал. 500 мянгаад хүн ажлын байргүй болчхоод байна гээд.

Энэ бүх хүмүүсийн хүний эрх зөрчигдөж байна уу, үгүй юу? Энэ дээр ямар арга хэмжээ авах вэ гээд Хүний эрхийн Үндэсний Комиссын төлөөлөл Улсын онцгой комиссын хуралдаанд ороод бас хяналт тавиад хамтарч ажиллая гэхэд одоо хүртэл хариу өгөхгүй байгаад байна. Нэгдүгээрт, энийг бид нар тодорхой үүрэгжүүлж өгөх хэрэгтэй байна. Яагаад гэвэл энэ чинь хүний эрхийн асуудал, эрүүл мэнд, эдийн засаг, хүний эрх энэ гурав чинь хамт байж байж л энэ бид нарын авч байгаа арга хэмжээг хэрэгжих ёстой. Тэгэхээр бид тогтоолдоо бас энэ асуудлыг зааж оруулж өгөөд Хүний эрхийн Үндэсний Комиссын төлөөллийг энэ үед нь бас ажиллах бололцоог нь хангаж өгөх нь их чухал юм байна гэдгийг өчигдөр Нийгмийн бодлогын байнгын хорооны хуралдаан дээр яг энэ хатуу хөл хорионы үед анхаарч ажиллаж байгаа, томилогдсон хоёр Хүний эрхийн Үндэсний Комиссын гишүүн нь илтгэл тавихдаа нэлээд тодорхой мэдээллүүд хэлсэн. Тэгээд бид нарт албан ёсны ийм үүсэж байгаа асуудлаар иргэдээс болоод аж ахуйн нэгжүүдээс, төрийн бус байгуулгаас.

**Г.Занданшатар:** Оюунчимэг гишүүнд 1 минут өгье.

**М.Оюунчимэг:**  Тэгэхээр бид нар арга хэмжээ аваад, хэрэгждэг байх хэрэгтэй байна. Тэрнээс биш Улсын Их Хурлаас гарч байгаа тогтоолуудын тоог нэгээр нэмэх гэж бид энд суугаагүй. Хамгийн гол нь түрүүн хэлж байна, Энх-Амгалан дарга. Тэрийг үүрэгжүүлдэг, үүрэгжүүлээд биелүүлэхгүй бол хариуцлагыг нь шууд тооцдог механизм нь Улсын Их Хурлын Түр хороонд нь юм уу, эсхүл аль нэг газраа хийгээд ингээд явах хэрэгтэй байна.

Хоёрт нь, Улсын онцгой комиссын энэ үйл ажиллагаан дээр бас Хүний эрхийн комиссын гишүүнийг оролцуулдаг байх тал дээр Түр хороо, бид Их Хурал бас анхаараад ажиллах хэрэгтэй байна. Яагаад гэвэл энэ бас Улс Их Хурлаас томилогдсон хүмүүс тэнд бас ажлаа хийж байна. Тэгэхээр тэднийг ажиллах нөхцөлөөр нь хангаж хүний эрхийг энэ дээр зөрчихгүй байх тал дээр анхнаасаа ингээд дэг журмаараа явчихвал асуудал бас дараа нь үүсэхгүй гэдэг үүднээсээ энэ асуудлыг бол шийдэх хэрэгтэй байна. Тэгээд Нийгмийн бодлогын байнгын хорооны зүгээс Улсын онцгой комисст бас зөвлөмж хүргүүлж байгаа гэдгийг энд дуулгачихъя гэж бодож байна.

**Г.Занданшатар:** Санал хэллээ. Одоо эрхэм гишүүн Сайнхүүгийн Ганбаатар.

**С.Ганбаатар:** Монгол Ардын намын эрх баригчид энэ коронагийн үед ямар хариуцлагагүй, ямар арчаагүй ажиллаж байгаа вэ гэдгийг онцолж хэлье. Энэ тогтоолд оруулах гэж дөрвөн саналыг би удаа дараа хэлсэн. 770 мянган хувиараа хөдөлмөр эрхэлж байгаа хүмүүсийг орлогогүй байна, энэ орлогын асуудлыг шийдье, 60 мянган хувиараа хөдөлмөр эрхэлж байгаа бизнес эрхлэгчид золиослогдож байна. Түрээсийг тэглэе. Зээлийн хүүг та нар тэглэх ёстой. Цахилгаан дулааныг энэ асуудал дээр төр хариуцах ёстой гэсэн дөрвөн саналыг тавьсан. Хувийн хэвшилд ажиллаж байгаа хүмүүсээр золиосолж, та нар ямар ч утгагүй тогтоол гаргах гэж байна. Арга замыг нь ярьсан. Тэр олон соёлын төвүүдээ танаад өгөөч, олон олон нийгмийн даатгалын гаргалгааг ярьсан, Оюу толгой, Эрдэнэтийн үйлдвэр, Таван толгойн энэ боломжуудаа ашиглая. Ийм гаргалгаа хэлсэн. Та нар таг дуугүй байгаа юм. Эндээс юу гэж дүгнэж хэлэх гээд байна вэ.

Нэгдүгээрт шатыг дээрээс шүүрдэг юм. Өнөөдөр Улсын Их Хурлын гишүүд нь, сайд нар нь Монгол Ардын намын нөхдүүд ашиг сонирхлын зөрчилтэй учраас энэ дөрвөн санал дээр тар чимээгүй байна. Банкнуудын карманд орсон байна. Оюу толгойтой та нар ашиг сонирхлын зөрчилтэй болсон байна. Өнөөдрөөс эхлээд эв зүйгээр гаргалгаатай гарцтайгаар та нартай ажил хэргийн байдлаар ярих гэж зургаан сар оролдлоо. Өнөөдөр энэ Их Хуралд нь, Засгийн газарт нь ашиг сонирхлын зөрчилтэй байгаа учраас Оюу толгойд бараа бүтээгдэхүүн шахдаг энэ гишүүд сайд нарыг өнөөдөр хариуцлага тооцох ёстой, шалгуулах ёстой.

Хоёрдугаарт, Эрдэнэтэд бараа бүтээгдэхүүн шахдаг. Тэр шилэн Цогоогийн хэлээд байгаа үнэн шүү дээ. Энэ асуудлыг нэг тийш нь болгохгүй бол, хариуцлага тооцохгүй бол өнөөдөр энэ зуд болоход нохой зоолно гэдэг шиг өнөөдрийн энэ асуудал дээр бол том компаниудад л ашигтай шийдвэрүүд гаргаад байна. Тэр олон одоо тэжээл гурил, нэмүү өртгийн албан татвар, гаалийн татвар.

**Г.Занданшатар:** Ганбаатар гишүүн 1 минут гэсэн байна.

**С.Ганбаатар:** Энэ асуудал дээр Монгол Ардын нам, эрх баригчид хариуцлагагүй загнаж байна. Та бүхэн Үндсэн хуулийн 5.4-т заасан төрөөс эдийн засгийг зохицуулна гэсэн заалтыг зөрчиж, үндсэндээ хувийн хэвшилд байгаа олон мянган хүмүүсийн амь амьдрал, хувь заяагаар золиосолж энэ асуудлыг шийдэж байна. Энэ тогтоол дотор түрээсийн талаар, хөдөлмөрийн зах зээлийг аврах талаар, жирийн хувиараа ажиллаж байгаа хүмүүсийн талаар юу ч алга. Тэгэхлээр өнөөдөр Ардын нам, эрх баригчид өөрсдөө хариуцлагатай ажиллах ёстой гэдгийг онцгойлж хэлээд энэ тал дээр холбогдох байгууллагууд нь хандаж, Эрдэнэт үйлдвэр бүр сүүлдээ залуу гишүүдээрээ улаан хамгаалагч юм уу, хаашаа юм. Сохор нохой дүүвэйнээр гэж нэг үг байдаг. Ийм арчаагүй байдлаар Оюу толгойг хамгаалсан. Оюу толгойн талаар та нар нэг ч юм ярьсангүй. Таван толгой, Эрдэнэтийн үйлдвэр гээд уул уурхайн баялгаасаа энэ хүндрэлийг даван туулах тал дээр та нар.

**Г.Занданшатар:** Лувсанцэрэнгийн Энх-Амгалан дарга хариулна.

**Л.Энх-Амгалан:** Ганбаатар гишүүн ээ, бусдын зовлонгоор улс төр хийж болохгүй ээ. Тоглоом тоотой нь дээр. Та өөрөө энэ ажлын хэсэг дээр байгаа. Тэгээд энэ ажлын хэсэг хоёр удаа хуралдсан. Ажлын хэсгийн гишүүний хувьд та өөрөө зарчмын зөрүүтэй санал гаргах бүрэн эрхтэй байгаа. Өнөөдөр энэ ажлын хэсэгт орсон Туваан гишүүн, Алтанхуяг гишүүнээс авахуулаад маш их олон ажил хэрэгч саналууд гаргаж дэмжүүлсэн шүү дээ. Та Улсын Их Хурлын гишүүнийхээ ажлыг хийх ёстой шүү дээ. Хуралдаа суух ёстой. Алсаас ингээд бүх хүмүүсийн хийсэн ажлыг баллуурдаад, харлуулаад байж болохгүй шүү дээ. Бүх юмыг шүүмжилж шүүмжлэлийн нүдээр бид нар харж болохгүй шүү дээ.

Тийм учраас Ганбаатар гишүүн та одоо ер нь наад яриад байгаа юмнуудаа одоо нэг хууль болговол яасан юм бэ? Хуулиа санаачлаад өргөн барь. Энэ ажлын хэсэгтээ орж ирж хуралдаа суу, зарчмын зөрүүтэй саналуудаа гарга. Бүх л гишүүд л ингэж ажиллаж байгаа шүү дээ. Энэ камерын өмнө одоо бид нар бүгдээрээ хэн нь ард түмэндээ хайртай болчих бол гэдэг ийм жүжиг тоглож болохгүй шүү дээ, өнөөдөр. Оюу толгойн асуудал дээр ч гэсэн би танаас илүү хатуу байр суурьтай байгаа. Энэ гэрээг сайжруулах чиглэл рүү. Засгийн газрын толгойг илж байгаа юм биш, хамгаалж байгаа юм биш. Аль нь авч хэрэгжүүлж болж байна, аль нь эзэндээ очиж байна, аль нь байндаа онож байна гэдгээ авч хэрэгжүүлээд, өдөр бүхэн нөхцөл байдал шал өөр болж байна шүү дээ.

Тийм учраас би одоо таныг энэ Түр хорооныхоо хуралд идэвхтэй оролцож энэ зарчмын зөрүүтэй саналуудаа гаргаад ингээд явъя л даа. Цахилгаан дулааны асуудал дээр Засгийн газар тооцоо хийж байгаа юм байна лээ. Одоо бид нарын хамгийн түрүүн анхаарах ёстой асуудал бол өдрийн орлогоороо амьдарч байгаа 150 мянгаас 180 мянган иргэдийн асуудал байгаа. Таксины жолоочдын асуудал, үсчин, үйлчилгээний салбарт ажиллаж байгаа зах дээр зогсож байгаа улсуудын асуудал гээд. Энэ дээрээ цөмөөрөө хамтраад хөнжлийнхөө хэрээр хөлөө жийнэ гэдэг шиг ямар шийдлүүд байна.

**Г.Занданшатар:** Одоо эрхэм гишүүн Бадмаанямбуугийн Бат-Эрдэнэ.

**Б.Бат-Эрдэнэ:** Би энэ тогтоолын төслийг дэмжиж байгаа. Хэд хэдэн чухал заалтууд орчихсон байна. 1 дүгээр зүйл заалт бол би ер нь энэ оны эхэнд Аюулгүй байдал, гадаад бодлогын байнгын хороо КОВИД цар тахалтай холбоотой асуудал ярихаас эхлээд л тавьсан. Хандив тусламж, зарцуулж байгаа хөрөнгийн ил тод зарцуулахтай холбоотой асуудлыг энэ тогтоол төсөл дээр оруулж өгсөн байна. Сайн байна. 3 дугаар зүйл бол аж ахуйн нэгж байгууллагуудыг дэмжихтэй холбоотой уян хатан нөхцөлтэй зээл, тусгайлан дэмжих сан байгуулахтай холбоотой заалт орсон байна.

Цаашилбал, 4 дүгээр заалт дээр Улсын Их Хурал маань 32 дугаар тогтоол гэж их чухал тогтоол гаргасан шүү дээ. Тэгээд энэ дотроос онцлоод хэлэх юм бол цахим шилжилт хийхтэй холбоотой юм нь эрчимтэй сайн явагдаж байна, “Цахим Монгол” гээд Засгийн газраас хэрэгжүүлж байгаа. Банк, банк бус санхүүгийн байгууллагуудтай холбоотой зээлийн хүүг бууруулах, хугацааг сунгах хөнгөлөлт үзүүлэхтэй холбоотой энэ ажил чинь бол явахгүй байгаа. Тэгэхээр энэ ажлыг эрчимжүүлэх тухай ийм зүйл заалт орж. Энэ асуудлуудаа нэлээн сайн хэрэгжүүлээд араас нь гүйцэтгэлийг нь шахаж шаардаад ингээд явах нь зүйтэй байх аа гэж ингэж бодож байгаа.

Хөдөө, орон нутаг сая Улаанбаатар хотод, хөдөөд түгжигдсэн хүмүүсийг шилжүүлэх хөдөлгөөн хийх энэ журмыг гаргасан. Үүнтэй холбоотой бас нэлээн олон асуудлууд яригдаад байгаа учраас Их Хурал, холбогдох хүмүүс маань Улсын онцгой комисстой энийг тодруулах чиглэлээр анхаарал тавьж өгөөрэй.

Аж ахуйн нэгж, байгууллагууд ажлын байрыг бий болгохтой холбоотой асуудлаар бас анхаарахгүй бол хөдөө, орон нутгаас цэвэр тураг махыг л Улаанбаатар хот руу оруулж байгаа болохоос биш дайвар бүтээгдэхүүн, арьс шир бусад юмнуудыг бол оруулахгүй байгаа ийм зүйлүүд байгаад байгаа хэрэг.

**Г.Занданшатар:** Бат-Эрдэнэ гишүүн санал хэллээ. Эрхэм гишүүн Жигжидийн Батжаргал.

**Ж.Батжаргал:** Тодорхой саналууд байна. Нэгдүгээрт энэ тогтоол гаргахыг дэмжиж байна. Тэгээд бидэнд бас анхаармаар, авч хэрэгжүүлмээр зүйлүүд байна. Ер нь энэ өвчин бас биднийг тодорхой хэмжээнд харж үзлээ гэж хэлж болохоор шахам байгаад байгаа шүү дээ. Нэлээд хугацаанд бид бэлтгэлээ хангах бас цаг хугацааны боломж олголоо. Дэлхийн улс орнууд энэ өвчинтэй яаж тэмцэв гэдэг тийм сайн туршлага сургамжуудыг бидэнд өглөө. Дээр нь Монгол Улсын эдийн засгийн бас нэлээдгүй салбаруудынх нь ажил цэгцэрчихсэн байдаг ийм цаг хугацаанд дотооддоо халдвар тарж, бас хөл хорио тогтоолоо. Тэрнээс энэ чинь таван сар дотор болсон бол нэлээн байдлыг хүндрүүлэх учиртай юм. Тэгэхээр одоо бид энэ асуудалдаа нэлээн бодитой үнэлэлт дүгнэлт хийж, авч хэрэгжүүлэх арга хэмжээнүүдээ тодорхой болгох ёстой гэж ингэж ойлгож байгаа юм.

Хоёр зүйл байна. Нэгдүгээрт, бодлого, үйл ажиллагааг ер нь шуурхай авч хэрэгжүүлэх тухай энэ хурдны асуудал дээр нэг онцгой анхаармаар байх юм. Хоёрдугаарт, авч хэрэгжүүлж байгаа арга хэмжээнүүдийн үр дүн ямар байна гэдэг юман дээр тавьдаг гүйцэтгэлийн хяналт буюу гүйцэтгэлийн сахилгыг сайжруулах тал дээр онцгой анхаарал хандуулж ажиллах шаардлага байгаад байна. Тогтоолд ер нь ийм байдлаар орвол яасан юм бэ гэдэг санаа байна.

Хоёр дахь санаа, энэ олон ярьж байгаа зүйлүүдийг бас цаг хугацааных нь хувьд хоёр түвшинд ангилбал яасан юм бэ? Яг одоо авч хэрэгжүүлэх ёстой аминд тулдсан асуудал юу байна гэдэг юмаа нэг гарга. Хоёрдугаарт, ерөөсөө энэ өвчнөөс иргэдээ хамгаалах, үндэснийхээ эдийн засгийг нураачихгүй байх талаар бид бэлтгэл, зохион байгуулалтаар хангаж авч хэрэгжүүлэх ёстой ямар ажлууд байна вэ гэдэг юмаа харж ингэж хоёр түвшинд нь ангилж төлөвлөж авч үзэх ёстой болов уу гэж ингэж ойлгож байна. Яг тулчихсан арга хэмжээний хувьд бол жишээ нь, мах экспортолно дотоодын махны нөөцийг нэмэгдүүлнэ гээд баахан шийдвэр юмнууд гаргасан.

**Г.Занданшатар:** Батжаргал гишүүн нэмэлт 1 минут.

**Ж.Батжаргал:** Энэ асуудал яаж хэрэгжиж байна аа гэдгийг нэлээн сайн хянаж, шалгаж ажиллах шаардлага байгаад байна. Махны экспорт явж өгөхгүй байгаа, дотоодын махны чинь бэлтгэлийн асуудал бас тийм гүйцэд явж өгөхгүй байгаа юм уу гэдэг ийм байдлууд харагдаад болж өгөхгүй байна.

Дараагийн нэг зүйл тариаланчдад олгох нь 150 тэрбум төгрөгийн хөнгөлөлттэй зээлийн асуудал одоо хэр нь олголт их муутай яваад байгаа юм. Энэ дээр бүр ажлын хэсэг гарч шалгаж үзмээр байна. Хямд эх үүсвэрийг эргэлдүүлээд мөнгө хүүлээд байгаа юм биш биз дээ. Энэ ийм асуудал байгаад байна. Энийгээ тов тодорхой авч үзмээр байна. Хөгжлийн банк янз бүрийн тусгай сангуудаасаа тодорхой бодлогын эх үүсвэр гаргаж үнэхээрийн өдрийнхөө орлогоор амьдардаг, бизнес эрхэлж байгаа, жижиг үйлдвэр эрхэлж байгаа улсуудаа дэмжих нэг удаагийн хөрөнгийн эх үүсвэр бүрдүүлж, шуурхай авч хэрэгжүүлмээр байна. Энийг хийх ёстой гэж ингэж ойлгоод байна. Өнөөдрийн яриад байгаа НӨАТ, гаалийн татварыг батлагдангуут нь яг бодитой хэрэгжүүлж.

**Г.Занданшатар:** Лувсанцэрэнгийн Энх-Амгалан гишүүн, Байнгын хорооны дарга.

**Л.Энх-Амгалан:** Батжаргал гишүүнтэй санал нэг байна. Та санаж байгаа байх. Өнгөрсөн долоо хоногт бид нар бас Засгийн газрын Онцгой комиссын мэдээллийг сонссон. Энэ мэдээллийн үеэр өнгөрсөн 11 сарын хугацаанд энэ КОВИД цар тархлын үед Монгол Улсын Засгийн газраас авч хэрэгжүүлсэн арга хэмжээнүүд, мөн гадаадын зээл тусламжаар орж ирсэн мөнгөн тусламжууд, хандивууд, үүний зарцуулалтууд дээр хяналт тавих, үр дүн нь яг ямар үр дүнд хүрсэн бэ гэдэг ийм хөндлөнгийн хяналт хийх чиглэлүүдийг Улсын Их Хурлаас бас өгсөн байгаа. Энэ хүрээнд Аудитын газар бас тодорхой ажлаа эрчимжүүлэх ёстой гэж би ойлгож байгаа.

Ер нь бид нарын Засгийн газраас авч хэрэгжүүлсэн хоёр том үе шаттай арга хэмжээнүүдийн яг аль нь эзэндээ очсон, аль нь яг байгаа оносон, аль нь яг тодорхой үр дүнд хүрсэн бэ гэдгээ бас бид нар зайлшгүй гүйцэтгэлийн хяналт, гүйцэтгэлийн аудит хийж, тодорхой үр дүн гарсан бол тэрийгээ үргэлжлүүлэх, үр дүн гараагүй бол тэрийгээ залруулаад явах ийм зайлшгүй шаардлага байгаа гэж харж байгаа.

Хоёрдугаар асуудал бол тантай санал нэг байна. Засгийн газрын тусгай сангуудыг одоо л бид нар жинхэнэ утгаар нь ашиглах ийм цаг үе ирчхээд байна гэж ойлгож байгаа. Эрүүл мэндийн даатгалын сан байна. Энэ чинь төсвийн мөнгө биш, иргэд өөрсдөө төлж байгаа иргэдийн мөнгө байхгүй юу. Тийм учраас өнөөдөр иргэд маань бүгдээрээ эрүүл мэндийн эрсдэлд орсон нөхцөл байна уу гэвэл байна. Тэгэхээр энэ нөхцөл дээр бид нар эрүүл мэндийн даатгалынхаа сангийн эрсдэлийн сангийн тодорхой мөнгийг яг энэ нийслэлд орж байгаа, эрүүл мэндээрээ эрсдэлд орж байгаа ард иргэдэдээ зарцуулах энэ чиглэлүүд бас энэ тогтоолоор бас өгөгдөж байгаа. Тэрнээс гадна нийгмийн даатгалын шимтгэлийн сангийн асуудлууд ажилгүйдлүүдийг сан, үйлдвэрлэлийн, осол мэргэжлээс шалтгаалах өвчний сангийн 240 тэрбум төгрөг өнөөдөр байж байгаа байхгүй юу. Тэгэхээр энэ мөнгүүд бол яг энэ аж ахуйн нэгжүүдийн төлдөг, ажил хөдөлмөр эрхэлж байгаа хүмүүсийн өөрөө төлж байгаа энэ мөнгүүд учраас тэрийг нь буцаагаад энэ хүмүүст зарцуулах.

**Г.Занданшатар:**  Одоо эрхэм гишүүн Нямаагийн Энхболд.

**Н.Энхболд:** Баярлалаа. Ажлын хэсгийн оруулж ирж байгаа саналтай танилцлаа. Миний ойлгож байгаагаар энэ ажлын хэсэг бол КОВИД-той холбоотой гарсан хуулийн хэрэгжилт ямар байна, биелж байна уу, биелэхгүй байна уу биелэхгүй байгаа бол юун дээр нь Засгийн газар анхаарах ёстой юм, Засгийн газар хэрэгжүүлж чадахгүй байгаа асуудлуудаас тэгвэл Их Хурал юуг нь хийж өгөх шаардлагатай вэ гэдэг зүйлийг л гаргаж ирэх хүрээнд ярих ийм асуудал байна гэж харж байна.

Тэр талаас нь хараад үзвэл ерөнхийдөө ажлын хэсгээс оруулж ирсэн төслийг дэмжиж байна. Тэгэхдээ энэ дотор хэд хэдэн зүйлүүд жишээ нь, заавал энэ тогтоолд орохооргүй юмнууд байна л даа. Миний бодож байгаагаар заавал орох ёстой зүйлүүд нь энэ хуульд өөрчлөлт оруулах шаардлага байгаа эсэхийг Засгийн газар заавал их хуралд оруулж ирэх хэрэгтэй байна. Нийгмийн даатгал, эрүүл мэндийн даатгалын эрсдлийн сан гэдгийг байгуулах асуудлаар тооцоо судалгаагаа хийгээд, арга замыг нь тодорхойлоод оруулж ирэх тал дээр өгч байгаа чиглэл зөв байна гэж бодож байна.

Ажилласан жил, нийгмийн даатгалыг нөхөн тооцох хуулийн хэрэгжилтийн хугацаагаа яах вэ гэдэг дээр бас санал онолоо бушуухан шиг оруулж ирээд эртхэн шийдүүлж байх тухай асуудлууд гэх мэтчилэн ийм зүйлүүдийг нь зайлшгүй байх ёстой зүйлүүд юм уу даа гэж энэ дотроосоо харж байна. Зээлийн хүүг оруулах, хугацаа хойшлуулах энэ асуудлуудыг бас саналаа эртхэн ярьж байх нь зүйтэй болов уу гэж би бодож байна.

Өнөөдрийн энэ тогтоол дотроос би хүмүүсийн хамгийн их хамгийн их хүлээж байгаа зүйл ялангуяа жижиг, дунд үйлчилгээ эрхэлж байгаа жижиг, дунд үйлдвэрлэл, үйлчилгээ эрхэлж байгаа хүмүүсийн талаар Засгийн газар юу хийж болмоор байна гэдэг дээр нь чиглэл өгөөд, шаардлагатай бол хөрөнгө мөнгөнийхөө асуудлыг яаж шийдэх вэ гэдэг дээр нь саналаа оруулж ир гэдэг дээр тодорхой чиг өгчихвөл их олон тулгамдсан асуудлуудыг шийдэх ийм зүйлүүд гараад байна. Том, жижиг үйлдвэрүүдийн тухай ярьж байна. Зарим гишүүд томыг дэмжиж жижгийг дэмжихгүй байна гэж.

**Г.Занданшатар:** Энх-Амгалан дарга

**Л.Энх-Амгалан:** Нямаагийн Энхболд гишүүний асуултад хариулъя. Нэгдүгээрт, тантай санал нэг байна. Энэ тогтоолын хамгийн гол амин сүнс нь бол 4 сарын 29-нд батлагдсан, өнөөдөр хэрэгжээд явж байгаа энэ КОВИД-ын эсрэг хуулийн хэрэгжилтийн дээр хяналт тавих. Яг таны хэлж байгаагаар энэ хуулийн хүрээнд хамарсан хүрээндээ Засгийн газар үйл ажиллагаагаа явуулж байгаа. Тэр явуулсан үйл ажиллагаа нь тодорхой үр дүнд хүрч байгаа эсэх, хуульд зайлшгүй өөрчлөлт оруулах, одоо шаардлагууд үүсэж байна уу, үүсээгүй байна уу гэдэг энэ асуудлаар бол бас тодорхой Засгийн газарт чиглэл өгч байгаа.

Хоёрдугаар асуудал бол жижиг, дунд үйлдвэртэй холбоотой асуудлууд, өдөр тутмын орлогоороо амьдарч байгаа иргэд гэж бид нар яриад байгаа. Ямар ч хүүхдийн мөнгөндөө хамрагдаж чадахгүй, тодорхой цалин хөлс авдаггүй, яг өөрөө өөрсдийгөө нэг болгоод явдаг, төрөөс юу ч гуйдаггүй нэг ийм хүмүүс байж байгаа шүү дээ, өнөөдрийн зах дээр зогсож байгаагаас авахуулаад.

Энэ хүмүүсийг эдийн засагт үзүүлэх сөрөг нөлөөллийг бууруулах чиглэлээр тодорхой арга хэмжээ ав гэдэг нь энэ дотроо хэд хэдэн, яг үнэхээр ингээд чиглэсэн чиглэсэн, тэр малчид руугаа чиглэсэн, өнөөдөр төрийн албан хаагч руугаа чиглэсэн, ингээд яг хувиараа хөдөлмөр эрхэлж байгаа хүмүүс рүүгээ чиглэсэн энэ алхмуудыг хийхэд ямар асуудлууд г шийдэх ёстой юм бэ, ямар санхүүжилтийн эх үүсвэр шаардлагатай юм бэ, ямар хууль эрх зүйн актуудыг шаардлага өөрчлөх шаардлагатай юм бэ гэдэг асуудлуудаа Улсын Их Хуралд танилцуул гэсэн ийм ерөнхий заалтаар л оруулж ирж байгаа байхгүй юу. Энэ заалтан дотор орхигдсон салбар байхгүй байгаа. Бүх салбарууд өөр өөрийн онцлогтой. Тийм учраас энэ онцлогийг тусгасан ийм зүйлүүд нь тусгагдаад явна гэж ойлгож байгаа.

Хоёрдугаарт, Ажилласан жил нөхөн тооцох тухай хуулийн хэрэгжилтийг бид нар нэг жилээр хойшлуулах асуудлыг Засгийн газарт үүрэг болгосон ийм тогтоол байгаа. Энэ бол малчдын тэтгэврийн насыг таван насаар наашлуулсан. Энэ хуулийн хэрэгжилт дээр бол одоо энэ жил малчдын орлого буурсан учраас энэ хуулийн хэрэгжилтийн хугацааг багасгах энэ үүргийг Засгийн газарт одоо Улсын Их Хурал тогтоолоор өгч байгаа ийм заалтууд орсон байгаа юм.

**Г.Занданшатар:** Нямаагийн Энхболд гишүүн 1 минут тодруулна.

**Н.Энхболд:** Нэг юмыг бас гишүүд маань энэ асуудлыг ярихдаа анхаараарай. Бид нар бүгдээрээ харж байгаа шүү дээ, энэ чинь. Бүх юмыг үнэгүй болгох, бүх юмыг тэгж хийгээд ингээд л байх юм. Тэгээд жишээ нь цахилгаан дулаан бүгдийг нь үнэгүй болгочих гээд. Сүүлдээ тэр цахилгаан станцууд чинь ажиллаж чадахаа болино шүү дээ. Би энэ юмнуудыг хармаар байна. Бие биендээ жаахан хүндэтгэлтэй хандмаар байна. Их Хурлын гишүүн бол зүгээр сохор нохой биш ээ. Яг бие бизнтэйгээ адилхан ардаа сонгогчидтой, эрхтэй, бие биенийгээ хүндэлж байх ёстой, үгийг нь анхааралтай сонсож байх ёстой ийм улсууд. Буруу, зөвийг нь шүүдэг газар нь, нэгнийхээ буруу зөрүүг нэг нь шүүдэг газар биш, олонхоороо шийдвэрээ гаргаад л, тэрийгээ л дагаад явдаг газар шүү. Энийг бас та бүхэн маань хэлэх ярихдаа анхаараарай гэж хүсье. Яг адилхан хэрэгтэй, яг адилхан үүрэгтэй юм хүмүүс шүү, бид нар чинь.

**Г.Занданшатар:** Ганбаатар гишүүн 1 минут тодруулахаар чатаар ирүүлснийг өгөөгүй нь гэнэ ээ. Ахиад 1 минут тодруулах эрхтэй. Гараа өргөөд байгаа.

**С.Ганбаатар:** Би тодруулъя. Ингээд Энх-Амгалан гишүүн, эрх баригчид битгий эмзэглэ ээ. Та нарын үнэнийг хэлсэн. Би КОВИД-ын хурал дээр нэг ч удаа таслаагүй шүү. Бүгдэд нь оролцсон. Энэ чинь өөрөө цахимаар явсан учраас бүгдээрээ харж байгаа. Албан ёсоор хоёр удаа хандаж саяын энэ цаасаар энэ асуудлуудаа өгсөн байгаа. Тэгээд хамгийн гол нь ажил хэрэгч байдлаар түрээсийн асуудал дээр ийм бэрхшээл байна, нийгмийн даатгалын асуудал дээр, Оюу толгой дээр ийм байна гэж ажил хэрэгч байдлаар ярилцъя гэсэн болохоос биш таг алга болъё гэж хэлээгүй. Тэгээд хурал дээр оролцсон. Битгий ингэж худлаа гүтгэ ээ. Нэг ч хурал таслаагүй байгаа, бүгд дээр нь ажил тээгч байдлаар хандсан. Саналуудаа бүгдийг нь энэ хурал дээр хэлсэн гэдгийг онцгойлж хэлье. Тэгээд энэ дээр ажил хэрэгч байдлаар хандаад хандаад байхад микрофон ашиглаж худлаа ингэж гүтгэхээ зогсоогоорой гэдгийг албан ёсоор хэлье.

**Г.Занданшатар:** Энх-Амгалан гишүүн.

**Л.Энх-Амгалан:** Тийм, өнөөдөр ингээд бид нар нэг бие биеэсээ оноо авах, бие биеэсээ өө харах ийм цаг үе биш л дээ. Ард түмний зовлонгоор жаргал хийх, ард түмний зовлонгоор улс төр хийх цаг бол биш. Тийм учраас би Ганбаатар гишүүнд юу гэж хэлж байна вэ гэвэл гаргасан саналаа зарчмын зөрүүтэй саналын томьёолол гэдэг энэ хуудсан дээр бүх гишүүд гаргаад, тэгээд саналаа хураалгадаг. Энэ зарчмын зөрүүтэй саналын томьёолол дээр та хэдэн санал чинь бичигдээд хэдэн санал санал хураагдаад, дэмжигдсэн, дэмжигдээгүй гэдгийг та нэг хэлж өгөөч. Ийм л зүйл байгаа шүү дээ. Өнөөдөр Алтанхуяг гишүүн олон саналууд гаргасан. Зарим нь унасан, зарим дэмжигдсэн. Туваан гишүүн олон саналууд гаргасан. Зарим нь дэмжигдсэн, зарим нь дэмжигдсэн ийм л байгаа шүү дээ. Улсын Их Хурал чинь өөрөө дэгтэй шүү дээ, хуралдах дэгтэй. Дэгийнхээ дагуу л бид нар явмаар байгаа юм. Микрофоны өмнө нэг өөр, микрофонгүй газар нэг өөр, ийм.

**Г.Занданшатар:** Нямаагийн Энхболд гишүүн 1 минут нэмж авъя гэсэн.

**Н.Энхболд:** Энэ яригдаж байгаа зүйлүүд Байнгын хорооны тогтоолд ороод Засгийн газарт өгч байгаа чиг үүргүүд хэрэгжих дээрээ тулбал бас бид нар хөрөнгө мөнгөнийхөө асуудлыг одоо батлагдсан байгаа төсвөөсөө алийг нь болиулж, алийг нь хааш нь хийх вэ гэдгээ бас ярих хэрэг гарна. Ер нь бид чинь 2 их наяд гаруй төгрөгийн алдагдалтай тийм төсөвтэй явж байгаа гэдгээ л бас хүн болгон бодвол юу хамаагүй амандаа орсон зүйлүүдийг бие биеэсээ юм уу, Засгийн газраас, эсхүл Их Хурлаас шаардаад байхад бас хэцүү байна л даа. Энийгээ бас манай гишүүд бодолцмоор байгаа юм. Түүнээс, хамгийн хХэцүү асуудлыг хамгийн амархнаар, хүний чихэнд сайхан сонсогдохоор шийдэх ийм боломжууд бол бид нарт байхгүй шүү дээ. Баярлалаа.

**Г.Занданшатар:** Эрхэм гишүүн Пүрэв-Очирын Анужин.

**П.Анужин:** Та бүхэндээ энэ өдрийн мэндийг хүргэе. Ямар ч байсан энэ ажлын хэсгээс оруулж ирсэн төслийг бол зарчмын хувьд дэмжиж байна. Гэхдээ бид нар маш их цаг алдаж байна гэдэг дээр би бусад гишүүдийн адилаар санал туйлын нэг байна. Өнөөдөр өдөр тутам хүмүүсийн амь амьдрал, амьжиргаа, бизнесийн орчин хүнд хэцүү байна. Бидэнд ийм урт хугацааны асуулт хариулт, хэлэлцүүлэг хийж байх ийм хугацаа биш ээ. Бид өнөөдөр шийдвэр гаргаж, оновчтой шийдвэрийг ард иргэд энэ тулаад байгаа асуудлуудад бид нар оночтой шийдвэрүүдийг л ингэж гаргахын төлөө ухаанаа уралдуулж байх цаг гэдгийг би бас өмнө нь хэлж байсан.

Ер нь өнөөдөр бизнесийн орчин хүндэрч байна, иргэдийн уур бухимдал бол бас нэлээн ширүүсэж байгаа гэдгийг бид нар хаа хаанаа мэдэрч байгаа, мэдэж байгаа. Гэхдээ одоо саар зүйл их байгаа ч гэсэн би бас энэ үг хэлж байгаа энэ боломждоо бас нэг зүйлийг дурдъя гэж бодож байна. Улсын онцгой комисс бол маш сайн ажиллаж байгаа. Ер нь энэ өнгөрсөн 21 хоногт зөвхөн тусгаарласан хүмүүсээс л өнөөдөр вирус илрээд байна гэдэг бол 21 хоногийн үр дүн шүү. Үүнийгээ бас бид хаа хаанаа нэг дурдаж байвал бас нэг ард иргэдэд маань нэг тайвшрах өнцөг гарах юм болов уу гэж ингэж бодож байна. Юм бүхэн болохгүй байгаа юм шиг, урвуугаараа хөмөрсөн юм шиг энэ байдалд бас бид нар эргээд гэрэл гэгээтэй болж байгаа зүйлээ бас хэлж ярьж байх нь бас зүйтэй юм шүү гэдгийг ингэж хэлмээр байна.

Мэдээж ард иргэдийн амьдрал, тэр тусмаа амьжиргааны баталгаат түвшин дундаас доогуур орлоготой, хүнсний талон авдаг, нүүрс, түлээгээ авдаг энэ айлууд бол маш хүндэрч байна. Иргэдээс маш их гомдол бухимдал санал ирж байна. Би энд нэг зүйлийг одоо хэлэх гэсэн юм. Улсын Их Хурлын гишүүний хувьд хүмүүс чинь ер нь энэ тулж байгаа асуудлуудаа Засгийн газарт хандахаасаа илүү өөрсдийнхөө итгэлийг өгч сонгосон, энэ Улсын Их Хурлын өөрсдийнхөө төлөөлөл боссон гишүүндээ маш их ханддаг. Энэ нь ч өөрөө зарчим зөв. Ингээд хүнсний талон түгээж байна. Хүнс түгээж байна, түлшинд хямдрал үзүүлж хүнс түгээж байна.

**Г.Занданшатар:** Анужин гишүүн 1 минут

**П.Анужин:** Тийм учраас энэ хүнсний талон нь яг иргэдэдээ хүрэхгүй байна. Энэ тусламж дэмжлэг чинь огт, яг байгаа болохгүй байна гэдэг энэ шүүмжийг өнөөдөр бид нар бас нягтлах хэрэгтэй байна, шалгах хэрэгтэй байна. Тэгэхээр энэ зохих байгууллагуудад бичиг өгчхөөд бичгээ хүлээгээд сууж байх ийм цаг үе биш. Их Хурлын гишүүд нь өөрсдөө ч болов яваад, газар дээр нь бид нар үзэж танилцмаар байна. Гэтэл энэ хатуу хөл хорионы үед би Их Хурлын гишүүн гээд айл хунараар ингээд гүйгээд явж болохгүй. Бид чинь бас Монгол Улсын иргэнийхээ хувьд энэ үүрэг даалгавраа биелүүлэх ёстой. Тэгэхээр Их Хурлын гишүүдийн ажиллах цар хүрээ, чиг үүргийг илүү тодорхой болгож өгөөч ээ. Илүү ажиллуулаач ээ гэдэг саналыг би хэлэх гэсэн юм. Баярлалаа.

**Г.Занданшатар:** Санал хэллээ. Эрхэм гишүүн Ганзоригийн Тэмүүлэн.

**Г.Тэмүүлэн:** Юуны өмнө та бүхэнд энэ өдрийн мэндийг хүргэе. Тэгээд энэ ажлын хэсгээс нь оруулж ирж байгаа тогтоолын төслийг зарчмын хувьд дэмжиж байна. Энэ хүнд цаг үед манай Засгийн газрын зүгээс энэ цар тахлын өвчлөлөөс бас урьдчилан сэргийлэх дотоодод алдсан энэ халдварыг таслан зогсоохтой холбогдуулж маш зөв зүйтэй арга хэмжээнүүдийг авч байгаа. Хоёрт, бид нарын өнөөдөр тулгамдаж байгаа хамгийн том асуудал маань аж ахуй нэгж, бизнес эрхлэгчдээ дэмжих асуудал болж байна. Өнөөдөр 85 орчим хувь нь тэг зогсолт хийсэн байна.

Тун удахгүй, ер нь ирэх жилүүдэд бид нарт энэ эдийн засгийн цунами үүсэх эрсдэл байна. Тэгэхээр би цаг хугацаа бол бид нарыг хүлээхгүй. Ер нь өнөөдрийн энэ орж ирж байгаа тогтоолын төслийг бол магадгүй нэг, хоёрдугаар хэлэлцүүлгээ өнөөдөртөө багтаж юмуу, маргаашдаа хэлэлцээд, ингээд эцэслээд энэ долоо хоногтоо гарах нь чухал гэж харж байгаа.

Хоёр дахь бид нарын том асуудал бол КОВИД-оос илүү ядуурал Монголыг нурааж магадгүй ийм нөхцөл байдал бид нарт тусаад байна гэдэг асуудал байгаа юм. Тэгэхээр нэгдүгээр асуудал бол энэ 12 сарын 11-нийг хүлээлгүйгээр үе шаттайгаар Засгийн газарт тодорхой чиглэл өгч, аж ахуйн нэгжүүдийн үйл ажиллагааг нэн яаралтай эхлүүлэх, сэргээх үйл ажиллагааных нь хэвийн ажиллагааг эхлүүлэхэд дэмжлэг үзүүлэх шаардлага бол байгаа гэж харж байгаа. Энэ тал дээр бид нар бас нэг тогтоолын тодорхой заалт юм уу, үг үсэг орох шаардлага байх байх гэж харж байгаа. Хоёрдугаарт, бизнесийг сэргээх, дэмжлэг үзүүлэхтэй холбоотой саналыг Их Хурал, бид нар гаргах шаардлагатай байх гэж харж байна. Аж ахуйн нэгжүүдийг дэмжих энэ санал санаачилга, зохицуулалтыг төрөөс энэ цаг үе дээр хийх шаардлагатай байна.

Нэгдүгээр асуудал, түрүүний тэр аж ахуйн нэгжүүдэд орж байгаа асуудал бол зээлийн асуудал байсан. Зээлийн асуудалтай холбоотой хоёр гурван заалт орсон байна. Энийг бол дэмжиж байгаа. Үүн дээрээс нэмэх нь хоёр дахь асуудал нь бол бизнесийн үйл ажиллагаан дээр урсгал зардал буюу үйл ажиллагааны зардал дээр дэмжлэг үзүүлэх шаардлага байгаад байгаа юм. Тэгэхээр үүний дотор татварын хөнгөлөлт чөлөөлөлтийг үзүүлэх шаардлага байна. Нийгмийн даатгалын шимтгэл, аж ахуйн нэгжийн орлогын албан татвар гэдэг юм уу, хувь хүний албан татвараас тодорхой хугацаанд чөлөөлөх энэ зохицуулалтыг Засгийн газарт үүрэг даалгавар өгч оруулж ирэх чиглэлийг энэ тогтоол төсөлд оруулах нь зүйтэй гэж харж байгаа.

Гурав дахь асуудал нь бол, түрүүн бас зарим гишүүд ярьж байсан. Эрчим хүчинд дулааны зардал.

**Г.Занданшатар:** Тэмүүлэн гишүүн нэмэлт минут.

**Г.Тэмүүлэн:** Энэ татварын хөнгөлөлт, чөлөөлөлтөөс гадна бид нар саяын гурав дахь үндсэн том асуудал маань бол эрчим хүч, дулааны зардлууд аж ахуйн нэгжүүдээр урсгал зардал болоод үйл ажиллагааны зардал дээр бас их дарамтлал авчирч байгаа. Тэгэхээр бид нар тодорхой хэмжээнд бид нар ер нь магадгүй хагас жилийн хугацаанд гэдэг юм уу, энэ хөнгөлөх, чөлөөлөх асуудлыг төрөөс судалж оруулж ирэх, Засгийн газраас тодорхой, бодитой арга хэмжээг авах шаардлага байна. Магадгүй энэ асуудалд энэ чиглэлээр Улсын Их Хурлаас чиглэл өгөх нь зүйтэй болов уу гэж харж байгаа.

Дөрөв дэх энэ санал маань, эдийн засгийнхаа бодит салбаруудыг дэмжих, татварын зохицуулалт хийх, аж ахуйн нэгжүүдийг, өнөөдрийн улс орныг авч явж байгаа энэ салбар бол алдагдсан боломжоор орлогоо нөхөх энэ цаг хугацааг бид нар болгоё. Магадгүй тодорхой тоног төхөөрөмж, бараа бүтээгдэхүүнээ оруулж ирэхэд нь гааль, НӨАТ-ын татвараас хөнгөлөлт, чөлөөлөлт үзүүлэх хагас жил гэдэг юм уу, тодорхой хугацааны дэмжлэг, сул орон зайд бид нар бас төр засгаас үзүүлэх шаардлага байна гэж харж байгаа. Тэгээд би энэ тал дээр хэлэлцүүлгийн явцад саналаа гаргаад ингээд оролцоод явъя гэсэн саналтай байна. Баярлалаа.

**Г.Занданшатар:** Тэмүүлэн гишүүн үг хэллээ. Бадмаанямбуугийн Бат-Эрдэнэ гишүүн 1 минут өгье. Сая орж ирээгүй байсан учраас.

**Б.Бат-Эрдэнэ:** Баярлалаа, дарга аа. Би хоёр дахь нь нэг юм хэлэх гэсэн юм. Түрүүн бас гишүүд хэлсэн. Хариуцлагатай холбоотой юм. Хариуцлага алдсан хүмүүстэй хариуцлага тооцохгүй бол одоо болохгүй шүү. Түрүүн бас мэдээлэл дээр хэд хоногийн өмнө Улсын онцгой комиссын Содбаатар сайд хэлж байсан. Улсын Их Хурлын гишүүд, гишүүдийн зөвлөх туслахууд энэ ойрын хавьталтай байгаа талаар мэдээлсэн. Тэгээд л таг болсон. Тэгээд энэ чинь одоо ийм халдвар тархаж байгаа үед бол хариуцлагатай асуудал шүү гэж. Энийг нэгдүгээрт анхаарах хэрэгтэй.

Би удаа дараа хэлж байгаа. Улсын Их Хурлын танхимд энэ халдвар хамгааллын дэглэм баримтлах чиглэлийнхээ ажил дээр анхаарах хэрэгтэй байна шүү. Маргааш танхимд Их Хурлын гишүүдийг бүгдийг нь биечлэн ирж хуралдахыг, таван танхимдаа хувааж хуралдана гэж байгаа юм. Энэ бусад улс орнуудын парламентын жишгээр тусгаарлалтын.

**Г.Занданшатар:** Гишүүд асуулт асууж, үг хэлж дууслаа.

Коронавируст халдвар /КОВИД-19/-ын цар тахлаас урьдчилан сэргийлэх, тэмцэх, нийгэм, эдийн засагт үзүүлэх нөлөөллийг бууруулах талаар чиглэл өгөх тухай Улсын Их Хурлын тогтоолын төслийг баталъя гэсэн саналын томьёоллоор санал хураалт явуулна.

Гишүүд санал хураалтад оролцохдоо MyParliament программыг ашиглана. iPad төхөөрөмжийнхөө wifi-г унтраагаад, 3 G СИМ картаар орсон байх шаардлагатай. Санал өгөхдөө MyParliament программд орж зүүн дээд буланд байрлах онлайн санал хураалт гэсэн цэс рүү нэвтрэн чуулганы нэгдсэн хуралдаан гэсэн сонголтыг сонгоно.

Эрхэм гишүүдээ энэ дээр нэмж шаардлагатай арга хэмжээнүүдийг тухай бүрд нь Түр хороо сар болгон хуралдаад, хуулийн хэрэгжилтэд хяналт тавиад, нэмээд тодотгоод батлаад байж болох тийм дэгтэй. Тийм учраас ингээд ахиад л хойшлуулаад л, ахиад л энэ цаг нар их алдана. Манай булгантуяа гишүүн бол их санаачилгатай ажиллаж байгаа. Төсвийн хууль, хориг, бүх юман дээр бүлгийн дэд даргын хувьд. Энэ дээр санал бодлуудаа ажлын хэсэг дээр нэгтгээд, ингээд бас ахиад. Энэ үйл ажиллагаа бол тасралтгүй явж байх ёстой ажил шүү. Нэг ажлаар нэг энэ асуудал дуусчихгүй ээ.

Ингээд Байнгын хорооны саналаар Улсын Их Хурлын тогтоолын төслийг баталъя гэсэн саналын томьёоллоор санал байна.

Санал хураалт явуулъя. Тогтоолын төслийг баталъя гэсэн Байнгын хорооны саналаар санал хураалт явуулъя.

Санал хураалтад 57 гишүүн оролцож, 39 гишүүн дэмжиж, 68.4 хувийн саналаар санал дэмжигдлээ. Би тестгүй яваад байгаа шүү. Ер нь санал өгөөд сурчихсан байгаа.

Дараагийн асуудалд орно.

**Тав.Монгол Улсын Их Хурлын сонгуулийн тухай хуульд өөрчлөлт оруулах тухай, Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай хуульд нэмэлт, өөрчлөлт оруулах тухай хуулийн төслүүдийг хэлэлцэнэ.**

Төрийн байгуулалтын байнгын хорооны санал, дүгнэлтийг Улсын Их Хурлын гишүүн Гочоогийн Ганболд танилцуулна. Ганболд гишүүн цахимаар танилцуулна. Үндсэн хуулийн цэцийн дүгнэлттэй холбогдуулж боловсруулсан.

**Г.Ганболд:** Улсын Их Хурлын дарга, эрхэм гишүүд ээ,

Монгол Улсын Үндсэн хуулийн цэцийн 2020 оны 10 дугаар сарын 30-ны өдрийн 9 дүгээр дүгнэлтээр Монгол Улсын Их Хурлын сонгуулийн тухай хуулийн 25 дугаар зүйлийн 25.1 дэх хэсэгт иргэний засаг захиргааны нэг нэгжээс нөгөө нэгжид шилжин суурьших хөдөлгөөнийг ээлжит сонгуулийн 2 дугаар сарын 1-ний өдрөөс эхлэн зогсоож, санал авах өдрийг дараах өдрөөс сэргээнэ гэж заасан нь Монгол Улсын Үндсэн хуулийн 1 дүгээр зүйлийн 2 дахь хэсгийн хууль дээдлэх нь төрийн үйл ажиллагааны үндсэн зарчим мөн. 16 дугаар зүйлийн 16.9 дэх заалтын төрийн байгууллагад сонгогдох эрхтэй гэснийг тус тус зөрчсөн байна гэж үзсэнийг Монгол Улсын Их Хурал 2020 оны 11 дүгээр сарын 19-ний өдрийн хуралдаанаараа хүлээн зөвшөөрсөн тул Монгол Улсын Их Хурлын чуулганы хуралдааны дэгийн тухай хуулийн 82.2.7 дахь заалтад заасны дагуу Төрийн байгуулалтын байнгын хороо Монгол Улсын Үндсэн хууль болон бусад хууль тогтоомжтой нийцүүлж Монгол Улсын Их Хурлын сонгуулийн тухай хуульд өөрчлөлт оруулах тухай болон Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай хуульд нэмэлт, өөрчлөлт оруулах тухай хуулийн төслүүдийг боловсрууллаа.

Монгол Улсын Их Хурлын сонгуулийн тухай хуулийн хорин тавдугаар зүйлийн хорин тавын нэг дэх хэсэгт ээлжит сонгуулийн жилийн 2 дугаар сарын 1-ний өдрөөс шилжилт хөдөлгөөнийг зогсоохоор хуульчилсан нь Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай хуулийн 5 дугаар зүйлийн 5.2 дахь хэсэгт заасны дагуу орон нутгийн хуралд нэр дэвших хүсэлтэй иргэн дээрх хугацаанд тухайн орон нутагт байнга оршин суугчаар бүртгүүлэх боломжгүй байхаар хуульчилсан. Хууль хоорондын зөрчлийг арилгаж, хуулийн төслүүдэд дараах нэмэлт өөрчлөлтүүдийг оруулахаар тусгалаа.

1.Монгол Улсын Их Хурлын сонгуулийн тухай хуулийн 25 дугаар зүйлийн 25.1 дэх хэсэгт ээлжит сонгуулийн жилийн 2 дугаар сарын 1-ний өдрөөс шилжилт хөдөлгөөнийг зогсоох хугацааг 2 дугаар сарын 15-ны өдөр болгон өөрчлөхөөр;

2.Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай хуулийн 5 дугаар зүйлийн 5.2 дахь хэсэгт 18 нас хүрсэн, ээлжит сонгуулийн жилийн 2 дугаар сарын 15-ны өдрөөс өмнө тухайн аймаг, нийслэл, сум, дүүрэгт шилжин суурьшиж байнга оршин суугчаар бүртгүүлсэн, сонгуулийн эрх бүхий, энэ хуульд заасан бусад шаардлагыг хангасан иргэн тухайн шатны хурлын төлөөлөгчөөр сонгогдох эрхтэй байхаар өөрчлөхөөр;

3.Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай хуулийн 5 дугаар зүйлд ээлжит бус нөхөн, дахин сонгуульд 18 нас хүрсэн, тухайн аймаг, нийслэл, сум, дүүрэгт санал авах өдрөөс 180-аас доошгүй хоногийн өмнө шилжин суурьшиж, байнга оршин суугчаар бүртгүүлсэн, сонгуулийн эрх бүхий энэ хуульд заасан бусад шаардлагыг хангасан иргэн тухайн шатны хурлын төлөөлөгчөөр сонгогдох эрхтэй байх заалт нэмэхээр тусгалаа.

Тус Байнгын хороо хуулийн төслүүдийн анхны хэлэлцүүлгийг 2020 оны 12 дугаар сарын 20-ны өдрийн хуралдаанаараа явууллаа.

Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлд заасны дагуу хуулийн төслийг зүйл бүрээр хэлэлцсэн бөгөөд анхны хэлэлцүүлгийг явуулах үед Улсын Их Хурлын гишүүн Н.Энхболд, Ж.Батсуурь нар Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай хуульд нэмэлт, өөрчлөлт оруулах тухай хуулийн төслийн 1, 2 дугаар зүйлд заасан байнга оршин суугчаар бүртгүүлсэн байх гэсэн нэр дэвшигчид тавигдах шаардлагыг нарийвчлах, холбогдох хуульд байнга оршин суугч гэж хэнийг ойлгох талаар тодорхой зохицуулалтыг тусгах нь зүйтэй талаар, Улсын Их Хурлын гишүүн Ж.Сүхбаатар хүн амын орлогын албан татвар төлснийг үндэслэж тухайн засаг захиргааны нэгжид байнга амьдардаг иргэдийг тодорхойлох, тодорхойлох нь оновчтой талаар тус тус танд саналаа илэрхийлсэн болно.

Хуулийн төслийн хэлэлцүүлгийн үед төслийн талаар зарчмын зөрүүтэй саналын томьёолол гараагүй тул Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлийн 39.22-т заасны дагуу хуулийн төслийн анхны хэлэлцүүлгийг эцэслэн батлах үе шаттай нэгтгэн явуулах горимын саналыг Улсын Их Хурлын гишүүн Д.Тогтохсүрэн гаргасныг хуралдаанд оролцсон гишүүдийн олонх дэмжсэн болно.

Улсын Их Хурлын эрхэм гишүүд ээ,

Монгол Улсын Их Хурлын сонгуулийн тухай хуульд өөрчлөлт оруулах тухай болон Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай хуульд нэмэлт, өөрчлөлт оруулах тухай хуулийн төслүүдийн анхны хэлэлцүүлгийг явуулсан талаарх Төрийн байгуулалтын байнгын хорооны санал, дүгнэлтийг хэлэлцэн шийдвэрлэж, хуулийн төслүүдийг баталж өгөхийг хүсье. Анхаарал тавьсанд баярлалаа.

**Г.Занданшатар:** Монгол Улсын Их Хурлын чуулганы хуралдааны дэгийн тухай хуулийн 88.8-д Үндсэн хуулийн цэцийн дүгнэлтийг хүлээн авсантай холбогдуулан Байнгын хороо шийдвэр, үндэслэлийг боловсруулж нэгдсэн хуралдаанд оруулна гэсэн хуулийн дэгийн дагуу энэ боловсрогдсон. Ингээд Байнгын хорооны санал дүгнэлттэй холбогдуулж асуулт асуух Улсын Их Хурлын гишүүн байна уу? Сайнхүүгийн Ганбаатар гишүүнээр тасаллаа.

Сайнхүүгийн Ганбаатар гишүүн.

**С.Ганбаатар:** Энэ асуудал дээр ард иргэдийн амьдрал тэр дундаа манай Эрдэнэт, Дархан гэсэн хотуудын асуудлууд маш их хөндөгдөж байгаа. Энэ асуудлыг яг онцгойлж энэ дээрээс тусгасан, ярилцсан зүйлүүд байгаа юу? Энэ талаар би бас ажлын хэсгийнхэнтэй уулзаж бас тодруулж асууж байсан. Энэ талаараа та бас хэлээд өгөөч ээ.

**Г.Занданшатар:** Төрийн байгуулалтын байнгын хороон дарга Л.Энх-Амгалан асуултад хариулна.

**Л.Энх-Амгалан:** Ганбаатар гишүүн ээ, энэ Улсын Их Хурлын сонгуулийн тухай хууль, орон нутгийн сонгуулийн тухай хууль гээд хоёулаа бие даасан хууль байгаа. Тэгээд байнгын оршин суугч, нөгөө нэр дэвшигч нарт тавих шаардлага гээд байнгын оршин суугч нарт тавих шаардлагын хугацаанууд нь хоёр хууль дээр өөр өөр заагдсан байсан учраас энийг Үндсэн хуулийн цэц хэлэлцээд хуулийн ийм цэгцлэх шаардлага гарсан байна гэсэн үндэслэлээр Цэцийн дүгнэлт гараад, ингээд энэ хоёрын хугацааг нийцүүлж байгаа юм.

Тэгээд энэ нь хамгийн гол асуудал бол нэр дэвшигчдэд тавих шаардлага гэдэг дээр тэр тухайн орон нутагтаа 180 хоногоос одоо доошгүй хоногийн өмнө очиж тэр орон нутагт бүртгүүлсэн хүнийг байнгын оршин суугч гэсэн нэг ийм зохицуулалтууд байгаад байгаа юм. Цаашдаа ер нь бид нар орон нутгийн иргэдийн иргэдийнхээ хурлыг сонгох энэ эрхийг хүндэтгэх асуудал дээр бид нар бас тодорхой өөрчлөлтүүд хийхгүй бол зүгээр л ингээд 180 хоногийн өмнө л хүн очоод л, тэгээд л тухайн сум орон нутагтаа бүртгүүлчихсэн бол тэр иргэдийн хуралд төлөөлөгч болоод тэр ард түмний төлөөлөл болоод орчхоод байгаа нэг ийм нөхцөл байдлууд үнэхээр үүсчхээд байгаа юм байна лээ.

Цаашдаа 180 хоног гэхгүйгээр аль болохоор ер нь тухайн сумын, тухайн дүүргийн, тухайн аймгийн байнгын оршин суугч гэдэгийг бид нар ер нь яг юу гэж үзэж, юу гэж ойлгох ёстой юм, хэнийг байнгын оршин суугч гэж ойлгох ёстой юм гэдэг энэ зүйлүүдийг тодруулах ёстой. Тэрнээс биш одоо яг энэ хуулиар бол яг Дарханы болоод Эрдэнэтийн сонгогчдын асуудал яривал энэ арай зохимжгүй зүйл байх л даа. Тэгээд улсын хэмжээнд л яг мөрдөгдөх ёстой, улсын бүх 330 сум, 21 аймаг, Улаанбаатар хотын дүүргүүдэд л мөрдөгдөх ёстой, тавигдах ёстой ийм шаардлагуудтай л холбоотой Цэцийн дүгнэлт юм байна лээ.

**Г.Занданшатар:** Гишүүд асуулт асууж хариулт авч дууслаа. Байнгын хорооноос гаргасан Монгол Улсын Их Хурлын сонгуулийн тухай хуульд өөрчлөлт оруулах тухай, Аймаг, нийслэл, сум, дүүргийн иргэдийн Төлөөлөгчдийн Хурлын сонгуульд нэмэлт, өөрчлөлт оруулах тухай хуулийн төслүүдийн анхны хэлэлцүүлгийг эцэслэн батлах үе шаттай нэгтгэн явуулах горимын саналыг дэмжье гэсэн саналын томьёоллоор санал хураалт явуулна.

MyParliament санал хураалтын горимоор санал хураалт явуулна. Гишүүд бэлэн байна уу?

Санал хураалт явуулъя. Санал хураалтад 60 гишүүн оролцож, 37 гишүүн дэмжиж, 61.7 хувийн саналаар санал дэмжигдлээ.

Монгол Улсын Их Хурлын сонгуулийн тухай хуульд нэмэлт, өөрчл хуульд өөрчлөлт оруулах тухай, Аймаг, нийслэл, сум, дүүргийн иргэдийн Төлөөлөгчдийн Хурлын сонгуулийн тухай хуульд нэмэлт, өөрчлөлт оруулах тухай хуулийн төслүүдийг эцэслэн батлах бэлтгэл хангуулахаар Төрийн байгуулалтын байнгын хороонд шилжүүллээ.

Дараагийн асуудалд орно.

**Зургаа.Хүний эрхийн дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг хэлэлцэнэ.**

Хууль зүйн байнгын хорооны санал, дүгнэлтийг Улсын Их Хурлын гишүүн Цэрэнжамцын Мөнхцэцэг танилцуулна.

**Ц.Мөнхцэцэг:** Улсын Их Хурлын дарга, эрхэм гишүүд ээ,

Улсын Их Хурлын гишүүн Алтанхуяг 2020 оны 11 дүгээр сарын 3-ны өдрийн Улсын Их Хурлын 03/5136 тоот албан бичгээр Хүний эрхийн дэд хорооны бүрэлдэхүүнд орох саналаа ирүүлснийг Монгол Улсын Их Хурлын хуулийн 8 дугаар зүйлийн 8.1.6 дахь заалт, Монгол Улсын Их Хурлын чуулганы хуралдааны дэгийн тухай хуулийн 26 дугаар зүйлийн 26.3 дахь хэсгийг үндэслэн Хууль зүйн байнгын хороо 2020 оны 12 дугаар сарын 1-ний өдрийн хуралдаанаараа хэлэлцлээ.

Хүний эрхийн дэд хорооны бүрэлдэхүүнд өөрчлөлт оруулах асуудлыг Байнгын хорооны хуралдаанаар хэлэлцэх үед Улсын Их Хурлын гишүүд асуулт асууж, үг хэлээгүй бөгөөд хуралдаанд оролцсон гишүүдийн олонх нь Хүний эрхийн дэд хорооны бүрэлдэхүүнд Улсын Их Хурлын гишүүн Н.Алтанхуягийг оруулан дэмжиж, Хүний эрхийн дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг боловсруулж, нэгдсэн хуралдаанаар хэлэлцүүлэх нь зүйтэй гэж үзсэн болно.

Улсын Их Хурлын эрхэм гишүүд ээ,

Хүний эрхийн дэд хорооны бүрэлдэхүүнд өөрчлөлт оруулах асуудлыг хэлэлцсэн талаар Хууль зүйн байнгын хорооны санал, дүгнэлтийг хэлэлцэж, Улсын Их Хурлын тогтоолын төслийг баталж өгөхийг та бүхнээс хүсье. Анхаарал тавьсанд баярлалаа.

**Г.Занданшатар:** Мөнхцэцэг гишүүнд баярлалаа. Байнгын хорооны санал, дүгнэлттэй холбогдуулан асуулт асууж, үг хэлэх Улсын Их Хурлын гишүүн байна уу? Алга байна.

Хүний эрхийн дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг баталъя гэсэн саналын томьёоллоор санал хураалт явуулна. Гишүүд санал хураалтад бэлтгээрэй MyParliament хуралдааны горимоор санал хураалт явуулна.

Хүний эрхийн дэд хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг баталъя гэсэн саналын томьёоллоор санал хураалт явуулъя.

Санал хураалтад 60 гишүүн оролцож, 39 гишүүн дэмжиж, 65 хувийн саналаар санал дэмжигдлээ. Тогтоолын төсөл батлагдлаа. Тогтоолын төслийг уншиж танилцуулъя.

Монгол Улсын Их Хурлын тухай хуулийн 8 дугаар зүйлийн 8.1.6 дахь заалт, Монгол Улсын Их Хурлын чуулганы хуралдааны дэгийн тухай хуулийн 26 дугаар зүйлийн 26.3 дахь хэсгийг үндэслэн Монгол Улсын Их Хурлаас ТОГТООХ нь:

1.Улсын Их Хурлын гишүүн Норовын Алтанхуягийг Хүний эрхийн дэд хорооны гишүүнээр баталсугай. Энэ тогтоолыг баталсан өдрөөс эхлэн дагаж мөрдсүгэй.

Эцсийн найруулга дээр саналтай гишүүн байна уу. Алга байна. Эцсийн найруулгыг сонссонд тооцлоо.

Өнөөдрийн нэгдсэн хуралдаанаар хэлэлцэх асуудлууд үүгээр өндөрлөж байна. Чуулганы хуралдааны хэлэлцэх асуудлууд дууслаа.

Монгол Улсын Их Хуралд өргөн мэдүүлсэн хууль, тогтоолын шинэ төслүүдийг уншиж танилцуулъя.

1.Барааны тэмдэг, газар зүйн заалтын тухай хуульд нэмэлт, өөрчлөлт оруулах тухай хуулийн төсөл. Засгийн газраас өргөн мэдүүлсэн байна.

2.Патентын тухай хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд.

3.Зохиогчийн эрх болон түүнд хамаарах эрхийн хуулийн шинэчилсэн найруулгын төсөл болон хамт өргөн мэдүүлсэн хуулийн төслүүд.

4.Монгол Улсын хууль тогтоомжийг 2024 он хүртэл боловсронгуй болгох үндсэн чиглэл батлах тухай Улсын Их Хурлын тогтоолын төсөл

5.Авлигын эсрэг авлигын эсрэг тухай хуульд өөрчлөлт оруулах тухай хуулийн төсөл, хамт өргөн мэдүүлсэн Тогтоолын хавсралтад өөрчлөлт оруулах тухай Улсын Их Хурлын тогтоолын төсөл

6.Тагнуулын байгууллагын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд

7.Зэвсэгт хүчний тухай хуульд нэмэлт оруулах тухай хуулийн төсөл болон хамт өргөн мэдүүлсэн хуулийн төслүүд.

8.Батлан хамгаалах салбарт хамтран ажиллах тухай Монгол Улсын Засгийн газар болон Бүгд Найрамдах социалист Вьетнам Улсын Засгийн газрын хоорондын хэлэлцээр соёрхон батлах тухай хуулийн төслүүд

9.Олон улсын Эрүүгийн шүүхийн дархан эрх болон эрх ямбын тухай хэлэлцээрийг соёрхон батлах тухай хуулийн төсөл

10.Конвенцын тухай хуульд өөрчлөлт, нэмэлт өөрчлөлтийг соёрхон батлах тухай хуулийн төсөл

11.Шүүгчийн эрх зүйн байдлын тухай хууль зэрэг хуулиудад өргөн баригдсан байна.

Өнөөдрийн нэгдсэн хуралдаанаар хэлэлцэх асуудал дууссан тул чуулганы нэгдсэн хуралдаан өндөрлөн мэдэгдэж байна.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ